
Probabil că Timothy vroia să discute cu ea în legătură cu Lee, se 
gândi Noelle, grăbind pasul în timp ce traversa curtea spitalului pentru 
a ieşi la șosea. 

Fusese de serviciu și abia acum avea răgazul să se gândească la acel 
telefon ciudat. Fără îndoială, Timothy era mult prea ocupat ca să vină 
tocmai din West Marlsden doar ca s-o invite pe sora iubitei lui la un ceai 
la ceainăria “Samovarul cântător”. Trebuie să se fi întâmplat ceva. Să fi 
avut vești sigure din Nigeria? Sau vroia ajutor în ceea ce o privea pe 
Leoni? 

— E primăvară! exclamă ea, bucuroasă că plecase de la spitalul din 
Londra unde făcuse practică și venise la "Regina Margareta" din 
Carlingsea. 

Părinţii insistaseră să vină mai aproape de casă după ce-și luase 
examenul final și, într-adevăr, a fost bine că s-a aflat alături de ei, să le 
aline suferința, când Leoni a fugit la Londra. 

Leoni, adorata lor, încântarea lor! 

Noelle de multe ori se întreba cum de fusese posibil ca acea fiinţă 
absolut superbă să se nască în familia lor de oameni obișnuiți. Cine știe 
ce gene, de la ce strămoș, moștenea! 

De când se născuse, avea capul acoperit cu un pufuleţ roșu-auriu. 
Acum, avea părul arămiu cu tonuri aurii, tenul alb și ochii de un albastru 
ca safirul. Nu numai că trăsăturile ei erau perfecte, dar avea un farmec 
căruia se părea că nimeni nu-i rezista și pe care şi-l exersa încă din 
leagăn, cu același infailibil efect. Nici Noelle nu rezistase farmecului 
surorii ei, dar, deși între ele nu era decât o diferență de patru ani, faptul 
că o adora nu o făcea să fie oarbă, ca părinţii lor, de exemplu, la 
defectele micutei. 

Idolatrizată cum era, Leoni se obișnuise să considere, în mod 
inevitabil, că întreaga lume e terenul ei de joacă, iar oamenii sclavii ei, 
fericiţi să-i ducă la îndeplinire cel mai mic capriciu. 

Noelle ieși pe poarta spitalului și se-ndreptă spre locul unde 
Timothy își parcase mașina și o aștepta, întâmpinând-o cu un zâmbet 
larg imediat ce o văzu. 

— Mă bucur că ai putut să vii, Nolly. 

Îi prinse ușor cotul și o conduse în local, făcând-o să simtă veșnica 
iritare faţă de reacţia pe care atingerea lui i-o provoca în mod 
inexplicabil. 

— Îmi place rochia ta în carouri; e nouă, nu-i aşa? 

Și acesta era unul din multele lucruri care-l făceau pe Timothy atât 
de plăcut: faptul că întotdeauna era atent la îmbrăcămintea fetelor. 

— Noelle Carlyon este o fată foarte atrăgătoare. 

Noelle răspunse zâmbetului său, dar era foarte conștientă că nu era 
decât o brunetă zveltă obișnuită și, dacă avea ceva deosebit, aceasta era, 

într-adevăr, ţinuta— mai ales modul semeţ în care își ţinea capul — 
putând fi chiar un atu în meseria ei. 

— Mulţumesc, Timothy, dar presupun că nu Noelle este cea despre 
care vrei să discuti dintre cele două surori Carlyon... Și ... cum de-ai 
reușit să pleci? Cum rămâne cu vizitele de seară? Cum se simte domnul 
doctor Eddy? 

— Eşti o fată isteaţă, Noll, se referi el la prima ei remarcă. Încerc să 
mă întorc, dar, dacă nu reușesc, preia tata. Este una din zilele lui bune. 

Doctorul Edwin Yorke, tatăl lui Timothy, căruia toată lumea îi 
spunea domnul doctor Eddy, era în convalescență după o tromboză 
coronariană. 

Între timp, se așezaseră la o masă lângă fereastră și o chelneriţă de 
vârstă mijlocie le adusese ceaiul și chiflele. 

— Atunci, treci la subiect, dacă ești presat de timp. 

— Am vești de la David Emerson — de data aceasta, o ofertă 
categorică. Ţine foarte mult să merg la el. 

Noelle ridică ușor din sprâncene, așteptându-l să continue. 

— Da, ştiu ... 

— Hai, spune-mi la ce te gândești. La o alternativă, sau speri într-o 
minune — să mănânci prăjitura și totuși s-o ai în continuare! 

— După cum o spui, nu-mi dai nici cea mai mică șansă. Ei bine, am 
tupeul să sper la amândouă. 

— Nu-ţi dai seama ce spui, Timothy dragă. Fata asta a reușit, la 
capătul unor scene îngrozitoare, inclusiv greva foamei, să-și impună 
voința și să urmeze Şcoala de Artă Dramatică, pentru a deveni actriţă. 
Deocamdată, căsătoria nu intră în planurile ei. Și totuși, nu este exclus 
să se răzgândească brusc și să te urmeze. 

— Prostii! Ar rămâne în Lagos, dacă m-aș duce la ţară. 

— Da, poate că sunt prostii, dar, Timothy, cred că înţelegi... 

În primul rând, nu credea că Leoni era îndrăgostită de Timothy. Dar 
asta era tipic pentru ea: înrobea inimile celorlalți, iar ea rămânea 
detașată. Și totuși, era o fire pasională; când dragostea avea să vină cu 
adevărat, va fi fără îndoială o chestiune vitală. 

— Îmi dai impresia că nu sunt altceva decât un prost înfumurat. 
Poate că asta chiar sunt. 

Se vedea clar că era sfâșiat între profesie și dragoste și Noelle își 
amintea cum îi luase apărarea în fața mamei ei când fusese dezbătută 
pentru prima dată problema Nigeriei. 

Draga mea, vorbeşti de parcă pentru Timothy ar fi un simplu 
capriciu la care nu vrea să renunte. Vrea să se dedice studiului bolilor 
tropicale și aceasta i-ar oferi o șansă minunată de afirmare într-un 
domeniu de cercetare. 

Leoni nu trebuie pentru nimic în lume nici măcar să se gândească 
să-l însoțească acolo! spusese mama lor, alarmată. 

Sunt sigură că nici n-o va face. Oricum, nu e nimic concret încă. 

Acum, însă, devenise foarte concret și Noelle era îngrijorată mai 
mult pentru Timothy, căci nu credea să existe vreun risc pentru sora ei. 

— Nu, Timothy, în niciun caz. Doar un optimist incorijibil. Vezi 
tu....Lee este pe cale de a-și face această carieră; toată viaţa și-a dorit-o 
și e obișnuită să obțină întotdeauna ceea ce vrea. Uite, de exemplu, cum 
a ţinut piept obiecţiilor părinţilor — au fost pur și simplu zdrobiţi la 
gândul plecării ei în orașul cel imoral și periculos. 

Noelle zâmbi trist. Acceptaseră fără să clipească măcar când ea 
hotărâse să vină în orașul rău famat ca să urmeze școala de asistente 

medicale. Era însă foarte adevărat că disciplina vieţii de spital nu se 
compara cu lipsa de convenţionalism din cercurile pe care urma să le 
frecventeze Leoni. 

Se instală o tăcere grea între ei. Noelle acceptă tigara oferită de el și, 
în străfulgerarea flăcării brichetei, îi privi îngrijorată fața mohorâtă. 

— În cazul acesta, n-ar vrea să se mărite nici dacă aș rămâne în Anglia, 
spuse el în cele din urmă. 

— Numai ea poate să-ți răspundă la asta. 

Încerca să nu lase să se observe iritarea din ce în ce mai mare. Era 
incredibil cum putea să discute sentimentele lui faţă de sora ei fără 
să-și dea seama cât de greu îi era ei să suporte. Sigur că nu-și dădea 
seama, căci altfel n-ar fi făcut-o; Timothy era un bărbat extrem de 
sensibil și delicat. 

— Sună a dojană? 

— Nu, sună foarte raţional. De fapt, cred că niciodată n-ai fost foarte 
sigur în privința ei. 

— Mă întreb dacă a fost cineva... . Ştii foarte bine cu câtă măiestrie se 
strecoară și scapă din orice situaţie care nu-i convine. 

Își imagina cum reacţionase Leoni când Timothy încercase să obţină 
o promisiune fermă de la ea. Nu-i plăceau situațiile dificile și făcea tot 
posibilul să le evite, drept pentru care prefera să menţină lucrurile 
într-o stare de ambiguitate. Nu avea curajul ei de a da o lovitură atunci 
când era cazul și, în plus, ținea la Timothy Yorke, așa cum de altfel toţi 
țineau, ceea ce făcea să-i fie și mai greu să pună capăt relaţiei. 

— Trebuie să plec acum, spuse Timothy, stingându-și tigara. 

— Şi eu, ca să prind autobuzul de cinci și un sfert. 

— Doar ştii căte duc eu. De fapt, cred că mi-ai dat răspunsul, 

continuă el, după ce urcară în mașină. Ori păstrez prăjitura, ori o 
mănânc — mă-ntreb cum am putut fi atât de egoist să cred că le pot avea 
pe amândouă. În plus, sunt un măgar încrezut dacă-mi închipui că Lee 
e chiar atât de înnebunită după mine. 

— Timothy, nu mai vorbi așa! Cine poate ști ce e în adâncul inimii ei? 
Întotdeauna a fost mai ... reţinută, nu s-a confesat niciodată, ca alte 
fete, despre partea sentimentală a vieţii ei. Nu lua drept bun ce-am spus 
eu — trebuie să vezi tu însuţi cum stau lucrurile. 

Ajunseră în fața intrării spitalului și Noelle cobori înainte ca el să 
poată să-i deschidă portiera. 

— Îți mulțumesc, Noll dragă, pentru că m-ai suportat. Presupun că 
nu există nimic altceva mai plictisitor pe lume decât văicărelile unui 
îndrăgostit. 

— Nu vorbi prostii, Timothy. Aș fi vrut să te pot ajuta, dar, firește, 
totul este între tine și Lee. 

— Știu, dar am vrut să sondez puţin terenul înainte de a da buzna cu 
o propunere imposibilă, ca un elefant într-un magazin cu porțelanuri. 

— Iar eu te-am descurajat, presupun. Iartă-mă. Nu trebuie să iei în 
seamă ce-am spus. În definitiv, este doar părerea mea. 

— Părerea unei persoane cu mintea clară și cu un spirit fin de 
observaţie și, în plus, o părere la care ţin foarte mult. 

Îi luă amândouă mâinile în ale lui, spre disperarea ei: bârfa spitalului 
nu se lăsa niciodată prea mult așteptată, iar doctorul Timothy Yorke era 
un bărbat foarte atrăgător. 

— Şi acum, ce intenţionezi să faci? Cred că mergi la ea ... 

— Da, sigur ... Va trebui s-o las pe ea să hotărască pentru mine. 

— Vrei să spui că ai renunța la Nigeria și la șansa care ţi se oferă dacă 

Lee s-ar căsători cu tine? 

— Exact. Vezi tu, Lee este extrem de importantă pentru mine. 

Noelle își puse, cu mâini tremurânde, uniforma de spital. 

Se obișnuise cu cămăruţa ei austeră, dar acum avea senzaţia că se 
sufocă între pereţii care păreau să se strângă tot mai mult în jurul ei. 
Cuvintele lui Timothy despre cât de mult însemna Lee pentru el îi 
răsunau neîncetat în minte, ca un disc care se învârtea la nesfârșit. Nu 
erau numai cuvintele, care oricum, venite de la el, aveau o încărcătură 
deosebită, dar și privirea lui, zâmbetul acela chinuit trădând toată 
încordarea și nesiguranța în care se zbătea. 

Își reaminti începutul ... ÎL cunoscuse pe Timothy la cursurile din 
spitalul din Londra, unde studiau și făceau practică. Descoperind că 
sunt amândoi din West Marlsden, aproape de Sussex, deveniseră mai 
apropiaţi; în plus, aveau o mulțime de cunoștințe comune, aceleași 
interese și preocupări. 

Fusese o vară minunată pentru ea: avusese mult de lucru, dar se și 
distrase grozav și trăise totul cu intensitate maximă. Ocazional, apăruse 
și fratele mai mare al lui Timothy, Roderick — o personalitate puternică, 
un tip interesant, cu mult farmec. Îi însoţise de câteva ori la Londra, 
apoi ei îl vizitaseră în West Marlsden, după care dispăruse complet. Abia 
mai târziu aflase ea că Rory plecase în America de Sud. Și acum și-l 
amintea cu nostalgie, ca pe o personalitate deosebită. 

Totul a început când, devenit medic, Timothy se întorsese în West 
Marlsden pentru a lucra la cabinetul tatălui său și o tratase pe Leoni, 
care își scrântise glezna. 

Dumnezeule! exclamă Noelle, când văzu întâmplător cât era ceasul. 
Lăsându-se purtată pe firul amintirilor, se mișcase mai încet. 

Bineînţeles, când apăru în salon, scurta ei întârziere nu scăpă 
netaxată de privirea severă a asistentei-șefe Drummond, așa că, 
alungând din minte orice gând legat de Timothy, se grăbi să înceapă 
lucrul. Colega ei, sora Dixon, deja o aștepta. 

— Te rog, du-te repede și liniștește-o pe Zripţuroaica ta. 

— A mea?! 

— A ta, vrei nu vrei. Nimeni nu-i intră în voie când nu ești tu de 
serviciu. Ca dovadă, sora Dixon enumeră câteva din nemulţumirile de 
pe nesfârșita listă a doamnei Templeton-Clare. Dacă te străduiești puţin, 
să știi că o faci nici să nu se mai uite la nepoatele astea ale ei cu figură 
de cal. Oricum, pe tine te preferă. Și ... se spune că e putred de bogată. 

— Prostii! spuse Noelle, enervată, dar când văzu figura ușurată a 
bătrânei doamne imediat când apăru lângă patul ei, o întâmpină cu un 
zâmbet și toate problemele ei personale se retraseră undeva într-un 
ungher al minții. 

La terminarea programului, Noelle se simțea nejustificat de 
deprimată și obosită. Era o persoană sociabilă și, de obicei, suporta în 
doze moderate bârfa care, în mod inevitabil, concentra picant universul 
vieții din spital, dar în seara aceasta se retrase devreme, imediat după 
cină. 

După atmosfera plăcută din salonul bine încălzit, camera ei părea și 
mai friguroasă. Se vâri în pat cu o carte, dar renunță repede de a mai 
încerca să citească, preferând să-și urmeze nestingherită gândul. “Va 
trebui s-o las pe ea să aleagă pentru mine” — îi răsunau în minte, 
obsesiv, cuvintele lui Timothy. Însemna că, dacă Leoni se va căsători cu 
el, avea să renunţe la visul și ambitia lui, rămânând pentru totdeauna 
un obscur medic generalist. Pe de altă parte, refuzul ei însemna 

plecarea lui în Nigeria. O durea să-l știe atât de departe, acolo de unde 
nici măcar rarele lor întâlniri întâmplătoare nu vor mai fi posibile. 

Bine, dar la fel de departe și inaccesibil ar fi fost şi dacă s-ar fi 
căsătorit cu Leoni. Oricum, pentru ea tot pierdut era. Încercă să-și 
stăpânească lacrimile — în definitiv, Timothy era subiectul îngrijorări ei, 
doar nu-ncepea acum Să se autocompătimească. 

Și, dacă se gândea bine, avusese dreptate când îi spusese lui 
Timothy că sora ei era imprevizibilă. Întotdeauna se punea la adăpostul 
unei fațade strălucitoare dincolo de care, însă, era mereu o umbră de 
mister. Niciodată nu puteai ști sigur ce planuri urzea căpșorul acela 
adorabil. 

De exemplu, când începuse campania pentru a merge la Londra, 
probabil că plănuise totul cu multă vreme înainte, în cele mai mici 
amănunte, din moment ce, atunci când i se permisese, totul era deja 
aranjat, de la acceptul conducerii Scolii de Artă Dramatică unde nu se 
mai aștepta decât ca tatăl ei să plătească taxa, până la apartamentul în 
care urma să locuiască împreună cu o veche colegă de școală — toate 
acestea, în condiţiile în care nimeni nu știuse măcar că fusese la Londra. 

Așadar, putea spune cineva cum avea să reacționeze Leoni la 
propunerea lui Timothy? Ciudată și imprevizibilă cum era, putea găsi 
cererea lui în căsătorie chiar extrem de tentantă, o poartă deschisă spre 
o palpitantă aventură: Nigeria. 

“Gata, să nu mai îmi fac atâtea griji și să dorm”, îşi spuse ea, dar, 
Chiar în aceeași clipă începu să se gândească la cum ar reacționa părinții 
ei: mama ar fi probabil îngrozită, iar tatăl, atât de bulversat, încât n-ar 
mai fi în stare să joace nici măcar o partidă de golf și s-ar învârti toată 
ziua fluierând o melodie veselă, așa cum făcea întotdeauna când era 

foarte deprimat. 

În noaptea aceea atât de frământată, nu mai rămăsese decât putin 
timp de somn și obișnuita bătaie în ușă la ora șase dimineața, prin care 
fiecare asistentă era anunţată că e vremea să se trezească, se făcu auzită 
de data aceasta mult prea devreme pentru Noelle. 

Începea o nouă zi. 

După o astfel de noapte agitată, lucrurile nici n-aveau cum să 
meargă prea bine, mai ales că tocmai atunci, domnul Corringway, 
asistentul chirurgului-șef, avusese proasta inspiraţie să facă o vizită în 
salon înainte ca acesta să fie în ordine, ceea ce o enervă pe sora-șefă, 
doamna Drummond, pentru tot restul zilei. Să fie surprinsă de un 
chirurg în timp ce asistentele din subordinea ei încă mai curățau și 
lustruiau dulăpioarele și florile nu erau aranjate în salon! Asta era prea 
mult pentru prestanța ei. 

Apoi, în timpul vizitei doctorului Corringway, se auzi soneria de la 
patul doamnei Templeton-Clare și o asistentă îmbujorată apăru, făcând 
semne disperate spre Noelle, care făcea parte din suita ce-l însoțea pe 
medic. Când soneria începu din nou să sune insistent, asistenta-șefă, cu 
buzele strânse și nările dilatate, făcu spre ea un semn discret de 
îngăduință și Noelle se detașă din grup, încercând să se facă 
neobservată. 

Doamnei Templeton-Clare îi reveniseră durerile. 

— Ce-aţi mâncat? 

— Să mănânc?! Și.... mă rog... ce-aș fi putut mânca într-un loc ca 
acesta? Doar terciul acela de ovăz subțire, apos, care ni s-a dat la micul 
dejun. N-a fost deloc bun. Deloc! 

Bătrâna doamnă nu era o persoană comodă. Cu faţa lată și pielea de 

culoarea aluatului, ochișorii mici și vii păreau două stafide într-o chiflă 
care urma să fie băgată în cuptor. 

— Asta cam așa e... Dar... nu cumva v-a strecurat cineva ieri o 
piersică, sau o prună din acelea apetisante care se găsesc în acest sezon? 

— Auzi, ce idee! 

Deşi păruse foarte indignată, doamna Templeton-Clare evită 
privirea lui Noelle, exact ca un copil pe cale de a fi prins cu o minciună. 
Noelle știa că nepoatele ei îi aduceau tot felul de delicatese interzise și 
se gândea acum că poate nu era numai malițiozitate din partea Evei 
Dixon când spunea că acestea păreau să nu aibă niciun interes ca 
mătușa lor să scape de durerile chinuitoare care impuneau respectarea 
unui regim strict. 

Noelle abia se întorsese din pauza de cafea când o infirmieră veni 
s-o cheme la telefon. 

— Este urgent și doamna asistentă-șefă spune că vă caută de acasă. 

Noelle intră în panică. Știau bine care erau orele ei de serviciu și nu 
telefonau niciodată când era ocupată; înseamnă că se-ntâmplase, 
într-adevăr, ceva! Cu mintea plină de cele mai absurde scenarii de 
catastrofe, ridică receptorul. 

— Ah, Noelle, ce bine că ai putut răspunde. 

— Da, mamă. Ce s-a întâmplat? 

— Te rog să mă scuzi, știu că nu-ţi place să ti se telefoneze așa. 

— Nu-i nimic, spune. 

— Leoni ... A venit acasă. 

Era o ușurare atât de mare după acele clipe de tensiune, încât abia 
se stăpâni să nu spună "Și ce dacă?!" 

— Da? De ce? 

— Tocmai asta e, nu pot să aflu. În orice caz, arată îngrozitor — 
absolut îngrozitor — și nu spune decât că a terminat cu Londra și cu 
Şcoala de Artă Dramatică şi nu se mai întoarce niciodată acolo. Mă 
gândeam că poate știi tu ceva, poate ţi-a scris, sau ... 

— Nu. Îi era milă de starea în care, după cum vocea o trăda, se afla 
mama ei; întotdeauna apela la ea în cazul unei urgente. Te sun eu 
după-amiază, când putem discuta mai mult, spuse ea văzând-o pe 
asistenta-şefă tocmai intrând. Nu-ţi face griji, probabil că nu este vorba 
de nimic grav. Încearcă, totuși, să afli ceva. 

— Presupun că tu nu poti veni ... 

— Până mâine, în niciun caz. Vorbim mai târziu. 

— Nu trebuia să întrerupi atât de brusc, spuse, spre surprinderea ei, 
asistenta-șefă, pe un ton blând, după ce o văzu închizând telefonul. 
Sper că nu s-a întâmplat nimic grav acasă 

— Nu sunt sigură; poate că da, poate că nu. Deocamdată, totul este 
destul de misterios. 

Tare mult și-ar fi dorit să nu mai intre chiar atât de ușor în panică la 
cel mai mic semn de neliniște din partea mamei ei! Și totuși, se părea 
Că exista un motiv serios de alarmare, din moment ce o rugase să vină. 
Cele două ore cât era liberă în acea după-amiază nu i-ar fi fost de-ajuns 
pentru a ajunge la West Marlsden și a se întoarce, și nu se putea învoi 
doar pentru că sora ei venise în mod neașteptat de la Londra. Era 
adevărat, mama ei intra repede în stare de agitaţie când era vorba de 
Leoni, dar, pe de altă parte, n-ar fi vorbit așa cum o făcuse dacă n-ar fi 
avut un motiv întemeiat. 

Să fie în legătură cu Timothy? Respinse imediat ideea — n-ar fi avut 
timp să ajungă la Leoni de când se văzuseră, cu o seară înainte. Poate 

doar să-i fi telefonat. 

Abia dacă se atinse de mâncare la prânz și merse repede să-ncerce 
să-i dea un telefon lui Timothy, sperând să-l mai prindă încă în pauza 
de masă. 

— Noelle la telefon. Timothy, spune-mi, te rog, te-ai văzut cu Leoni 
de când am discutat noi? 

— Draga mea Noll, din moment ce sunt aici, cum aș putea să fiu la 
Londra, cu Lee? Ce-i cu tine? 

— I-ai telefonat aseară? 

— Nu. 

— Înseamnă că nu asta e cauza ... Speram să fi vorbit tu cu ea, dar, 
în acest caz, misterul e și mai mare. 

— Ai putea face un efort, te rog, să vorbeşti mai clar? Despre ce mister 
e vorba? 

Noelle îi spuse în câteva cuvine ce se întâmplase. 

— Mă gândeam că poate are legătură cu tine... 

— Nu, nu eu sunt vinovatul. Nu spune ce s-a întâmplat? 

— Se pare că nu. Mama nu reușește să scoată nimic de la ea. 

— N-ai nicio idee? Ceva ce-ar fi putut-o determina să lase totul și să 
vină acasă urgent ... 

Nu, nu avea nicio idee, și continuară să facă tot felul de supoziţii 
până când se auzi sunetul de atenţionare că fisele se terminaseră. 

— Trebuie să închid; nu mai am fise. 

— Bine. Merg eu la Old Timbers, să văd ce e cu ea. 

Noelle închise; nu mai avea timp s-o sune pe mama ei și, oricum, 
trebuia să treacă mai întâi să ia fise din cameră. De-abia acum, aflând că 
purtarea ciudată a surorii ei nu avea nicio legătură cu Timothy, începea 

să fie cu adevărat speriată. Aproape că-i părea rău că nu se învoise, dar 
încerca să fie raţională: era weekendul ei lung, adică începând de a 
doua zi, urma să aibă trei zile liber, timp în care va merge acasă. 

Intră în tură tensionată și îngrijorată, abia așteptând să treacă timpul 
mai repede pentru a-i putea telefona mamei. Lucrul cel mai ciudat a fost 
Că, în timpul acelei după-amieze încordate, singura persoană căreia i 
s-a confesat a fost bătrâna Zgripțuroaică. 

De fapt, asistentele nu au dreptul să aibă probleme, aceasta fiind 
prerogativele pacienţilor. Apoi, Noelle nu era genul de om care să-și 
etaleze problemele personale. Dar ochii pătrunzători ai bătrânei 
doamne detectară imediat ceva în neregulă la preferata ei. 

— Ţi s-a întâmplat ceva, observă aceasta imediat, în timp ce Noelle o 
instala comod în pat. Da, da, am dreptate. Ce-ai păţit? E mult mai bine 
să vorbeşti, nu ţine niciodată închis în tine ce te frământă. 

Nu era vorba de curiozitate, ci de îngrijorare și dorință sinceră de a 
ajuta, și Noelle simţi din plin căldura cu care i se oferea acel suport 
moral. 

— Nu, nu e mare lucru... 

Apoi, înainte de a-și da bine seama ce face, ii povesti totul pe scurt. 

— Bine, dar e cât se poate de limpede, spuse doamna 
Templeton-Clare sigură pe sine, prinzând-o ușor de braţ. Sora ta 
trebuie să se fi certat cu iubitul — ăsta este singurul motiv care poate 
determina o tânără să se comporte atât de irațional. Știu foarte bine ce 
spun, draga mea, știu foarte bine. 

Oricât de greu de crezut era, bătrâna doamnă părea că știe despre 
ce e vorba; oricum, existase un domn Templeton-Clare, iar ea nu 
cântărise întotdeauna cât cântărea acum. 

Noelle zâmbi, aranjându-i perna exact așa cum îi plăcea ei. Nu-i mai 
explică de ce teoria ei nu era valabilă în acel caz. 

— Nu-ţi face griji; dragostea e o febră, nimic mai mult, după care îţi 
revii. Nu trebuie să-ţi faci atâtea griji, draga mea. 

Chiar dacă nu primise nicio rezolvare, Noelle era într-o stare mult 
mai bună, acum că împărtășise cuiva temerile ei, dar mai ales după ce 
simţise acea neașteptată căldură tocmai din partea acelei persoane care 
nu părea să se gândească decât la ea însăși. 

După ce ieși din tură și telefonă mamei ei, cel puţin era mai sigură 
pe sine. Timothy venise, așa cum promisese, dar Leoni se închisese în 
camera ei și refuza să-i vorbească. 

— Noelle, este chiar înspăimântător. Nu vrea să-mi vorbească și arată 
atât de ciudat. . .Sunt cu adevărat speriată. 

Noelle simţi din nou un fior și remușcarea de a nu fi plecat imediat, 
fără să ţină cont de nimic. Dar .. . la ce bun?! Era puţin probabil ca Leoni 
să i se confeseze ei mai mult decât mamei. 

— Linișteşte-te, draga mea, vin mâine cu autobuzul de ora șase. 

Din fericire, a doua zi avea să vadă ea însăși despre ce era vorba. 


Capitolul 2 


Noelle deschise poarta de la Old Timbers zâmbind; casa și grădina 
erau așa cum le lăsase: bine îngrijite și cochete, ca întotdeauna. La ce se 
așteptase, în definitiv? Să găsească straturi de flori răvășite, năpădite de 
buruieni, care să reflecte starea de spirit generală frizând disperarea?! 
Dimpotrivă, normalitatea locului inspira încredere; nu părea deloc o 
casă care să fie scena unei drame. 

Întotdeauna se mira cât de bine îngrijită era grădina, mai ales că 
părinţii ei se ocupau singuri de ea, în condiţiile în care un ajutor 
profesionist era nu numai foarte scump, dar și greu de obţinut. Poate 
Că, acum după ce tatăl ei, William Carlyon, principal partener în cadrul 
celei mai importante firme de avocatură din West Marlsden, ieșise la 
pensie, întreținerea casei și grădinii depășea posibilităţile lor, dar n-ar fi 
renunţat pentru nimic în lume la ele, chiar dacă erau nevoiţi să mai 
coboare ștacheta. 

Deodată, ușa din față se deschise și doi căţei, un pudel negru și un 
terier, urmaţi de o fată înaltă și slabă, ieşiră în întâmpinarea ei. 

— Ah, ai și ajuns! Tocmai mă pregăteam să vin să te iau din stație. 
Înseamnă că autobuzul a venit mai devreme, spuse fata, sărutând-o pe 
Noelle. 

— Sau... cine știe ... ceasul tău ... o necăji Noelle, zâmbind. 

Precizia ceasului ei de mână era o chestiune de mare mândrie 
pentru Judy Temple, verișoara lui Noelle. De când părinţii ei muriseră, 
aceasta locuia cu ei, iar "unchiul Bill" era tutorele ei și curatorul micii 
averi pe care avea s-o moștenească la majorat. Uneori, îi spuneau în 
glumă "Moștenitoarea”. 

Cum cei doi căţei nu-i mai îngăduiau nicio întârziere, Noelle se 
aplecă imediat pentru a le da voie să-i sară nestingheriţi cu labele pe 
umeri și s-o lingă pe obraz și pe urechi. În același timp, află de la Judy 
ultimele noutăți în legătură cu Leoni — momentan, era plecată undeva 
cu mașina, cu Timothy. 

— Ei bine, măcar e un pas înainte în direcţia bună. 

— Nu știu. Așteaptă să vezi. Arată de parcă a fost martoră la sfârșitul 
lumii și pur și simplu refuză să vorbească — până și cu mine. 

Leoni și Judy, amândouă de aceeași vârstă, erau bune prietene. 

— Trebuie să se fi întâmplat ceva absolut îngrozitor la școală, la The 
Charnford, care a determinat-o să se întoarcă acasă, continuă Judy. 
Poate că i s-a spus că nu e talentată — așa ceva ar provoca o astfel de 
reacţie din partea ei, din moment ce-și dorea atât de mult o carieră în 
acest domeniu. 

După părerea lui Noelle, această teorie era mult mai plauzibilă decât 
cea a doamnei Templeton-Clare. 

Leoni, considerată toată viața ca fiind un copil minune, n-ar fi 
suportat remarca vreunui critic care ar fi considerat că nu e potrivită 

pentru meseria pe care și-o alesese. 

Judy mai rămase să facă o plimbare mai lungă, pentru a nu dezamăgi 
așteptările celor doi căţei, iar Noelle intră în casă. Tocmai apăru și mama 
ei din grădină, unde lucrase până atunci. Încă nu-și scosese șorțul cu 
buzunarele mari pentru ustensile, iar pe obraz avea o urmă ușoară de 
pământ. 

— Doamne, nici nu mi-am dat seama cât e de târziu! A trebuit să 
plantez panselele. 

— Mi-a spus Judy că Leoni e plecată cu Timothy, e mai bine, nu? 

Enid Carlyon încuviință din cap, cu un aer foarte nesigur, iar ochii 
ei rămaseră la fel de adumbriţi de îngrijorare. Avea ochi căprui cu irizări 
de chihlimbar, pe care Noelle îi moștenise într-o variantă mai plină de 
culoare: ochi de culoarea chihlimbarului pur — ca de pisică, ar fi putut 
spune un malițios —dar cu un efect de contrast superb faţă de părul ei 
negru. Părul doamnei Carlyon era ondulat natural și, încărunţit acum, 
o făcea să pară, când bătea vântul, o crizantemă gri-albăstruie. 

— Ah, Noelle, mă bucur tare mult că ai venit. Tu reușești întotdeauna 
să rezolvi problemele, iar ea pare să te asculte mai mult decât pe oricine 
altcineva. 

— Ei, curaj! Deocamdată nici nu știm despre ce e vorba. Poate că i 
s-a spus că nu va fi niciodată o Sarah Bernhard, ceea ce pentru ea a fost 
de nesuportat. Doar ştii cum dramatizează Lee totul. 

Mama ei, însă, rămânea la părerea că numai o tragedie i se putuse 
întâmpla de o adusese în acel hal: părea pur și simplu zdrobită, 
secătuită, fără viaţă. Lacrimile îi curgeau necontrolat pe obraji, apoi făcu 
un efort pentru a reveni la normal. 

— Să pun friptura la cuptor, apoi să bem un pahar cu vin de Xeres. 

Tatăl tău a primit o sticlă la aniversarea clubului și a încercat să o 
ademenească pe Leoni, dar nici n-a vrut să se atingă. 

—Dar ce s-a întâmplat cu doamna Bates? E în grevă? 

— Nu, dar astăzi nu a mai putut veni, fiindcă joacă într-o piesă care 
are reprezentaţie în seara aceasta, în scopuri caritabile. 

Noelle își stăpâni cu greu mirarea; doamna Bates, cea care o ajuta 
pe mama ei la menaj, era o persoană minunată — o comoară la bucătărie 
și extrem de îndatoritoare, gata oricând să ajute — dar, categoric, lipsită 
de orice har pe o scenă de teatru. 

— Dumnezeule, e ceva molipsitor în casa asta! Dar tata? 

— La o partidă de golf și probabil câștigă, din moment ce începe să 
se întunece și el tot n-a apărut încă. 

Noelle se simţea din ce în ce mai bine în siguranţa pe care i-o dădea 
atmosfera aceea tihnită în care viața își urma cursul firesc. Până și faptul 
că Leoni era cu Timothy se încadra în acest firesc. Pentru o clipă, se 
simţi tentată s-o certe pentru nazurile acelea de copil răsfăţat care-i 
înspăimântaseră pe toţi, dar, în momentul când aceasta veni, nu mai 
dori decât să-și arunce braţele în jurul gâtului ei și să-i aline suferința. 
Rezistă acelui impuls de moment și se comportă de parcă nu s-ar fi 
întâmplat nimic. 

Din fericire, învățase să-și controleze mimica, pentru că, deși toţi o 
preveniseră, abia când o văzu ea însăși pe Leoni, înțelese că tot ce-i 
spuseseră ceilalți nu reflecta decât vag realitatea. 

Timothy o adusese până la poartă, fără să mai intre. 

— Vino, scumpa mea, o chemă imediat mama, suntem toți aici, în 
bibliotecă. A venit și Noelle. 

Noelle își întâmpină sora și o sărută, dând revederii un aer de 

normalitate. 

— Ce spui de ocazia care i s-a oferit lui Timothy de a pleca în Nigeria? 
o întrebă Leoni imediat. 

Așadar, îi și spusese — procedase tipic masculin, punând pe primul 
loc preocupările și interesele lui, fără pic de delicateţe pentru starea în 
care se afla ea. Sau, cine ştie, poate că astfel îi distrăgea atenţia de la 
cealaltă problemă a ei — indiferent care era aceasta. 

Weekendul lung, care oricum i se părea că vine prea rar, era pentru 
Noelle întotdeauna un motiv de răsfăţ: purta haine frumoase, scăpa de 
uniformă, nu mai trebuia să sară din pat în întunericul și frigul din 
cameră, la implacabila bătaie în ușă din fiecare dimineaţă. De data 
aceasta, însă, nu mai simţea aceeași plăcere; atmosfera era cu atât mai 
tensionată cu cât fiecare se străduia mai mult să se prefacă, pentru a-i da 
un aer de normalitate. 

Tatăl fluiera întruna, iar mama se chinuia să-și menţină un aer vesel 
de care nici măcar pisica nu s-ar fi lăsat păcălită. Cât despre Noelle, 
pendula între supărare și milă faţă de Leoni. Dacă măcar ar fi spus 
despre ce era vorba! Misterul acela îi înnebunea pe toți, le tocea nervii. 

Judy, la început plină de compasiune, începu să se plictisească de 
atmosfera aceea care părea să se fi instalat definitiv în casa lor. 

— i se face rău de tristeţea asta veselă! se plânse ea lui Noelle. Lee 
o să continue să joace această dramă atâta timp cât vede efectul pe 
care-l are asupra tuturor. 

— Nu, nu se preface și nu o face doar de dragul spectacolului. 

Era absolut convinsă. 

Leoni o lăsase să intre în dormitorul ei în prima seară. Întotdeauna 
fetele se plimbaseră dintr-un dormitor în altul când se pregăteau de 

culcare. De data aceasta, Leoni era deja în pat, cu faţa pământie și 
privirea goală, când Noelle se așeză pe marginea patului ei şi-ncepu 
să-și perie părul. 

— Te rog, Noelle, nu pot vorbi — nu încă ... șopti ea când sora ei 
încercă s-o ademenească. 

Noelle se simți mai mult ca oricând cuprinsă de teamă. Cineva sau 
ceva o rănise mortal pe Leoni, care, pentru prima dată în viaţă, suferea 
— indiferent dacă era o chestiune de mândrie sau de inimă. 

Abia acum își dădea seama cât de puţine știa despre viaţa surorii ei 
la Londra în ultimele șase luni. Dacă n-ar fi existat Timothy, ar fi bănuit 
existenţa unui alt bărbat. 

Scrisorile de la ea erau întotdeauna vagi, superficiale, cu amănunte 
despre distracții și viață mondenă, dar extrem de laconice în ceea ce 
privea chestiunile fundamentale. 

— Ah, dacă m-ar lăsa toţi în pace. . .Aș mai putea ieși din cameră ... 
De ce nu mă lasă toată lumea în pace? 

— Pentru că toţi te iubesc și sunt îngrijoraţi, scumpa mea. Dacă ai da 
măcar un indiciu... Nu e nevoie să povestești. Doar un cuvânt, ca să se 
liniștească puţin mama și tata, să nu-și mai facă atâtea gânduri de 
coşmar. 

Noelle nu primi niciun răspuns. S-ar fi simţit poate mai bine dacă 
Leoni ar fi izbucnit în plâns, așa cum folosise întotdeauna lacrimile ca 
armă defensivă. Așa, era doar o durere mută, care nu putea fi ușurată 
cu nimic. 

Timothy trecu pe la ei a doua zi dimineață, și Noelle îi spuse despre 
încercarea zadarnică de-a o face pe Leonisă vorbească. Aceasta se 
plimba singură pe undeva, după ce refuzase să meargă cu Judy să 

plimbe câinii. Deși arăta grozav de încurcat, Timothy nu părea totuși 
deprimat. 

— Înţeleg că i-ai spus ieri ... în legătură cu Nigeria ... 

— Da, şi n-a respins ideea, cel puţin, nu categoric... Partea proastă 
este că nu e timp de întârziat, iar ea pare cam zăpăcită. 

— Timothy, doar nu vrei să ia o hotărâre pripită pe care apoi s-o 
regrete! Deocamdată, e într-o stare în care habar n-are ce face. Nu știu 
ce s-a întâmplat, dar e complet distrusă. Presupun că nici ție nu ţi-a 
spus... 

— Nu ... Doar că nu mai poate suporta Londra și că a terminat 
definitiv cu şcoala de actorie și, bineînţeles, cu cariera de actriţă. 

— Se pare că Judy a avut dreptate ... Presupunea că i-a spus cineva 
că nu are talent. 

— Doar n-ar intra într-o asemenea stare doar pentru atât! 

— Nu uita că aceasta ar fi prima lovitură primită de ea. Și... doar știi 
ce pasiune pusese în toată povestea asta și cât de mult credea în talentul 
ei. 

— În cazul acesta, cel mai bun remediu este să înceapă o nouă 
existență. 

— Timothy, judeci cu inima, nu cu capul. Încerci să te convingi că, 
dacă îţi dorești foarte mult, este neapărat bine. 

Trăsăturile lui se înăspriră și se îmbujoră ușor. 

— Chiar așa fiind, o iubesc și o doresc — cu orice preţ. 

— Este un mod egoist de a iubi. 

Noelle se-ntoarse cu spatele la el și merse spre fereastră; începuse 
să tremure ușor. Ce încurcătură vor face tocmai ei, pe care îi iubea cel 
mai mult pe lume?! Era convinsă că, dac-ar fi fost într-o stare de spirit 

normală, Leoni n-ar fi acceptat niciodată să plece în Nigeria cu Timothy. 
Trebuia să-l oprească de a o mai influența, acum când nici nu era în 
stare să gândească limpede. Sau, poate că ea, Noelle, dădea dovadă de 
gelozie. Da, o duruse mărturisirea lui; recunoașterea acelei iubiri 
disperate pentru Leoni îi pătrunsese în suflet ca un vârf de baionetă. Era 
împotriva oricărei raţiuni, doar se aștepta la asta; trebuia să se 
controleze și, în special, nu trebuia să se certe cu Timothy. 

— Mă tem că nu sunt suficient de altruist ca să spun "nu" dacă Leoni 
spune "da", adăugă el caustic. 

— Ce se-ntâmplă acum, Timothy?! Ne contrazicem fără niciun rost! 

O văzuse pe fereastră pe mama ei, traversând grădina și venind cu 
un buchet de camelii abia înflorite spre casă. Nu vroia să afle că Leoni 
nu refuzase categoric plecarea în Nigeria, așa că încerca să pună capăt 
cât mai repede acelei discuții. 

— Noelle, nu mă vei trăda, nu-i așa? N-o vei influenţa împotriva 
mea... 

— Împotriva ta, nu, niciodată, deși poate ar trebui să ţin seama de 
ceea ce e bine pentru voi amândoi. Dar, să așteptăm să vedem ce se va 
întâmpla. 

Când Enid Carlyon intră cu florile, Timothy tocmai ieşea. Își dăduse 
seama că era deja târziu, așa că nu schimbă decât câteva cuvinte cu 
aceasta, după care plecă. 

— Ce vroia Timothy? întrebă Enid, observând ceva ciudat în 
atmosferă. 

— Să o vadă pe Lee, bineînțeles, dar încă nu s-a întors. 

— Doar nu-și face iluzii că o poate convinge să plece acolo cu el, nu? 

— Draga mea, sigur că ar convinge-o, dacă ar putea! Nici nu e de 

condamnat pentru asta, e firesc. Dar nu uita că Leoni n-a făcut toată 
viaţa decât ceea ce-a vrut ea, fără ca nimic altceva să conteze. 

Leoni vorbi în mod neașteptat. 

Era duminică după-amiaza și Noelle o convinsese să meargă 
împreună să se plimbe în pădure. Mergeau una lângă cealaltă, fără să 
vorbească și la un moment dat Leoni o prinse de braţ pe Noelle și o 
strânse cu putere, convulsiv. 

— Nolly,ţie îţi spun, dacă promiţi să păstrezi secretul. 

Noelle acceptă imediat, gândindu-se că mai târziu o va putea 
convinge să spună și părinţilor. 

— Sigur că a fost vorba de un bărbat, continuă ea cu o voce slabă, 
lipsită de orice emotie. 

— Continuă ... 

— Nu prea am ce spune... Atâta doar că, înainte de a pleca, mi-a 
mărturisit că e căsătorit. Practic, asta e toată povestea. 

Apoi, Noelle a trebuit să scoată cuvânt cu cuvânt de la ea. 

— Ai ţinut mult la el, scumpa mea? Te așteptai să fie o relaţie care să 
continue? 

— Da, pentru totdeauna. Nici n-am știut că poţi simţi așa pentru 
cineva ... ca și cum mi-aş fi găsit cealaltă jumătate. 

Cuvintele sunau cu atât mai ciudat cu cât erau rostite pe un ton plat, 
fără urmă de pasiune, ca și cum ceva ar fi murit în adâncul sufletului ei. 

— Era cineva pe care l-ai cunoscut la Colegiul Charnford? 

— Nu, era mai în vârstă decât studenţii — mult mai în vârstă — și atât 
de diferit ...cum n-am mai cunoscut pe altcineva. 

"Așa este întotdeauna cel pe care-l iubeşti", se gândi Noelle, cu un 
gust amar. 

— Cine era? Cum v-aţi cunoscut? 

Leoni nu răspunse imediat, dar când vorbi din nou, vocea ei părea 
mai însufleţită, chiar dacă numai ca reacţie defensivă. 

— N-are importanţă cine era. Ne-am cunoscut întâmplător. 

— Lee, draga mea, vorbește, e mai simplu să povestești ... 

Leoni făcu un gest de iritare, apoi, deodată, ochii i se umplură de 
lacrimi. Se lăsă condusă de Noelle până la un trunchi de copac pe care 
se așeză și începu să plângă în hohote. Cuprinzându-i umerii cu braţele, 
Noelle aşteptă răbdătoare și tăcută ca sora ei să se liniștească — erau 
probabil, primele lacrimi ale acesteia. Nu era violentă din fire, dar acum 
pur și simplu l-ar fi sfâșiat pe cel ce-i adusese sora în halul acela. 

Leoni mai plânse un timp, apoi, ca și când ceva s-ar fi declanșat în 
interiorul ei, începu să vorbească precipitat, sacadat. 

— Poate că ar trebui să-l urăsc, dar continuu să-l iubesc; nu pot să uit 
cum a fost totul ... Este ca şi cum ceva ar muri în mine. Chiar mă simt 
moartă. Nimic nu mai are importanță acum — și nici nu va mai avea 
vreodată. 

— Ba da, draga mea, vei vedea că da, îţi vei reveni, încet, încet. 

Așadar, doamna Templeton-Clare avusese dreptate. 

— Aș fi rămas cu el mai departe, în orice condiţii ... dacă m-ar fi vrut. 
Dar nu m-a vrut, nu și-a asumat responsabilitatea. Călătorești mai 
repede când călătorești singur, părea să fie motoul lui. Prefera să aibă 
deplină libertate, să nu fie legat de nimic. 

Rostise aceste cuvinte cu greutate, complet lividă. 

— Mulțumește lui Dumnezeu că nu te-a vrut! Noelle era şocată nu 
atât din punct de vedere al implicaţiilor morale, ci gândindu-se la ceea 
ce s-ar fi întâmplat cu sora ei pe mâinile unui astfel de individ egoist. A 


30 JOYCE WADE 


plecat? 

— Da, cred că în Australia. De altfel, ce importanță mai are unde? 
Indiferent dacă e aici sau în altă parte, între noi s-a terminat totul. Ah, 
Nolly! Credeam că viaţa avea să fie minunată ... era ca un delir, parcă 
nu era adevărat ... Eram atât de fericită! 

Cuvintele, rostite tremurat, făcură din nou loc tăcerii. Noelle se 
simțea măcinată de îngrijorare, dar știa că mai mult nu putea obţine de 
la Leoni. 

— Trebuie să ne întoarcem, spuse ea în cele din urmă, uitându-se la 
Ceas. 

Era deja ora ceaiului și mama ar fi început să-și facă tot felul de griji, 
sau să bănuiscă ceva, iar ea promisese să nu spună nimic. O înțelegea 
bine pe Leoni — nu era plăcut să apară în postura de persoană înșelată. 
Totuși, ar fi trebuit spus ceva, orice, să-și liniștească părinţii cât de cât. 

— Ai grijă, mi-ai promis să nu spui nimănui, zise imediat Leoni, ca 
prin telepatie. Cel mai bun lucru este să-i lăsăm să creadă că este ceva 
legat de școală. Oricum, am impresia că asta bănuiesc. 

— Dar te vei întoarce totuşi acolo, nu-i așa? Mai mult decât oricând 
ai nevoie de o preocupare. 

— Nu, nu de această preocupare! De-acum încolo, voi uri mereu 
Londra. Nu mă voi putea întoarce vreodată la ceva ce să-mi amintească 
de ceea ce am trăit acolo ... de locurile unde mergeam .... 

Noelle o înţelegea perfect; probabil că Londra era plină de amintiri 
pentru ea — ca și cum, aproape oriunde s-ar fi dus de-acum înainte, ar 
fi fost însoţită de o fantomă. Cu toate acestea, nu putea să fie lăsată 
să-și distrugă viaţa și ambiția. 

—Nu te mai gândi acum la asta ... încercă ea s-o liniștească, pentru 

a nu începe să plângă din nou, acum că se apropiau de casă. Vei găsi tu 
ceva, la un moment dat, ceva nou. 

Își dădu seama că nu era momentul potrivit s-o mai supere cu 
planuri de viitor. Ar fi vrut s-o întrebe și despre Timothy, dar se abţinu. 
El nu putea fi în niciun caz noutatea de care Leoni avea nevoie acum. 

De fapt, acum când suferea atât de mult pentru un alt bărbat, 
probabil că Timothy era oricum scos din joc. Nu o înţelegea de ce nu-l 
refuzase clar în privința plecării în Nigeria, dar poate că dorise să-l 
menajeze, sau poate că nici nu înţelesese bine despre ce era vorba, cu 
mintea înceţoșată de suferință, cum era. 

Desigur, rămânea totuși o oarecare îngrijorare, dar, până la sfârșitul 
zilei, nu mai avu ocazia să discute cu Leoni. Urma s-o ducă Timothy la 
spital, pentru a mai câștiga astfel o oră sau două de stat acasă. Acesta 
arăta inexplicabil de liniștit, ca și când ar fi avut motive serioase de a 
spera. Tocmai aceasta o făcu să mai încerce, înainte de plecare, să afle 
ceva mai precis. 

— Lee, i-ai spus ceva lui Timothy? o întrebă ea după ce se sărutară de 
rămas-bun, în camera acesteia. 

Leonise mulțumi să scuture din cap. 

— Cred că ai înțeles că speră să mergi la Lagos împreună cu 
el...Cred că n-ar trebui să-i dai false iluzii — lovitura va fi cu atât mai 
dureroasă pentru el. 

Cunoștea bine modul ei de-a fi evazivă, dar erau situaţii în care o 
astfel de slăbiciune nu era deloc recomandată. 

— Când am să mă decid, am să-i anunţ. 

— Lee! Doar nu vrei să spui că te gândești să pleci! 

— Eşti gata, Noelle? se auzi vocea lui Timothy, de jos. 

— Vai, Lee! Nu! 

Atât avusese timp să spună, după care trebui să plece. Rămase însă 
în minte cu imaginea acelui chip ale cărui trăsături devenite brusc dure, 
încrâncenate, păreau să pregătească, îndârjit, ceva. 

Din nou la lucru, fără să se fi odihnit prea mult, Noelle își dădea 
seama cu groază că era foarte posibil ca Leoni să ia în considerare 
căsătoria cu Timothy. 

Nu putea uita expresia aceea de hotărâre de pe figura ei și nu 
înțelegea de ce-ar fi făcut un astfel de gest. Categoric, nu-l iubea; așadar, 
ar fi fost nu numai o greșeală din partea ei, dar și incorect, cu atât mai 
mult cu cât, probabil, nu intenţiona să-i povestească despre celălalt 
bărbat. 

Bineînţeles că Leoni nu-și dădea seama de implicaţii. Vroia să fugă 
de ea însăși, dar... unde? În niciun caz nu şi-ar fi găsit echilibrul într-o 
viaţă pentru care nu era deloc persoana potrivită și în care n-ar fi găsit 
nici măcar compensarea iubirii. 

Cât despre Timothy, și pentru el ar fi fost la fel de rău! 

Răsfăţată cum era, Leoni ar fi fost, în cel mai bun caz, o soţie dificilă. 
Oricum, nu ar dura mult până să descopere că nu-l iubește. 

Se înfioră imaginându-și-i prinși ca într-o capcană în acea deziluzie 
— nu, nu exista nicio speranță pentru o astfel de căsnicie. 

Dacă ar putea măcar să-l avertizeze pe Timothy! 

Sau, poate că intrase în panică prea devreme. În definitiv, poate că 
Leoni își va reveni și va gândi limpede, înainte de a-și distruge viaţa 
amândoi. 

Situaţia i se părea atât de gravă, încât aproape că s-ar fi învoit, deși 
abia venise, pentru a discuta cu sora ei, dar se confruntau la spital cu o 

perioadă cu multe cazuri urgente, atât de multe, încât în salonul pentru 
femei al Secţiei Elizabeth Saville se așezaseră paturi suplimentare în 
mijloc. 

Doctorul Corringway o declarase pe doamna Templeton-Clare aptă 
pentru a merge acasă, dar aceasta începuse deja o adevărată campanie 
pentru ca Noelle s-o însoţească și să aibă grijă de ea câteva săptămâni, 
timp în care ar mai fi avut nevoie încă de îngrijire medicală. 

Se pare că în zadar îi explicase Noelle că asistenta-șefă avea asistente 
speciale pe care să le trimită pentru îngrijire la domiciliu și că era exclus 
să se dispenseze în acest scop de personalul permanent. 

— Exclus?! repetă bătrâna doamnă cu ochișorii ei mici sclipind 
ciudat. Atunci, voi avea grijă ca dragul meu domn Corringway să dea 
această dispoziţie. 

Noelle se abținu să-i spună că nici măcar acesta, pe care ea îl diviniza 
pur și simplu, pentru competenţa cu care o operase, nu avea cuvântul 
decisiv în această chestiune. 

— Draga mea doamnă, glumi doctorul când rugămintea i-a fost 
adresată personal, asistenta-șefă m-ar sfâșia doar dacă aș încerca să 
sugerez așa ceva. 

Doctorul Corringway era un bărbat bine făcut, de înălțime medie, 
cu umeri lati, blond și cu ochi albaștri, cu o privire inteligentă, vioaie. 

— Sunt convins că asistenta-șefă vă va găsi pe cineva care s-o 
înlocuiască în mod corespunzător pe sora Carlyon. În definitiv, adăugă 
el făcând un semn conspirativ cu ochiul spre Noelle, asistentele sunt 
cam toate la fel — uniforme și bonete albe apretate. 

— Domnul meu, tună doamna Templeton-Clare, asta demonstrează 
cât de puţin știi despre ceea ce se întâmplă sub nasul dumitale! Da, da, 

chiar sub nasul dumitale! Cele mai multe nu fac altceva decât să se 
vopsească și să vorbească întruna despre întâlnirile lor cu voi, doctorii. 
La nimic altceva nu se gândesc. Sora Carlyon are o atitudine cu totul 
diferită — pe ea chiar o interesează pacienţii! Nu vreau pe nimeni 
altcineva decât pe ea! Voi discuta eu însămi cu asistenta-șefă. Da, asta 
am să fac. 

Avea un aer impunător, intimidant, când era furioasă. 

— Și dumneavoastră, acum ... prea sunteţi dură cu bietele asistente, 
chiar dacă, din când în când, se întâmplă așa cum spuneți . 

Și, cu stilul lui plin de umor, reuși s-o calmeze — nu însă s-o facă să 
renunţe. 

Noelle abia se abţinea să nu izbucnească în râs — confruntarea dintre 
bătrâna doamnă și asistenta-șefă ar fi fost într-adevăr un eveniment: o 
confruntare dintre doi uriași. 

Când vizita se termină, deschise ușa și aşteptă ca doctorul să iasă, 
dar acesta se retrase, lăsând-o pe ea să treacă. 

— Categoric ai făcut o cucerire, soră, spuse el după ce ieșiră din 
salon, cu o expresie încă amuzată în privire. 

— E adevărat, are o mulțime de capricii, dar sper să meargă la ea 
cineva care să aibă suficientă răbdare. 

— Ştie ea bine ce vrea, nu e de condamnat. Are o minte ascuţită și 
ştie ce e bun. De fapt, soră, se pare că într-adevăr acorzi pacienţilor mult 
mai multă atenţie decât rujatului și bârfei. Arăţi obosită. 

— E mult de lucru în salonul Elizabeth Saville. 

Noelle tresări; niciunei fete nu-i place să i se spună că e 
obosită — era aproape cum i s-ar spune că e ștearsă, neatrăgătoare. 

— Bine, dar acolo întotdeauna este așa, continuă el, privind-o atent. 

Ai fost acasă în ultima vreme? 

— Da, a fost weekendul meu lung. 

Se cunoșteau puţin, căci John Corringway era prieten cu Timothy, 
deși era mai în vârstă. Lucra deja la St. Nathaniel's când Timothy era 
student acolo şi mai târziu, când avură din nou ocazia să lucreze în 
același loc, reluaseră prietenia. Apoi, Noelle îl mai întâlnise de câteva ori 
acasă la doctorul Yorke, în West Marlsden. 

— Ce mai știi de Timothy Yorke? Ce se aude cu postul acela 
împreună cu doctorul Emerson, în Lagos? 

— A primit oferta definitivă. 

— Da? Asta e un adevărat compliment. David Emerson are câțiva 
oameni foarte buni din care să aleagă; apoi, mai sunt și cei care abia 
aşteaptă o astfel de șansă și i s-ar alătura imediat. Înseamnă că doctorul 
Emerson are o părere foarte bună despre Timothy. Dar ... nu e logodit 
cu sora ta? Ea ce spune? 

Noelle simţi un fior, Dumnezeule, nu putea scăpa nici măcar acolo, 
în plină zi de lucru atât de agitată, de problema care-o frământa? 

— Cred că Timothy vrea să-l însoţească. 

— Hmm... 

John Corringway o privi gânditor, iar Noelle avu clar impresia că 
vedea dincolo de ceea ce alţii vedeau în mod obișnuit. Cine știe dacă nu 
cumva își dăduse seama și de sentimentele ei faţă de Timothy! 

— Să sperăm, continuă el, că nimic nu-l va împiedica să accepte 
oferta lui Emerson; este o ocazie ce nu trebuie ratată. 

Se îndepărtă, iar Noelle merse s-o ajute pe asistenta Dixon care 
tocmai însoțea un pacient. 

Eve Dixon se număra printre persoanele bucuroase de-a fi scăpat de 

doamna Templeton-Clare. 

Noelle nu știa ce se întâmplase în timpul întrevederii dintre aceasta 
și asistenta-șefă, dar, după toate aparențele, bătrâna doamnă fusese 
învinsă. 

"Cine se crede această doamnă Templeton-Clare?! Își închipuie că e 
spitalul ei?!" ar fi comentat asistenta-șefă față de una din celelalte 
asistente, conform relatării unui martor. 

Cert este că Noelle o regreta; fusese impresionată de generozitatea 
darului de despărțire din partea acesteia: o cămașă de noapte și un set 
de lenjerie intimă fină. 

Spre sfârșitul săptămânii, când Noelle tocmai se gândea cum să se 
învoiască să meargă acasă, primi un telefon chiar de la Leoni: o ruga să 
vină la Carlingsea, să discute. 

Așadar, în ziua următoare, era deja la aceeași ceainărie în care, cu o 
săptămână în urmă, se întâlnise cu Timothy. După obiceiul ei, Leoni 
veni cu întârziere, irosind și așa putinul timp liber pe care Noelle îl avea 
la dispoziţie. 

— Am întârziat?! Am pierdut autobuzul acela îngrozitor, dar noroc că 
a fost un tren aproape imediat după. 

— Am foarte puţin timp, așa că, hai să începem să discutăm. 

Leoni își aprinse o țigară și, deși avea o expresie liniștită, gestul ei 
trăda totuși încordare. 

— Păcat că te grăbești după ce-am făcut tot drumul ăsta ca să te 
văd... Dar, să trecem la subiect. Am hotărât să merg la Lagos cu 
Timothy, anunţă ea susținând netulburată privirea îndurerată a surorii 
ei. 

— Vai, Lee! 


AMENINȚAREA TRECUTULUI 37 


Atât putu spune Noelle. 

— Nu mă privi așa, draga mea, ca și cum aș comite cine știe ce păcat, 
spuse ea râzând. N-ai spus chiar tu că ar trebui să găsesc ceva nou? Ei 
bine, asta e! Am venit să-ţi cer ajutorul, Nolly, pentru că n-am curajul să 
le spun părinţilor, vrei să le spui tu? Bineînţeles că vor fi distruși. 

Şi ea era distrusă. 

— Leoni, nu poti face asta! Nu trebuie! Nu-l iubești pe Timothy. 

Leoni își strânse putin buzele și în privire îi apăru acea sclipire de 
gheață. 

— Nu fi naivă! Ţin la el destul de mult ca lucrurile să meargă bine. 
Și-apoi, nu te înțeleg! Ştii că Timothy mă adoră. Ar trebui să te bucuri 
pentru el, că va fi atât de fericit. 

— Mă-ntreb ... Aș vrea să fiu sigură de asta; aș vrea să știu sigur că 
există o șansă să fiţi fericiţi. Lee, gândește-te bine înainte de a face 
nebunia asta. Te afli încă sub influenţa a ceea ce s-a întâmplat și încă 
n-ai mintea limpede. Chiar dacă aţi fi rămas în Anglia, tot ar fi existat 
riscul ca lucrurile să nu meargă bine între voi, dar așa ...mergi într-o 
tară străină unde n-ai pe nimeni și ești complet izolată. Dacă l-ai fi iubit 
pe Timothy, ar fi fost cu totul altceva. Nu risca, Lee. 

— Ai terminat?! Pentru Dumnezeu, nu mă zăpăci! Crezi că nu m-am 
gândit bine? Acordă-mi puţină încredere! Sau, pentru tine, nu mă voi 
maturiza niciodată?! Vreau să plec și Timothy este scăparea mea. Va fi 
ceva nou — fără nimic care să-mi amintească de trecut. 

— Ştiu, draga mea, dar încă nu ţi-ai revenit complet pentru a lua 
hotărâri vitale. Ascultă-mă, Lee! 

— Îţi spun eu că va fi bine. Timothy mă iubește foarte mult, iar eu nu 
voi ține niciodată la altcineva mai mult decât ţin la el. Cât despre 

dragoste, nu voi mai iubi niciun alt bărbat. Măcar atât să am de la viaţă. 

Era dureros s-o vezi atât de vulnerabilă, atât de tânără și atât de 
convinsă că, pentru ea, nu vor mai exista niciodată clipe de pasiune 
magică. 

— Nu e așa, Lee. Într-o bună zi, va apărea cineva. Dacă ai puţină 
răbdare, vei primi ceva de la viaţă. Nu face asta! Este tot atât de nedrept 
și pentru Timothy. 

— Nedrept?! Când nu există nicio altă femeie pe lume — dar absolut 
niciuna, în afară de mine — care să-l poată face fericit?! 

Noelle își simţi inima grea de durere. Parcă o prăpastie o despărțea 
de sora ei. Tăcu și își întoarse privirea spre fereastră: burnita unise cerul 
şi marea într-un cenușiu continuu, dezolant. 

— Lee, te-ai gândit că tata te-ar putea împiedica? 

— Da, tocmai de aceea vreau să mă ajuţi. Mama are încredere în tine 
ca într-un Oracol, iar apoi, îl va convinge ea și pe tata. 

Așadar, gândise totul foarte limpede, până în cele mai mici 
amănunte. 

— De ce te încăpăţânezi, Lee? Nu înţeleg de ce te grăbești să faci 
această căsătorie. Dacă te-ar face fericită, ar fi cu totul altceva. 

— Ah, scutește-mă de repetarea acelorași idei! 

— Şi nu ştiu de ce ești convinsă că voi încerca să-i influenţez în 
favoarea ta, când eu însămi sunt împotriva acestui fapt, poate mai mult 
decât ei, cu atât mai mult cu cât eu ştiu. 

Leoni sări în picioare, ca un arc și-și luă geanta. 

— Ce prostie din partea mea să mă confesez ţie! Mă voi descurca și 
fără ajutorul tău; în orice caz, nimic nu mă va opri, chiar dacă va trebui 
să apelez la curtea de justiţie. 

— Timothy nu te va lăsa să faci așa ceva. 

— Oare?! Din nou, tonul ei insinua că dispunea de Timothy după 
bunul plac. Indiferent ce se-ntâmplă, plec cu Timothy. 

După care se-ntoarse și se-ndreptă spre ușă. 

— Să nu ne certăm, Lee! Dacă ești atât de hotărâtă, am să vorbesc cu 
mama și cu tata. Așteaptă până achit nota. 

Mai rămaseră puţin în holul de la parter, la adăpost de burniță, 
înainte de a se despărți. 

— Dar Timothy ... ştie ce te-a determinat să te decizi să-i fii soţie? 

— Bineînţeles că nu i-am spus. 

— Dar îi vei spune, nu-i așa? 

— Nu fi ridicolă. La ce bun? N-aș realiza nimic altceva decât să-i fac 
rău. Nici nu-ți poţi închipui cât de fericit este! Din nou, tonul acela de 
bucurie triumfătoare. 

Noelle se abținu de a mai comenta. Din punctul ei de vedere, nu era 
cinstit ca sora ei să se mărite cu Timothy, făcându-l să creadă că-i 
împărtășește sentimentele, dar, în definitiv, nu spusese chiar el că o vrea 
cu orice preţ? 

Se despărtiră pe fundalul unei atmosfere destul de tensionate, după 
ce Leoni obținu încă o dată promisiunea lui Noelle de a discuta cu 
părinţii lor, încercând să-i convingă. 

Noelle se întoarse la spital pe jos, prin ploaie; simțea nevoia de aer. 
Făcuse bine că promisese? Dacă măcar sora ei ar fi avut mai multă 
încredere în ea! Singură, nu putea să pătrundă acel mister. 


Capitolul 3 


Leoni și Timothy se căsătorită într-o lună. 

Fusese o lovitură puternică pentru soţii Carlyon; William încetase de 
a mai fluiera, iar Enid, brusc, începu să arate exact vârsta pe care o avea. 
Chiar și așa, neștiind exact totul, durerea lor era enormă. Credeau acum 
că venirea neașteptată a lui Leoni fusese cauzată de șocul la aflarea veștii 
că trebuie să hotărască între a pleca împreună cu Timothy, sau a-l 
pierde definitiv. Cel puţin, trăiau cu iluzia că fiica lor era îndrăgostită de 
cel cu care se căsătorea. 

Noelle făcea tot posibilul să-i încurajeze, dar era cam greu să-i facă 
să accepte gândul că giuvaierul lor de fată se va îngropa în "Africa 
neagră, mormântul omului alb". 

Ceremonia religioasă a fost oficiată la biserica din West Marlsden. 
Noelle și Judy au fost domnișoarele de onoare. Totul s-a petrecut în 
liniște și grabă. A urmat o petrecere acasă la părinţii lui Timothy, la care 
au venit prieteni și rude și, de asemenea, din Carlingsea, John 
Corringway și Eve Dixon. 

Apoi, tinerii căsătoriți au mers pentru câteva zile la Londra înainte 
de a se îmbarca. Fiind destul de aproape de Southampton, Noelle reuși 
să ajungă acolo pentru a-i conduce. 

Când sirena de pe vapor anunţă momentul în care însoțitorii trebuia 
să coboare de pe punte, o explozie de trăiri contradictorii îi cuprinse 
sufletul. Timothy parcă tot nu putea crede că acea fericire era reală și i 
se întâmpla lui, iar Leoni, calmă și resemnată, nu părea nici fericită, nici 
nefericită, dar trăsăturile ei își recăpătaseră dulceata și gheaţa din priviri 
se topise. 

Noelle îi sărută pe amândoi, apoi cobori, abia mai zărindu-i prin 
pâcla lacrimilor ce-i împăienjeniseră ochii și, când vasul se puse în 
mișcare, buzele ei încă mai șopteau o rugă pentru ei. 

Ei bine, asta fusese totul! 

Era poate mai bine că, măcar în acele clipe, nimic n-o făcea pe 
Noelle să bănuiască faptul că, departe de a fi un sfârșit, era doar un 
început sinistru. 

După plecarea celor doi, Noelle luă hotărârea să facă totul pentru a 
depăși starea de spirit în care se afla, pentru a nu lăsa ca sentimentele 
ei pentru Timothy să-i distrugă viața; n-avea de gând să ajungă o fată 
bătrână înăcrită din cauza unei deziluzii în iubire. În definitiv, așa 
căzuseră sorții dragostei, ca Timothy să se îndrăgostească de sora ei, nu 
de ea. 

Și-apoi, avea o meserie care-i dădea multe satisfacţii și pe care o 
iubea, în ciuda rigorilor pe care le impunea. Reîncepu lucrul energic, 
dedicându-se și mai mult. 

Primise o scrisoare de la Leoni prin care o anunţa că ajunseseră cu 
bine, deși marea fusese destul de agitată. 

Se făcuse aproape vară și totul devenise mai atrăgător și plin de viață 
în jur. Ori de câte ori avea ocazia, ieșea împreună cu Eve Dixon, dar, 
cum nu erau multe ocaziile în care aveau liber în același timp, când era 
singură, Noelle prefera să se plimbe pe țărm, să privească marea și să 
viseze. Ar fi fost o mulțime de colegi care ar fi vrut o întâlnire cu ea, dar, 
deși hotărâse să nu-și petreacă viața plângând după Timothy, nu era 
dispusă să înceapă o relaţie doar ca să-l uite. 

Mergea acasă cât putea de des — o cam îngrijora mama ei care tot 
nu-și revenise complet. Aceasta era extrem de bucuroasă de venirea ei, 
căci putea vorbi oricât de mult despre Leoni, ceea ce nu reușea 
întotdeauna faţă de Judy, de exemplu, care uneori dădea semne de 
plictiseală. 

Într-o duminică după-amiază, pe când Noelle stătea la o coadă 
interminabilă la autobuz, din cauza numărului din ce în ce mai mare de 
vizitatori ai pacienţilor din spital, o mașină trase încet la bordură în 
dreptul ei. La geam, apăru faţa lui John Corringway. 

— Mergi acasă? 

— Sper, dacă mai am loc în autobuz. 

— Atunci, ignoră-i și vino cu mine. Merg la doctorul Eddy. 

Noelle acceptă bucuroasă. Altfel, ar fi fost foarte posibil să nu 
reușească să se urce în autobuz, din cauza aglomerației. 

— Serviciul este reciproc, spuse doctorul, ca răspuns la mulțumirile 
ei. Am avut norocul să te văd și astfel să-mi asigur o companie foarte 
plăcută. 

Începură să discute despre doctorul Yorke, pentru care efortul de a 
conduce singur cabinetul, după plecarea lui Timothy, ar fi putut fi prea 
mare, având în vedere starea sănătăţii lui. Tocmai asta vroia să facă John: 

să-i propună să accepte ajutorul unui prieten, un tânăr medic capabil, 
de curând reîntors în ţară. Cum John ţinea foarte mult la amândoi, ar fi 
fost bucuros să-i facă să se cunoască. 

Drumul parcă ar fi durat o clipă și, când ajunseră pe strada 
principală din West Marlsden, John îi propuse să vină și ea la doctorul 
Eddy, ceea ce şi făcu Noelle, cu mare plăcere, căci ţinea mult la tatăl lui 
Timothy. 

Acesta tocmai își făcea siesta și cei doi îl așteptară într-un salon mare 
care servea și drept sală de așteptare pentru pacienți. John luă de pe 
cămin singura fotografie existentă și o privi nedumerit. 

— Am crezut că e Timothy. 

Noelle veni lângă el să privească. Era într-adevăr o asemănare 
puternică în ceea ce privea chipul acela zâmbind enigmatic, dar cel din 
fotografie era mai frumos în sens convenţional. 

— Trebuie să fie Rory, fratele mai mare al lui Timothy, nu-l 
cunoaşteţi? A plecat acum câțiva ani undeva departe ... Rio de Janeiro 
Sau cam așa ceva. 

— Hmm... De fapt, așa e, Timothy n-a purtat niciodată mustață, din 
câte știu eu. Atrăgător tip, nu-i așa? 

— Cel mai atrăgător bărbat pe care l-am cunoscut vreodată. 

De fapt, Noelle era acum sigură că, dacă n-ar fi fost atât de 
îndrăgostită de Timothy, celălalt frate i s-ar fi părut irezistibil. 

— Pare într-adevăr să fie așa. 

Tocmai atunci intră doctorul Eddy, clipind somnoros, cu un ciuf de 
păr grizonant ridicat ca o creastă de cocoș. 

— Asta da, surpriză! Mă bucur să te văd, Corringway. Și micuța 
Noelle! 

O sărută, iar aceasta își trecu uşor mâna prin părul lui. 

—Ce s-a întâmplat cu coafura ta! 

— Nu-i nimic! Ai tu farmec cât pentru noi toţi! Mă-ntreb dacă 
pacienţii tăi mai vor să se facă bine ... 

— Am doar paciente. 

— Atunci, ele vor vrea să plece din spital cât mai repede posibil, ca 
nu cumva soții lor care vin în vizită să se lase prinși în mrejele tale. Ar 
trebui să fie interzis prin lege celor care arată ca tine să lucreze ca 
asistente. Nu ești de acord cu mine, doctore Corringway? 

— Categoric, nu. Adică, să i se ia bietului doctor orice bucurie?! 

— Doamna Wickens tocmai pegătește ceaiul. ÎL vreti aici, sau pe 
terasă? 

— Îmi pare rău, dar nu pot să rămân; mă așteaptă acasă. 

— Ai grijă să nu pleci cu fotografia mea. 

Noelle o luase s-o privească mai bine și-apoi, uitând de ea, încă o 
mai avea în mână. 

— E Rory, nu-i așa? 

— Sigur că da. Ai mai văzut pe cineva care să arate atât de bine? 

Imediat, în ochii doctorului apăru o lumină, iar vocea parcă îi 
tremura de emoție. Noelle bănuia că preferatul lui era totuși oaia 
neagră, deși Timothy fusese întotdeauna un fiu atât de bun... Fără să 
vrea, făcu o analogie cu situaţia din familia ei, deși ea nu era în niciun 
caz o fiică model, tot așa cum nici Leoni nu era o oaie neagră. Totuși, 
uneori părinţii n-aveau nicio logică în modul cum își distribuiau 
afecțiunea. Sau poate că, în general, iubirea era ceva dincolo de orice 
rațiune, inima dădea propriile ei legi. 

— Acum, amândoi băieții mei sunt plecaţi. .. Dar presupun că asta e 

legea naturii: puii trebuie să-și ia zborul... Ştiţi, am vești de la Rory. 

— Da? Noelle era surprinsă; din ce știa de la Timothy, nu mai 
comunicaseră cu el de la plecarea lui în America de Sud.S-a întors în 
Anglia? 

— Mă îndoiesc că se va mai întoarce vreodată. Se pare că e bine. A 
trimis un cec pentru niște bani pe care i-am plătit eu mai demult pentru 
el. 

Era atât de multă mândrie în vocea tatălui, încât era de presupus că 
oaia neagră făcuse într-adevăr un gest deosebit. 

John Corringway stabilise să vină s-o ia într-o oră și s-o ducă din nou 
la spital. 

Noelle era așteptată acasă cu tot felul de bunătăţi, ca pentru o ocazie 
deosebită, de la sandvișurile și prăjiturile speciale, până la serviciul de 
ceai din porțelan Rockingham, cadoul de nuntă al mamei ei și însuși 
salonul în care nu se maistătea în mod obișnuit, pentru a ușura munca 
de întreţinere a casei. 

— Totul are un aer festiv astăzi! observă Noelle, fericită. 

— Aici e mai răcoare și m-am gândit căi va prinde bine după 
călătoria asta infernală într-un autobuz ca o cutie de sardele. 

— Am scăpat de așa ceva! Am venit cu o limuzină! 

Apoi, le povesti despre John Corringway și despre vizita la doctorul 
Eddy. 

— E individul acela plăcut, blond, cu dinţi atât de frumoși? întrebă 
Judy. 

— Parcă ai vorbi despre un cal. Nu m-am uitat la dinţii lui. 

— Dar n-ar strica s-o faci! 

Îmbrăcată cu o fustă, în locul obișnuitilor ei pantaloni strâmţi, cu 

părul strâns într-o coadă și discret fardată, Judy era în ziua aceea mai 
drăguță ca de obicei. 

— Și vine să te ia? M-am gândit eu că e ceva între voi încă de la nuntă. 

— Nu fi ridicolă, Judy. Nici nu-l cunosc bine. Și, oricum, este burlac 
convins — toată lumea spune asta. 

— Cred că, mai degrabă, cele care n-au avut nicio șansă în faţa lui. 

Își întrerupseră discuţia, îndreptându-și atenţia spre William 
Carlyon care tocmai venea din grădină, unde încercase să repare ceva 
din pagubele pe care le făcuse furtuna din noaptea dinainte. Noelle se 
ridică imediat să-l întâmpine. 

—Rămân aici, în dreptul ferestrei, fiindcă sunt cu cizmele pline de 
noroi. Aduceţi-mi și mie ceaiul aici, vă rog. 

— Unchiule Bill, cred că n-o să-ți placă înghețata asta ... 

— Dacă ai pus deja ochii pe ea, cred că-i mai bine să nu-mi placă. 

— Ah, ce mult îmi plac duminicile, mai ales când vine Noelle acasă, 
râse Judy. Ceaiul ăsta a fost "trăsnet", cum ar spune Tony. 

— Tony Blackett? Ce mai face iubitul tău? întrebă Noelle, zâmbind cu 
subinţeles. 

— Iubit?! Tony e un puști. 

— E cu doi ani mai mare decât tine, interveni William Carlyon, sever. 

— Asta nu înseamnă nimic. O femeie se maturizează mult mai 
repede decât un bărbat. Îmi plac bărbaţii mai în vârstă — bărbaţii ca acest 
John Corringway al tău, Noelle, bărbații care și-au croit deja drum în 
viaţă. 

— Eşti un copil ridicol, trebuie să aibă în jur de treizeci și cinci de ani, 
aproape că ar putea să-ţi fie tată. 

— N-are importanță — așa îmi plac: sofisticati. 

Judy ieși apoi să se spele pe mâini de la îngheţată și în încăpere se 
lăsă o tăcere încordată. Noelle își dădea seama că tatăl ei era 
nemulțumit și, într-adevăr, când acesta vorbi, se adresă soţiei lui foarte 
direct: 

— Nu-mi place cum vorbește Judy. 

— Fi, e tânără. Se vede cât de necoaptă e tocmai după cum vorbește. 
Toate vorbesc așa la vârsta ei. 

— Noelle şi Leoni nu vorbeau așa, altminteri le-aș fi arătat eu lor! 

Noelle era sigură că tatăl ei simţea o responsabilitate enormă faţă de 
fiica surorii lui; apoi, erau acei bani pe care fata avea să-i moștenească la 
majorat și, cu astfel de gusturi, risca să cadă victima unui tip de bărbaţi 
cu totul nepotriviţi. 

Ca întotdeauna, timpul petrecut acasă trecea mult prea repede. 
Spre dezamăgirea lui Judy, John n-avea deloc timp să mai rămână când 
veni s-o ia pe Noelle. De altfel, și ea intra de serviciu imediat cum 
ajungea la spital. 

Deocamdată, însă, se bucura de acea seară caldă de primăvară și de 
confortul mașinii, care-i făceau călătoria atât de plăcută. Începură să 
discute despre Timothy și Leoni și, din nou, Noelle avu impresia că 
John intuia ceva din sentimentele ei. 

— Îmi închipui că ești îngrijorată pentru amândoi, dar nu fi! Sunt 
convins că e o căsătorie care nu poate da greș. 

O spusese pe un ton atât de grav, încât Noelle îl privi surprinsă. 

— Mi se pare cam mult spus. Nicio căsătorie nu poate fi chiar atât de 
sigură — există întotdeauna un factor de risc. 

— Sigur, de obicei, în orice căsătorie este ca și cum te-ai arunca în 
gol, dar, în cazul lor, cred că factorul de risc este minim. Sora ta a dat 


48 JOYCE WADE 


deja dovada supremă; trebuie să fie nemaipomenit pentru un individ ca 
iubita lui să fie imediat gata să-l urmeze până la capătul pământului. 

Vocea lui se umpluse de căldură și vorbea cu atât de mult 
entuziasm, încât Noelle simţi din nou acea strângere de inimă. Dac-ar fi 
fost adevărat... Nu știa ce să spună, deși era clar că se aștepta o replică 
din partea ei. 

— Nu eşti de acord? întrebă el pe un ton mai tăios, văzând că ea tace. 

— Sigur, sigur ... Vocea ei suna slab și nesigur. Sunt sigură că 
Timothy apreciază foarte mult gestul ei. Nu cred să fi văzut vreodată pe 
cineva mai fericit. 

Din nou, i se umplu sufletul de teamă și îndoială. Timothy arăta, 
într-adevăr, de parcă era în transă. Oare cât timp avea să dureze până 
când să descopere, inevitabil, că Leoni nu-l iubea? 

Apoi, deodată, în minte îi încolți un gând; începea să înțeleagă de ce 
John o lăuda atât pe Leoni. Se vorbise la un moment dat în spital despre 
o poveste de dragoste, cu ani în urmă, dintre el și o asistentă. Urma să 
se căsătorească, dar, în ultimul moment, ea se răzgândise, nevrând să-l 
urmeze în colțul îndepărtat de lume unde el intenţiona să profeseze în 
cadrul unei misiuni. Probabil că lovitura fusese atât de puternică, încât 
îl determinase să nu mai vrea să se căsătorească. În orice caz, nu-i 
înăsprise sufletul: toată lumea, colegi și pacienţi, de la cel mai important 
ierarhic, la cel mai neînsemnat, primeau aceeași consideraţie din partea 
lui — era la fel de prietenos și de amabil cu toţi deopotrivă. 

Continuară să discute despre Timothy și despre ceea ce acesta spera 
să realizeze acolo și nici nu-și dădură seama când în fața lor apărură 
luminile din Carlingsea și agitația specifică unei seri de duminică. 

— Arată foarte tentant acolo, observă John când trecură prin dreptul 

terasei hotelului Esplanade unde începuse să se servească deja cina. 
Oare m-ai lăsa să te invit la masă? 

— Da, dacă n-aș fi de serviciu. 

— Eşti sigură că intri acum de serviciu? 

— Cât se poate de sigură. 

— Atunci, altă dată. 

În timp ce își punea uniforma, pregătindu-se să intre de serviciu, 
Noelle se gândi că, dacă nu era extrem de entuziasmată că un bărbat 
atât de bine o invitase la cină, în schimb se simţea foarte mulţumită de 
după-amiaza pe care o petrecuse. Îi plăcuse faptul că nu încercase să 
obțină o promisiune fermă pentru o altă dată- chiar se întreba dacă 
avea să-şi mai amintească. Poate că invitaţia fusese făcută doar din 
politeţe. Se privi în oglindă și zâmbi: ochii de culoarea chihlimbarului 
deveniseră brusc foarte strălucitori. 

Ca de fiecare dată, vara aducea, odată cu căldura, disconfortul 
muncii în spital cu toate acele obligaţii pentru îndeplinirea cărora 
temperatura ridicată cerea asistentelor un efort dublu: dureri de 
picioare și transpiratie — și asta dacă n-ar fi fost vorba decât de 
drumurile pe care trebuia să le facă pentru a aduce pacienților băuturi 
răcoritoare. 

În aceste condiţii, faptul că fusese repartizată o perioadă de timp 
numai în schimbul de noapte îi convenise de minune lui Noelle: era 
mai răcoare și, cu excepția unor situaţii de urgență, era mai puţin de 
lucru. Tot astfel, putea fi mai mult liberă în același timp cu Eve și 
mergeau la plajă și înotau aproape în fiecare zi. 

Eve își făcea de-acum planuri serioase în ceea ce privea relația ei cu 
Richard Yves, medicul rezident; era fericită, îndrăgostită și, fără inhibitii, 

își făcuse din Noelle o confidentă. În schimb, așteptându-se la o 
reciprocitate din partea acesteia, se simţea dezamăgită. 

— Hai, Noelle, povestește și tu! Ştii bine că nu poti avea secrete în 
spital! Se vorbește că ai luat masa şi ai dansat cu Adonis cel blond 
săptămâna trecută. 

Așa era denumit John Corringway de către asistente, cu toate că nu 
era chiar atât de frumos. 

Așadar, John Corringway își amintise. 

În timpul orelor de serviciu, se-ntâmpla foarte rar să ai ocazia de a 
schimba câteva cuvinte cu caracter personal. John era de obicei însoțit 
de asistenta de serviciu și de medicul asistent, așa că alesese să-i dea 
telefon ca s-o invite. 

Fusese o seară foarte plăcută, la sfârșitul căreia John spusese 
"Trebuie neapărat să repetăm figura asta”, iar ea intrase în programul 
de ture de noapte, așa că nu mai avea serile libere. 

Se amuză acum de remarca lui Eve. Nici măcar nu se simţea jenată 
și bârfa din spital n-o deranja deloc, din moment ce între ei nu era 
decâtsimpatie care, probabil, promitea să ducă la o prietenie. 

De asemenea, putea astfel să meargă mai des acasă, fapt pentru care 
era foarte bucuroasă, căci starea mamei ei o cam îngrijora. Aceasta se 
plângea de dureri de la un timp și nu arăta deloc bine. 

Într-una din seri, cum intră în tură, Noelle își dădu seama că era o 
agitație neobișnuită pentru ora aceea. Apoi, vâzând prin geamul ușii 
paravanul tras în jurul patului doamnei Jenkins, înțelese că avusese din 
nou o hemoragie. Era și John acolo. Tocmai vroia să intre în salon, când 
auzi telefonul sunând pe coridorul din spatele ei, așa că mai întâi 
răspunse. 

— Eşti chiar tu, Noelle, nu-i așa? Ah, slavă Domnului! 

Abia recunoscuse vocea lui Judy. 

— Ce s-a întâmplat? 

— Mătușa Enid ... are dureri îngrozitoare și arată înspăimântător ... 
e complet verde la faţă. 

Noelle începu să pună repede întrebări, una după cealaltă, aflând 
astfel că mamei ei îi fusese foarte rău, cu stare de vomă și leșin. Desigur, 
merseseră la doctorul Eddy, dar era la un pacient. 

— Trebuie să chemati alt doctor, repede, nu mai întârziaţi. Încercaţi 
la doctorul Hardcastle mai întâi, apoi, dacă nu e disponibil, la doctorul 
Ewell, dar chemaţi neapărat un doctor. Judy, dragă, nu intra în panică, 
adăugă, dându-și seama că tonul ei imperativ o speriase. Chemaţi un 
doctor — asta e tot ce puteţi face. 

— Dar vii şi tu, nu-i așa? întrebă Judy, disperată. Sunt convinsă că 
trebuie să fii aici. 

Noelle îi promise că va face tot posibilul, deși știa cât era de greu, 
dacă nu imposibil, să reuşească să plece, din moment ce răspundea de 
salon pe timpul nopţii. Tremurând, abia putu să pună receptorul în 
furcă, apoi, sprijinindu-și capul în mâini, se rezemă de perete, simțind 
că e pe punctul de a leșina. Abia când simţi o strânsoare puternică în 
jurul braţului, deschise ochii; pereţii încetaseră de-a se mai legăna și în 
faţa ei era John Corringway. 

— Ce s-a întâmplat, Noelle? 

— Mama ... 

Își simţea buzele atât de rigide, încât îi venea greu să vorbească. 

— Vino aici. Sprijinind-o cu braţul, o conduse în camera de gardă și 
O ajută să se așeze. Acum, spune-mi mai clar. 

— Am bănuit de câtva timp c-ar putea fi vorba de o apendicită, dar 
acum s-a acutizat. Sub privirea lui atentă, îi povesti totul: despre 
telefonul de la Judy, despre cum au încercat să-l cheme pe doctorul 
Eddy, dar nu era acasă. Am să încerc și eu să plec, deși, lucrând de 
noapte, nu ştiu cum am să fac. 

— Nici nu încerca. Merg eu acolo. Dacă e nevoie, o aduc aici. 

— Tu?! Oh, Doamne! Se ridică de pe scaun, ca un arc, iar faţa îi radia. 
Ai putea? Ai vrea? Ah, ce minunat din partea ta! 

Sub impulsul momentului, îi prinse mâinile în ale ei, strângându-le 
cu putere, în timp ce-l privea cu ochii umezi de lacrimi. 

— Dar ... nu mai sunt paturi. Deja a fost o internare de dimineață. 

— Va fi un pat. 

Siguranţa și calmul lui imperturbabil îi dădeau încredere. ÎL privi 
cum se duce la telefon și, competent, cu eficiență, pregăti totul. Pentru 
doamna Templeton-Clare fusese pur și simplu un zeu și tot așa i se 
părea și ei acum, când viața mamei ei era în mâinile lui. 

— Noelle, ai încredere în mine, da? 

— Absolut. 

Când o prinse de umeri, Noelle parcă simți o infuzie de putere și 
curaj. 

— Acum, încearcă să reziști. Vezi-ţi aici de treabă și lasă totul în seama 
mea. Am să te rog, însă, să faci ceva pentru mine: doamna Jenkins 
trebuie ținută sub observaţie — tocmai i s-a făcut o transfuzie. Dacă ai 
nevoie de ceva, poți apela și la Tindall. Acum, bea un ceai tare și 
încearcă să nu te mai gândești la nimic. Te tin eu la curent. 

Noelle îi respectă întocmai instrucţiunile; într-adevăr, ceaiul o 
remontă, ajutând-o să treacă prin rutina serviciului. Își găsi permanent 

câte ceva de făcut, astfel încât așteptarea și tensiunea să se consume mai 
ușor, până când, în cele din urmă, telefonul sună. 

— Domnul doctor Corringway m-a rugat să vă anunț că mama 
dumneavoastră a fost internată și urmează să intre imediat în operaţie, 
se auzi o voce impersonală la celălalt capăt al firului. I se va da o rezervă 
aici. 

— Aș putea s-o văd? 

— Domnul doctor spune că nu e recomandabil; a fost deja pregătită 
pentru operaţie. 

Așadar, era urgent. 

Și totuși, lui Noelle nu-i mai era atât de teamă; așa cum spusese, avea 
încredere totală în John. Știa că se va face tot ce era omenește posibil. 

Aflase că tatăl ei și Judy erau jos, în sala de așteptare, așa că merse să 
vorbească putin cu ei. Erau amândoi șocați de întorsătura neașteptată 
pe care o luaseră lucrurile. Insistară să rămână în continuare, așa că 
Noelle le aduse un ceai, apoi trebui să se întoarcă în salon. 

Făcu turul salonului, ajutând fiecare pacientă cu ceea ce avea 
nevoie, fără să simtă nici măcar obișnuita toropeală din zori. Asistase de 
multe ori la operaţii de apendicită, dar acum era altfel; nu putea să nu 
se gândească la toate cazurile de complicaţii pe care le văzuse, sau de 
care auzise. Nimic nu indicase prezenţa cuiva și totuși, instinctiv, își 
îndreptă privirea spre ușă, chiar în momentul când, prin geam, apăru 
silueta robustă, cu umeri lati, a lui John Corringway. Simti un gol în 
inimă. Ar fi putut să roage pe cineva să-i telefoneze s-o anunţe; de ce 
venise chiar el? Nu cumva...? Reuși totuși să ajungă la ușă și ieși, 
privindu-l fără să spună nimic. 

— Nu mai face figura asta! Totul e bine. 


Capitolul 4 


Chiar dacă mama ei nu era în salonul unde lucra ea, Noelle avea 
destul timp s-o viziteze, având avantajul de a lucra numai de noapte. ÎL 
vedea acum aproape zilnic și pe John și, cum era firesc, din noaptea 
aceea după operaţie, când cu ochii încercănați și roșii de oboseală, 
venise el însuși s-o anunțe, își simţea inima plină de căldură pentru el. 

Atunci, imediat, sufocată de toată recunoştinţa care-i umplea 
sufletul, nu fusese capabilă decât să bâlbâie câteva cuvinte de 
mulţumire, de teamă să nu izbucnească în plâns. Îi făcuse apoi un ceai, 
în timp ce el îi povestise cum decursese totul. 

— N-am să pot niciodată să-ți mulțumesc cum se cuvine; pur și 
simplu nu sunt destule cuvinte pentru așa ceva, spuse ea când se mai 
linişti putin și reuși să fie mai coerentă. 

— Scutește-mă, Noelle. Doar știi ... 

Se oprise, ca și când cuvintele ieșiseră fără voia lui, apoi râse și-i 
atinse uşor braţul, într-un gest prietenesc, ca pentru a-i mulțumi pentru 
ceai. 

Judy, care venea des în vizită la mătușa ei la spital, declarase că 
domnul Corringway era îndrăgostit de Noelle, dar aceasta spera să nu 
fie așa. Ținea enorm la el, îl venera chiar pentru ceea ce făcuse, dar, atât 
timp cât, în ciuda hotărârii luate, Timothy mai era încă undeva în 
sufletul ei, nu avea nimic de dăruit altui bărbat. 

John tot încerca s-o convingă să nu-și mai petreacă tot timpul liber 
lângă mama ei, acum că aceasta se simţea bine și, fiind într-o rezervă 
particulară, nuavea un regim strict în ceea ce privea vizitele, putând fi 
vizitată fără restricţii, așa cum și era, de altfel, având în permanență pe 
cineva alături: soţul ei, Judy, prieteni. 

— Mâine vei petrece câteva ore în aer liber, o informă pe un ton 
oficial John când ieși din rezerva mamei ei. Mai întâi, prânzul pe terasa 
hotelului Esplanade. 

— Nici nu mă gândesc să merg acolo să mănânc singură. 

— Bineînţeles că nu. Voi fi şi eu acolo, îmi iau câteva ore libere. 

— Ce e asta?! Poruncă împărătească? 

— Prescripție medicală, faţă palidă! 

Apoi, Noelle se gândi că poate nu făcuse bine acceptând, dar 
imediat își spuse să înceteze cu prostiile; doar nu era o femeie fatală! 
Presupunând că John Corringway o plăcea, asta nu însemna că se va 
îndrăgosti nebunește de ea, ca un băieţandru; doar era un bărbat cu 
capul pe umeri, extrem de echilibrat. 

John rezervase o masă. Noelle, îmbrăcată cu o rochie fără mâneci, 
cu un imprimeu negru contrastând puternic cu fondul galben, se 
simţea ca o elevă care, în sfârșit, ieșea în recreaţie după câteva ore 
încordate de curs. Pentru început, rămaseră pe balcon pentru a-și bea 
vinul de Xeres. 

— Inteligentă alegere! spuse John, privind-o admirativ cu ochii 
micșoraţi ca două fante albastre. Mă refer la combinaţia de culori. 
Firește, eşti conștientă de efect ... 

Da, era. Noelle râse; ştia că negrul și galbenul amplificau efectul 
nuanței părului și a ochilor. De fapt, pentru asta și cumpărase rochia 
aceea. Era încântată că lui John îi plăcea, căci îl bănuiaun critic nu prea 
comod și, oricum, greu de mulţumit în ceea ce privea înfățișarea unei 
femei. 

Se așezară la masă şi comandară meniul și, decretând zi de vacanţă, 
John interzise orice discuţie despre spital — chiar și despre mama ei. 
Așadar, discutară avantajele și dezavantajele localității Carlingsea 
comparativ cu Londra, ajungând inevitabil la subiectul galeriilor de artă 
şi concertelor. Noelle află astfel că-l interesa arta, deși la școală abia 
fusese în stare să tragă o linie și era pasionat de muzică simfonică, el 
însuși studiind vioara în copilărie, dar, spre disperarea părinţilor, cu 
rezultate dezastruoase. 

— Părerea mea este că vioara, cel mai mișcător instrument în mâinile 
unui artist, se poate transforma într-un instrument de tortură în mâinile 
cuiva lipsit de talent, trase el concluzia, cu o durere încă nevindecată. 

— Dar trompeta sau saxofonul? râse Noelle, povestind despre 
aspiraţiile unui văr de-al ei de a ajunge într-o orchestră de jazz. 

Discutară despre gusturile și aversiunile lor, aflând astfel o mulțime 
de lucruri unul despre celălalt, iar Noelle, care nu era de obicei 
vorbăreață, rămase ea însăși mirată de cât de multe lucruri avea de 
povestit. 

După-prânz, John lăsă programul la alegerea ei. Se hotărâră, în cele 
din urmă, să se plimbe până la capătul digului, de unde deschiderea 

mării le putea da iluzia că sunt la bordul unui vas, într-o croazieră. 
Râdeau mult și glumeau, fiind amândoi într-o dispoziție de vacanță. 

— Ah, cât de bine fac momente ca acestea după ce stai mult timp în 
tensiune! spuse Noelle, radiind de fericire. 

Se comportau, într-adevăr, ca doi copii în vacanță. John câștigă un 
colier pentru ea la mașinăria care scotea câte un premiu cu ajutorul 
unor gheare, iar ea se lăsă ademenită în cortul unei ţigănci prezicătoare. 
leşi râzând. 

— Cred că te-a văzut, pentru că mi-a spus ceva de bine despre un 
bărbat blond, dar să mă feresc de un bărbat înalt, brunet, frumos. 

— Trebuie să fie Sir Benjamin. 

Era chirurgul-șef. 

— Făcând abstracţie de ultimul adjectiv... Ah, de fapt a spus că 
urmează să întâlnesc acest străin misterios și periculos undeva departe, 
în altă tară sau pe un vas... Dacă nu cumva o fi pe o barcă pe lacul din 
apropiere. 

După ce s-au plictisit să se plimbe pe dig, s-au urcat în mașină și 
John porni fără să spună unde. Pentru o clipă, Noelle crezu că se 
întorceau, dar apoi o luară la dreapta pe o șosea liniștită, spre o zonă în 
care casele și bungalourile erau la distanță mare una de cealaltă. Se 
oprită în faţa unei porţi pe care era o plăcută cu numele "Cântecul 
mării". 

— Mergem în vizită la cineva? 

Încerca să-și ascundă dezamăgirea; era conștientă că John avea 
prieteni în oraș, dar nu era dispusă acum de a face cunoștință cu 
persoane străine. 

— Da, la un anume John Corringway — nu-i cine știe ce de capul lui, 

deși s-ar putea să ţi se pară, totuși, acceptabil. 

— Aici locuiești?! 

Era firesc că trebuia să locuiască și el undeva, dar până atunci, 
ciudat, Noelle nu se gândise niciodată la locuinţa lui ca la ceva concret, 
material. 

— Îmi plac casele și grădinile. Chiar pot să și gătesc puţin... 

— Și, în plus, cânți și la vioară, adăugă ea, zâmbind malitios. 

"Cântecul mării" părea, într-adevăr, locuinţa cuiva căruia îi plăceau 
casele și grădinile. Nu era nouă; construită din piatră cenușie, cu 
ferestre înalte și obloane verzi, dădea impresia unei oaze de liniște. 

— Ia loc aici, la răcoare. Aduc imediat un ceai. 

Se-ntoarse imediat cu o măsuţă pliantă, după ce rugă menajera să 
aducă ea ceaiul. 

Noelle admiră priveliștea — marea văzută din vârful colinei, iar John 
îi povesti cum ajunsese, printr-un adevărat noroc, să intre în posesia 
casei, la puţin timp după instalarea lui în post, după care o conduse 
să-i arate interiorul. 

Firesc, avea o tentă masculină, principala încăpere fiind 
biroul — bibliotecă unde dominau fotoliile masive din piele și cărțile 
groase de medicină. Și totuși, nu lipsea senzaţia puternică de confort și 
de atmosferă intimă, casnică, tihnită. 

Pe cât de mândru îl simţea, pe atât era ea de flatată, deși nu înțelegea 
de ce alesese să încheie astfel acea zi petrecută împreună. leșiră din nou 
pe terasă; indiferent dacă discutau sau savurau momente de tăcere ca 
niște vechi prieteni, Noelle simţea liniștea din jur umplându-i întreaga 
ființă cu o minunată senzaţie de bine. 

Deși perspectiva nopții de gardă la spital părea atâta de îndepărtată 

în atmosfera aceea plăcută, era totuși o realitate și, când se urcară în 
mașină, de data aceasta trebuia să meargă la spital. 

— Mulţumesc pentru această zi minunată, spuse Noelle când se 
despărțiră în parcare. 

John aruncă spre ea o privire scurtă, enigmatică. 

— Ti-a plăcut? Bun, atunci, va urma o alta. 

Noelle se uită la ceas: mai avea exact atât timp cât să meargă s-o vadă 
pe mama ei, apoi să-și pună uniforma și să înceapă serviciul. 

Era prima zi în care nu-și petrecuse tot timpul liber lângă ea. 
Povestiră amândouă cum își petrecuseră ziua, apoi lui Noelle i se păru 
că observă pe chipul mamei o umbră de îngrijorare sau deprimare, 
nu-și dădea bine seama ce anume. Deodată, văzu pe noptieră un plic 
marcat par avion. 

— Ai primit o scrisoare de la Lee? 

— Da ... A adus-o tatăl tău azi de-acasă. 

Acum nu i se mai păru: era clar că mama ei era îngrijorată. 

— Ce spui de asta, Noelle?! E însărcinată. Așa de repede ... şi acolo 

„„ Ce păcat! 

— Doar nu locuiește într-o colibă în junglă, o încurajă Noelle. 
Și-apoi, Timothy e medic. 

În ciuda acestui raţionament cât se poate de înțelept, Enid Carlyon 
nu se simţi cu nimic mai liniștită. De fapt, când primi vestea, și Noelle 
simţi o ciudată strângere de inimă. Încercase să păstreze o aparenţă de 
calm și încredere, dar, când rămase singură, o inexplicabilă îngrijorare 
o chinuia. 

De-acum, doamna Carlyon se restabilise și urma să fie externată în 
câteva zile. Ajunsese să-l adore pe John Corringway. 

— Parcă ai fi doamna Templeton-Clare! râse Noelle. 

— Ai fi gata să bagi mâna în foc, dacă ar spune el, declară Enid. 

— Se vede că are un stil care-l face irezistibil pentru doamnele mai în 
vârstă. 

— Se pare că nici cele tinere nu-i rezistă, continuă ea cu o privire 
plină de înțeles și cu o umbră de mâhnire. Nu voi face tocmai eu 
comentarii de acest gen. Desigur, pentru tine a făcut gestul minunat de 
a veni în ajutorul meu în noaptea aceea îngrozitoare când nu credeam 
Că voi mai scăpa cu viaţă. Cred că tine foarte mult la tine, Noelle. 

— Nu știu. Este foarte conştiincios; se spun tot felul de povești 
minunate despre el. 

În orice caz, doamna Carlyon refuză să-și ia rămas-bun de la el, 
insistând să vină în vizită cu Noelle ori de câte ori va putea. 

La scurt timp după externarea mamei ei, Noelle primi de la Timothy 
o scrisoare care o liniști pe deplin. Era atât de senină și de optimistă, iar 
Timothy părea încântat. Copilul trebuia să se nască în februarie, iar 
Leoni se simţea bine și primea îngrijire medicală exact ca și cum ar fi fost 
acasă. Bineînțeles că, prima oară când merse acasă, Noelle luă 
scrisoarea să i-o arate mamei. 

Odată cu venirea toamnei, reîncepu să lucreze în schimbul de zi și, 
astfel, să se întâlnească mai des cu John.Era greu de găsit pretexte 
pentru a-l refuza și, de altfel, nici nu vroia, căci se simţea foarte bine în 
compania lui. La rândul său, John dăduse curs invitaţiei mamei ei și o 
însoțea adesea acasă. 

Desigur, pentru bârfa spitalului, deveniseră de-acum un subiect 
comun, ceea ce o nemulţumea pe Noelle; dar, ori de câte ori încerca să 
pună într-un fel capăt situaţiei, cel puţin rărind întâlnirile, se lovea de 

opozitia lui fermă. 

În seara primei petreceri a personalului, care deschidea sezonul de 
sărbători, John a cerut-o în căsătorie. 

Avuseseră ocazia să stea împreună destul de puţin pe parcursul 
serii: el trebuia să danseze cu asistentele-șefe și, pe de altă parte, și ea 
fusese invitată tot timpul la dans. Arăta superb în rochia de culoarea 
mierii, strânsă pe talie, cu fusta largă. De altfel, fără uniforma de fiecare 
zi, cu rochii frumoase și elegante și cu costume de seară, toţi arătau de 
nerecunoscut. Era prima dată când îl vedea pe John în ţinută de seară 
și, cu părul lui blond strălucitor care ieșea mereu în evidență, părea 
într-adevăr Adonis. 

"De ce nu pot să mă îndrăgostesc de el, măcar putin?" se gândea 
Noelle tristă în timp ce dansau. Nu era normal să-ţi placă un bărbat atât 
de mult, să-l admiri, să te simți atât de bine în compania lui, dar ... 
nimic mai mult. "La naiba cu Timothy!" îi veni în minte ca singura 
concluzie. Se relaxăîn braţele lui, fără a simţi, însă, niciun fior; era doar 
o senzaţie plăcută de siguranță. 

Când totul se termină, John o conduse prin curtea spitalului până 
la corpul de clădiri unde se afla camera ei. 

— Mi s-a părut foarte reușit! se arătă Noelle entuziasmată. 

— Personal, m-a dezamăgit. De fapt, cum să mă distrez când mă 
gândesc la tot felul de metode de a-mi ucide rivalii... Eşti mult prea 
frumoasă, Noelle, pentru ca un bărbat să poată sta liniștit. 

Noelle își dădea seama că nu fusese geloasă când îl văzuse dansând 
cu câteva din cele mai atrăgătoare femei. 

Deodată, John se opri şi, cuprinzând-o de umeri, o întoarse cu faţa 
spre el. 

— Pentru Dumnezeu, căsătorește-te cu mine, iubito. Spune-mi, 
când? Te iubesc atât de mult, Noelle. 

Când îl privi din nou, uimită de neașteptatul situaţiei, o cuprinse în 
braţe și o sărută cu o pasiune pe care nu lăsase să se bănuiască până 
atunci, dar, simțind-o cum devine rigidă și încordată, se opri. 

— Ce este? Credeam... speram să fie reciproc. 

Vocea îi era complet stinsă. 

— Cât de mult aș vrea să fie! Se simţea îngrozitor de vinovată. John, 
tin atât de mult la tine! 

Îşi retrase imediat mâinile de pe umerii ei. 

— Ah, te rog, nu! Prefer să mă urăști; cel puțin, ăsta ar fi un sentiment 
puternic. 

Părea complet dezgustat, dincolo de izbucnirea lui de furie. 

— John, e ceva dincolo de voinţa noastră... 

— Desigur. Am făcut o gafă îngrozitoare. Să uităm totul. Și tonul și 
atitudinea lui deveniseră dureros de distante. Presupun că-ţi 
datorezscuze pentru că te-am sărutat şi pentru interpretarea greșită pe 
care am dat-o ... Afost o vanitate din partea mea. 

Ajunseseră între timp în faţa ușii și, cum un grup de fete îi ajunsese 
din urmă, se despărțiră cu un "noapte bună" formal. 

Noelle se grăbi să ajungă în camera ei, înainte ca vreuna din fete să 
înceapă să-i pună vreo întrebare. Se prăbuși pe marginea patului 
şi-ncepu să plângă. Ce deznodământ îngrozitor pentru o seară atât de 
minunată! Măcar dacă n-ar fi venit acele fete chiar în momentul în care, 
poate, dacă mai discuta cu el, ar fi reușit să-l scoată din starea aceea. 
Trebuie să se fi simţit grozav de jignit și jenat pentru faptul că fusese atât 
de sigur că sărutul lui va avea efectul scontat. Orice bărbat s-ar fi simțit 

la fel. Și-apoi ... de ce reacţionase ea atât de violent, ca și cum sărutul 
lui ar fi dezgustat-o? Doar o mai sărutase ușor de câteva ori până atunci, 
la despărțire, așadar, era pe deplin îndreptățit să creadă că gestul lui nu 
venea decât ca o continuare firească a dansului și cererii în căsătorie. 

Rămase trează până dimineață, revăzând în minte filmul prieteniei 
lor și învinovățindu-se de a fi procedat incorect. 

Se gândise cu groază la următoarea întâlnire cu el, dar, în cadrul 
vizitelor de rutină în salon, nimic nu se schimbase în relaţia profesională 
dintre ei. 

Lipsa întâlnirilor din afara programului îi lăsaseră, însă, un gol 
enorm. 

Acasă, de asemenea, trebuia să dea explicaţii pentru absenţa lui, deși 
Judy și mama bănuiau că era vorba de o ceartă între iubiți. 

Într-o dimineață de noiembrie cu ceață deasă ca o pâclă ce se lipea 
de ferestre, asistenta Drummond o întâmpină pe Noelle cu un zâmbet 
ironic: 

— Se-ntoarce azi o veche prietenă de-a ta — ca pedeapsă pentru noi 
toți. 

— Să nu-mi spui că e doamna Templeton-Clare! Îi e iar rău? 

— Fireşte. Doar nu-ţi închipui că ar fi vreodată în stare să respecte 
vreun regim. Dacă nu cumva chiar nepoatele ei i-au dat numai friptură! 
Ar fi putut să aibă o rezervă particulară, dar probabil că magnetul ești tu 
— după cât ai răsfățat-o ...Și se mai spune că faptele bune sunt răsplătite 
în mod automat! 

Când doamna Templeton-Clare a fost instalată în salon, puţin mai 
târziu, Noelle nici nu se aștepta să simtă atât de multă bucurie, 
revăzând-o. Bucuria era, desigur, reciprocă. 

— Este ca și cum m-aș întoarce acasă, izbucni aceasta, imediat cum o 
văzu. Nici nu m-aș mai fi îmbolnăvit dacă te-aș fi avut pe tine să mă 
îngrijești. 

— Asta așa €, căci nu v-aș fi lăsat să vă răsfăţaţi cu toate bunătăţile. Se 
vede, însă, că sora Foster s-a lăsat mai ușor înduioșată. 

După care trebui să asculte toată povestea suferințelor la care fusese 
supusă, la bunul plac al asistentei în grija căreia a fost lăsată. 

Internarea doamnei Templeton-Clare dădea ocazia unor întâlniri 
mai dese cu John, care obișnuia să vină după vizita de rutină la salonul 
lui, de obicei neinsoţit, pentru a ţine subobservaţie starea bătrânei 
doamne. Pentru Noelle, aceste vizite erau și mai penibile și încerca să 
steadeoparte până la plecarea lui. 

Într-o dimineață, însă, când tocmai adusese florile pe care doamna 
Templeton-Clare le primise și pe care ea le aranjase într-o vază, îl găsi la 
patul acesteia. Ar fi lăsat vaza și ar fi dispărut imediat, dacă pacienta nar 
fi atras-o în conversaţie. 

— Uite, acest domn inteligent, care îmi este atât de drag, tocmai 
mi-a sugerat să fac o excursie pe mare de Anul Nou, ceea ce sună foarte 
tentant. Priveşte! — îi arătă o fotografie a unei plaje exotice văzută 
printre frunze de palmier — Ar fi o idee fantastică să merg într-un astfel 
de loc când aici sunt lunile cele mai urâte ale anului, absolut fantastică. 

— Într-adevăr. Ati putea lua pe una din nepoate cu dumneavoastră. 
N-ar trebui să mergeti singură. 

— Aș putea s-o iau pe sora Carlyon cu mine, se adresă doamna 
Templeton-Clare lui John. Ce-ai spune? 

— Este treaba ei. În măsura în care consideră că merită să renunţe la 
serviciu. . . 

— Aha, nu-ţi convine! Cred și eu că nu vrei s-o pierzi! 

În alte condiţii, Noelle ar fi considerat aceasta pur și simplu ca pe o 
glumă proastă peste care ar fi trecut destul de ușor, acum, însă, 
cuvintele acelea i se păruseră insuportabile. 

— Nimeni nu e indispensabil, spuse ea, după care ieși imediat, 
făcându-şi de lucru în oficiul alăturat salonului. 

După puţin timp, ieși și John și se opri câteva clipe în ușa cămăruței 
în care se afla ea. 

— Bineînţeles, pe jumătate glumeam în legătură cu acea călătorie pe 
mare, dar se pare că doamnei i-a plăcut ideea. Și, în definitiv, nu văd de 
ce nu, mai târziu, cu condiţia ca tratamentul să dea rezultate. 

Vorbise pe un ton normal, nici prietenos, nici glacial, așa cum s-ar fi 
adresat oricărei asistente. 

— Ar fi bine să meargă undeva unde să scape de vremea rea pe care 
o avem de obicei de Crăciun. Și-așa, nu cred că se distrează cine știe ce, 
în ciuda banilor pe care-i are. 

— Singurul necaz este tendința ei de a risca atât de mult cu 
nesăbuinţa în ceea ce privește mâncarea. Și doar știi ce mese copioase 
se oferă pe vasele de croazieră... .În sfârșit, vom vedea, mai spuse el, 
apoi trecu mai departe. 

Așadar, aceasta va fi de-acum relaţia dintre ei, după cum lăsase John 
să se înţeleagă din această scurtă discuţie între patru ochi, când ar fi fost 
liber să vorbească. Era absolut clar că aveau să fie de-acum încolo doi 
străini unul faţă de celălalt, fără supărare și resentimente, dar, în aceeași 
măsură, fără nicio urmă de prietenie. 

Noelle simţi o tristeţe îngrozitoare, dându-și seama de ruptura 
definitivă dintre ei. Se-ntreba uneori dacă ar putea, sau ar îndrăzni să 

încerce să refacă legătura, dar apoi se răzgândea: era mai bine să nu riște 
o reacţie violentă din partea lui dacă i-ar fi propus să continue prietenia. 

Devenise din ce în ce mai neliniștită, dar, analizându-și sentimentele 
faţă de John, era convinsă că nu-l iubea. Categoric, lăsase un gol imens 
în viaţa ei, dar, așa cum trăise înainte de el, așa va trebui să înveţe să 
reziste şi fără el. 

Să fi fost oare încă din cauza lui Timothy? Starea ei de nefericire să 
fie rezultatul sentimentelor fată de el continuu reprimate? Era adevărat, 
se gândea cu mult drag la el, dar intensitatea a ceea ce simţise altădată 
se atenuase cu mult. Acum era în primul rând vorba de îngrijorare 
pentru el și pentru Leoni. Cum mergea căsnicia lor? Cum avea să fie 
Leoni ca mamă? Nu și-o putea imagina în această postură. Iar copilul ... 
avea să fie un liant, sau o cauză de veşnică iritare? În scrisoarea pe care 
o scrisese, Leoni nu exprima niciun sentiment — pur și simplu, anunța 
un fapt. Termenul se apropia: februarie, după cum spusese Timothy și, 
odată cu aceasta, o teamă crescândă din partea lui Noelle. 

În cele din urmă, ajunse la concluzia că starea ei era cauza unei 
combinaţii a tuturor acestor factori și picătura ce umplea paharul era, 
desigur, ruptura de John. 

Nu peste mult timp, în una din dimineţi, găsi în cutia ei de scrisori 
un plic de la mama ei. ÎI luă, fără a se grăbi să-l deschidă, simțind că era 
ceva în neregulă. Ce putea fi atât de important ca s-o determine pe 
mama ci să-i scrie, când în ziua următoare se ducea acasă? 

"M-am gândit că trebuie să-ți spun. Leoni a născut, cu mult înainte 
de termen. În scrisoarea de la Timothy scrie doar că și ea și copilul se 
simt bine, cu toate acestea sunt îngrijorată." 

Era o dimineaţă rece și umedă de sfârșit de noiembrie, dar frigul 

ce-o cuprinsese venea, în primul rând, de undeva dinăuntrul ei. 
Traversă curtea aproape alergând și intră grăbită în hol, adâncită în 
gânduri și griji, aproape ciocnindu-se cu bărbatul care tocmai ieșea 
dintr-un birou. Era John Corringway. 

— Noelle! Ce-i cu tine? Eşti bolnavă? 

După cum o privi, Noelle își dădu seama că pe faţa ei era întipărită 
toată groază pe care o simţea. 

— Nu... Am primit niște vești cam neliniștitoare despre Leoni. 

Încercă să se stăpânească, apoi îi povesti. 

— Naştere prematură?! Nu-ţi face atâtea griji. Nu există niciun motiv 
să nu fie totul în regulă; poţi să ai încredere în Timothy. 

Pe măsură ce John vorbea, Noelle simţea ceva din căldura lui de 
altădată. 

— Cred că e altfel când e vorba de cineva apropiat, se scuză ea, 
conștientă că un cadru medical n-ar trebui să se piardă cu firea atât de 
ușor. Uneori nu e bine nici să știi prea mult —ori, eu sunt conștientă de 
tot ce i s-ar putea întâmpla lui Leoni. 

Johno privi curios, apoi continuă s-o mai liniștească puţin, după 
care, cu o privire rapidă la ceas, hotărî că era timpul să plece. 

— Ce mai face mama ta? întrebă el, totuși, înainte de a se despărți. 
N-am mai văzut-o de mult timp. 

— Se simte mult mai bine. Și ea întreabă mereu de tine. Merg mâine 
s-o văd. 

Îndrăzni să se uite în ochii lui și privirile li se întâlniră câteva clipe. 

— Pot să vin și eu? Desigur, dacă nu intervine nimic între timp... 


Capitolul 5 


Noelle era foarte mulțumită de armistițiul cu John. Un oarecare 
formalism se strecurase în relaţia lor, dar, oricum, era foarte bucuroasă 
ori de câte ori putea fi în compania lui. 

Prezența lui John tocmai în aceste moment făcuse mult bine mamei 
ei. Dar, dacă pe aceasta reușise s-o liniștească, Noelle tot mai simţea o 
umbră de teamă, și aceasta poate nu atât în privința stării fizice a lui 
Leoni. 

După câteva zile, doamna Carlyon primi o nouă scrisoare de la 
Timothy. O citi și Noelle. Nu era o scrisoare care să debordeze de 
fericire și optimism, ca aceea prin care anunţase nașterea copilului în 
februarie. Scria că băieţelul făcea progrese rapide și că Leoni încă nu se 
simţea prea bine, dar, categoric, nu existau motive de îngrijorare. 

Împotriva oricărei raţiuni, scrisoarea nu reușise s-o liniștească pe 
Noelle. Dac-ar fi putut să știe care era cu adevărat situaţia, dincolo de 
orice cuvinte evazive! 

Cât despre relaţia dintre ea și John, persista aceeași atmosferă 

oarecum rigidă; nu era vorba de nicio ostilitate, dar comunicarea parcă 
nu mai era atât de liberă ca înainte. 

Asta, până într-o după-amiază când, întâlnindu-se întâmplător la 
poștă, merseră apoi să se plimbe puţin pe faleză și, cum Noelle mai avea 
o oră până să intre de serviciu, John propuse să ia ceaiul împreună. 

Salonul hotelului Esplanade era aproape gol, iar terasa, pe cât de 
atrăgătoare fusese vara, un punct colorat și plin de viaţă, pe atât de tristă 
și pustie părea acum. 

— E o diferenţă față de data trecută când am fost aici și am mâncat. 

Şi-n sufletul ei era aceeași nostalgie pe care o simţise în glasul lui 
John. Fusese prima lor zi petrecută impreună, o zi minunată, începutul 
unei prietenii care acum le lipsea amândurora. 

— Aveam mari speranţe în ziua aceea, Noelle, iar tu păreai atât de 
fericită. 

Noelle nu găsi niciun răspuns potrivit, așa că pur și simplu își 
întoarse faţa într-o parte, ca pentru a se feri de privirea lui scrutătoare; 
avea senzaţia că se sufocă și se simțea groaznic de vinovată. 

— Nu mai face figura asta, draga mea. Își întinse mâna, 
cuprinzând-o pe a ei. Ai avut dreptate când ai spus că e ceva dincolo de 
voința noastră ... mă refer la iubire. M-am comportat urât în seara 
aceea, dar dezamăgirea m-a făcut să-mi pierd cumpătul. 

— Cred că a fost vina mea. Ar fi trebuit să fiu mai clară în privința 
faptului că .... 

— Că fusese deja dat altcuiva ceea ce căutam eu? termină el fraza în 
locul ei, privind-o atent. 

Noelle rămase tăcută un timp. 

— Da, răspunse ea în cele din urmă. 

— E vorba de Timothy, nu-i așa? Timothy Yorke. 

— Da. 

— Biata de tine, scumpa mea. 

Rămaseră tăcuţi, cu mâinile împreunate, până când chelnerul veni 
să verifice dacă mai aveau nevoie de ceva. Noelle umplu din nou ceștile 
cu ceai, iar John rămase privind-o în continuare, serios și atent. 

— Cum ti-ai dat seama? 

Se întorsese spre el și-l întrebase brusc, deși trecuse deja câtva timp 
de când nu mai vorbeau. 

— Cred că intervine un al șaselea simţ când e vorba de cineva care îti 
este foarte drag — pur și simplu știi instinctiv. V-am văzut împreună o 
dată sau de două ori, cred și mi s-a părut ceva ... un fel de comuniune 
spirituală. .. Ridicol, m-am gândit, și totuși, iată că nu mă înșelam. 

— Nu. 

Se-ntreba dacă sentimentele ei, pe care le crezuse atât de secrete, 
fuseseră tot atât de transparente și pentru alții. Sau poate că, așa cum 
spusese John, acuitatea percepţiei devine mai mare doar pentru cei la 
care ţii în mod deosebit. John se trase puţin într— o parte, astfel încât 
s-o poată privi drept în faţă. 

— Tot vreau să mă căsătoresc cu tine, Noelle. Nu, nu încerc să te 
grăbesc, adăugă el repede, observând ușoara contracție a obrajilor ei. 
Sunt gata să-ți acord tot timpul necesar pentru a ajunge la o împăcare 
cu tine însăți. Eşti suficient de rațională, draga mea, ca să-ţi dai seama că 
va trebui să faci lucrul acesta. Sunt convins că am fi foarte fericiți 
împreună. Ne leagă o prietenie atât de frumoasă, pe care putem 
construi mai departe. Am eu suficientă iubire pentru amândoi, până 
când va veni și din partea ta iubirea pe care o aștept. Sunt gata să-mi 

asum această răspundere. Ai nevoie de dragoste și, mai devreme sau 
mai târziu, o vei căuta din nou; nu poţi duce cu tine la nesfârșit povara 
acestei frustrări. Vreau să fiu alături de tine atunci când vei fi gata să 
iubeşti din nou. 

— Vrei să spui că ... te-ai căsători cu mine chiar dacă din partea mea 
nu există dragoste? 

— Da. Îţi promit că totul ar merge bine. 

Rămase tăcută, privind în jos. Era adânc mișcată de dorinţa lui; își 
simţea sufletul plin de afecțiune și admiraţie pentru el, dar și de bucuria 
că barierele dintre ei dispăruseră și erau din nou prieteni. Era 
conștientă, însă, că lipsea acea scânteie care să-i aprindă stele în priviri. 

— Ar fi atât de nedrept, John. Meriţi mult mai mult de la soția ta; 
meriti toată inima. 

— Din moment ce eu sunt satisfăcut... Noelle, vreau să fiu sigur de 
tine, sigur că eu voi fi cel la care vei veni când va trece această perioadă 
neagră din viața ta. M-aș mulțumi doar cu o promisiune acum. Draga 
mea, dacă am fi logodiţi, aș aștepta până când vei fi gata să te căsătorești 
cu mine. 

Î privi nesigură, ameţită de lumina din ochii lui, de încordarea cu 
care aștepta răspunsul ei, ca și când ar fi fost o chestiune de viaţă și de 
moarte și primul impuls a fost de a accepta. Apoi își dădu seama că 
promisiunea odată făcută, n-ar fi putut să mai revină asupra ei. Toate 
acele precepte nobile împotriva căsătoriei fără iubire, care o călăuziseră 
până atunci și pe care le fluturase cu atâta convingere în faţa lui Leoni, 
pentru a o determina să se răzgândească de a face un gest care avea 
să-i aducă nefericirea, păreau să se răzbune acum pe ea. Își amintea 
că-i spusese lui Leoni că iubirea va apărea într-o zi, dacă are răbdare să 

aștepte. Toate gândurile acestea acţionară ca un duș rece asupra 
impulsului de moment de a ceda. Era pe punctul de a spune "nu", când 
îi văzu din nou ochii. Stânjenită, își apăsă degetele pe mâna lui, ca și 
cum ar fi implorat înțelegere. 

— Lasă-mi timp de gândire, John. Totul este atât de neașteptat ... 
Acum, trebuie să plec. 

John deschise gura, ca pentru a ruga, sau a obiecta, apoi, se abţinu 
și figura lui deveni ca o mască. Achită nota de plată și, urmând-o pe 
Noelle, ieși pe ușa turnantă în întunericul și vântul de afară. 

Noelle se simțea complet amețită. Un vârtej de gânduri pro și contra 
îi răvășea mintea și sufletul. 

Clipele petrecute alături de John erau întotdeauna fericite și era 
foarte probabil ca o căsătorie cu el să-i aducă liniștea de care avea acum 
atât de multă nevoie. În ceea ce privea visurile ei legate de Timothy, 
acestea erau sortite să rămână pentru totdeauna visuri. Dar, în acest caz, 
n-ar fi procedat exact ca Leoni? Se arătase foarte contrariată când aceasta 
se căsătorise cu un bărbat, purtând un altul în suflet, și susținuse cât de 
nedrept era pentru Timothy! Cum putea face și ea același lucru?! 
Diferenţa era, totuși, că John știa și nu-l deranja. Dar, chiar și așa, 
principiul de bază "Nu te căsători dacă nu iubeşti", ar fi fost încălcat. 

Odată cu decembrie, începură pregătirile pentru Crăciun, atât la 
spital, cât și acasă. 

— Dragul de John, spuse mama ei, cu aceeași venerație. Sunt atât de 
fericită pentru tine, Noelle! 

— Pentru mine?! De ce ești atât de sigură?! 

Apoi, văzând dezamăgirea din privirea ei, regretă imediat această 
izbucnire. 

Încă nu dăduse un răspuns sigur. În general, John era foarte 
răbdător, dar profita de orice ocazie pentru a se întâlni cu ea, făcând tot 
posibilul să-i devină indispensabil. O săruta din când în când, ușor, fără 
pasiune și fără să-i declanșeze fiorul mult așteptat. 

Doamna Templeton-Clare urma să fie externată înainte de Crăciun, 
într-o stare de sănătate foarte bună, deși era de așteptat ca, odată ajunsă 
acasă, să reia excesele culinare. 

— Am hotărât să fac acea călătorie pe care domnul Corringway mi-a 
sugerat-o, îi spuse ea lui Noelle înainte de a părăsi spitalul. Plec în Africa 
de Sud în ianuarie. Da, cred că va fi foarte frumos; am o nepoată în 
Cape Town. 

— Cred că e o hotărâre foarte înţeleaptă din partea dumneavoastră. 
Numai că mă-ntreb cine va juca rolul jandarmului care să vă oprească 
de-a vă înfrupta cu toate bunătăţile oferite pe vas?! 

— Sper că tu. 

Dându-și seama că doamna Templeton-Clare vorbea serios, la 
început Noelle consideră ideea absurdă; călătoria putea dura două sau 
trei luni, ceea ce ar fi însemnat să-și piardă postul, căci era exclus să 
ceară un concediu atât de lung. Totuși, subconștientul ei nu respinse 
cu totul acea posibilitate; în definitiv, se putea angaja din nou la 
întoarcere. În ceea ce privea distanțarea faţă de John, ar fi avut ocazia 
să-și pună ordine în sentimente. Categoric, i-ar fi îngrozitor de greu fără 
el, dar poate așa şi-ar da seama că-l iubește și s-ar aprinde imediat 
scânteia pe care o aștepta de atâta timp pentru a se putea căsători cu el. 

— Şi când te gândești că tocmai eu i-am vârât în cap ideea asta! 
izbucni John furios când Noelle îl anunţă hotărârea de a o însoţi pe 
doamna Templeton-Clare. N-am să mai glumesc niciodată. 

Se-ntorceau din West Marlsden pe primul viscol al anului. Mama ei 
nu primise vestea cu bucurie; privi nedumerită spre John, dar expresia 
fetei lui era impenetrabilă. Singur, tatăl ei considerase că era o idee 
bună să vadă lumea. 

John opri mașina la marginea șoselei. Se circula foarte greu și 
ștergătoarele de parbriz abia mai puteau face faţă, așa că era dificil de 
purtat o discuţie serioasă conducând în astfel de condiţii. 

— Hotărârea ta are ceva de-a face cu mine? întrebă el direct, 
întorcându-se spre ea. 

Noelle ezită putin. 

— Poate. Da, cred că da. Nu vreau să greşesc. Cred că, dacă nu ne 
mai vedem un timp, lucrurile se rezolvă de la sine. 

— Să greșşești! Nu fi prostuţă! Mărită-te cu mine imediat și nu vei 
greşi. Hai, Noelle, fă pasul și nu vei regreta niciodată, îţi jur! Vom fi 
fericiţi, știu bine că așa va fi. 

— Vreau să fiu sigură că nu vei regreta niciodată. 

— Poţi să fii sigură de asta. Si-apoi, lasă-mă să risc — îmi asum 
răspunderea. 

— Nu pot, pentru că știu cum e când iubești pe cineva — nu mai ești 
capabil să fii raţional. O dragoste neîmpărtășită te poate consuma 
enorm. 

— Noelle, chiar nu poţi să nu te mai gândești la asta? 

Întrebase pe un ton aspru, ca și cum ar fi existat o umbră de gelozie. 

— Dar tu, poţi să mă scoţi din minte, așa, la comandă?! 

— Oh, Doamne, nu! Să nu mai vorbim. .. 

— Vezi, te enervezi, și așa s-ar întâmpla mereu. 

Pentru câteva clipe, se lăsă o tăcere grea între ei, apoi, tot fără a mai 

spune ceva, John își luă mâna de pe umărul ei și porni mașina. 

Pentru prima dată, argumentul ei păruse valabil. Acum apăruse 
prima manifestare de gelozie și, categoric, nu avea să fie ultima. Cum ar 
fi suportat să vadă permanent în ochii sotiei lui umbra celuilalt bărbat? 

Deși la început John se simţea furios, chiar dacă în mod nejustificat, 
încet, încet, începu să se calmeze. Noelle n-ar mai fi ea însăși dacă 
sentimentele ei s-ar ridica doar la înălțimea unei iubiri trecătoare care 
să poată fi ușor uitată. Ştia că va dura, însă, în momentul în care va putea 
iubi din nou, bărbatul care se va bucura de dragostea ei va fi cu adevărat 
norocos. Îşi apăsă ușor degetele pe genunchii ei, ca într-un gest 
conciliant, iar ea îi răspunse cu un zâmbet la limita lacrimilor. 

= În continuare, vreau să risc. 

— Sunt sigură că procedez corect, John. 

— Corect sau nu, este îngrozitor. Va fi un adevărat iad fără tine. 

— Şi tu îmi vei lipsi enorm, Cu toate acestea, s-ar putea să fie un lucru 
foarte bun. Se spune că despărțirea ... 

— Te face să iubeşti mai mult ... pe altcineva, completă el cinic. 
Tocmai asta este; vreau să fiu sigur că eu sunt cel pe care vei începe 
să-l iubești, nu bietul individ părăsit și uitat. 

— Nu prea îmi acorzi încredere în ceea ce privește stabilitatea 
sentimentelor ... 

— Iartă-mă,; era vocea furiei. Presupun că totul este deja stabilit. Ai 
anunțat la spital? 

— Da. 

Evident, asistenta-șefă nu fusese deloc încântată. "Din moment ce ai 
luat deja această hotărâre, ce altceva pot spune?" zisese aceasta, la 
sfârșitul întrevederii lor. "Sper ca această călătorie să merite", încheie ea, 

ca și cum ar fi știut că așa ceva avea să fie imposibil în compania cuiva 
ca doamna Templeton-Clare. 

— Asta înseamnă că mai am încă o lună împreună cu tine. 

— Cam așa ... 

Cuvintele lui sunau dezolant, a rămas-bun pentru totdeauna. 

În febra pregătirilor, timpul zbură. Doamna Templeton-Clare a fost 
externată de Crăciun. Locuia într-o casă veche, mare, puțin mai departe 
de locuinţa lui John. 

— N-o să faci niciodată acea călătorie, glumea Eve Dixon. Lăsată 
nesupravegheată cu curcanul și budinca de Crăciun, biata făptură va 
ajunge imediat înapoi în spital. Și am vaga impresie că de data asta 
doctorul Corringway o va tăia cu mare plăcere... 

— E foarte posibil, râdea Noelle. 

Doamna Templeton-Clare supravieţui festinurilor sărbătorilor de 
iarnă, poate şi datorită gândului la cele ce urmau pe vas. 

Noelle nu avusese liber de Crăciun, dar petrecuse foarte bine alături 
de pacienți, cărora încercase să le facă atmosfera cât mai plăcută. 

După sărbători, practic Noelle nici nu-și dădu seama când veni data 
plecării. În ciuda nerăbdării cu care, inevitabil, aștepta necunoscutul 
acelei aventuri, sufletul îi era totuși plin de o oarecare nostalgie: erau 
doi ani de când lucra la Spitalul Queen Margaret și plecarea de acolo 
semăna cu o dezrădăcinare. Apoi, știa că familiei îi va fi dor de ea, tot 
aşa cum și ei îi va fi dor de toţi cei de-acasă. 

Măcar dacă veștile din Lagos ar fi fost mai optimiste! Timothy 
scrisese regulat, dar de la Leoni sosise o singură scrisoare în care, 
practic, conform obiceiului ei, reușea să nu spună nimic. Din fericire, 
Noelle știa detaliile de la el: băieţelul fusese numit William, după 

bunicul Carlyon. Timothy ar fi preferat Roderick, la fel ca pe fratele lui, 
dar Leoni se opusese cu toată hotărârea, așa că el cedase și-i făcuse 
plăcerea. Bill cel mic se simțea bine, dar Leoni încă nu-și revenise. 
Presupunea că la aceasta contribuia și clima care-i afecta considerabil 
starea sănătăţii. "Nu-i spune mamei voastre, n-are rost să-și facă griji 
inutile. Știu că faţă de tine pot vorbi liber, tot așa cum și tu știi că poți 
avea încredere deplină în mine că voi avea grijă ca Leoni să fie bine, 
Chiar dacă va trebui s-o aduc acasă." 

Bineînţeles că nu intenţiona să dea mamei ei astfel de veşti care și 
pe ea o îngrijorau. Ce-nsemna "chiar dacă va trebui s-o aduc acasă"? Că 
va renunţa la munca lui acolo, sau că o va aduce peLeoni, după care se 
va întoarce? 

Întâlnirea de rămas-bun cu John a fost acasă la el. După cină, când 
doamna Lister, menajera, le servi cafeaua în birou, John scoase din 
buzunar un pacheţel pe care i-l dădu: 

— O mică amintire, scumpa mea. 

Noelle rămase surprinsă; ea nu se gândise să facă un asemenea gest. 
Despachetă încet hârtia de mătase a ambalajului și deschise cutiuţa: 
scoase imediat un murmur de admiraţie la vederea broșeicu camee — o 
bijuterie veche, deosebită. 

— Ah, John, este superbă, dar ... 

— Dar... ce? A fost a mamei și aș fi fericit să ştiu că acum o porți tu. 

— John, dragul meu, este minunat din partea ta, dar nu crezi că ar 
trebui să așteptăm ... 

— Indiferent ce se va întâmpla, ești singura care mi-aş dori mult să o 
aibă. Te rog, Noelle. 

— O voi păstra întotdeauna ca pe o comoară sfântă. Mulţumesc, 

John. Aș da orice să te iubesc aşa cum meriti. De ce inima nu se 
supune?! De ce nu ascultă decât de propria ei vrere? 

— Poate că o dorinţă puternică înseamnă că deja lucrul e pe jumătate 
realizat. Continuă să-ţi dorești din tot sufletul, Noelle. 

Băură cafeaua și discutară în liniște până se făcu ora ca Noelle să 
plece. John îi aduse haina, dar, înainte de a o ajuta să se îmbrace, o lăsă 
putin pe un scaun. 

— Să ne luăm rămas-bun acum, Noelle. 

Merse imediat spre el, care o aștepta cu braţele deschise. Tinându-l 
strâns după gât în timp ce el îi săruta buzele, fruntea, ochii, și-ar fi dorit 
să strige "Nu mă lăsa să plec, John! Ţine-mă lângă tine!", dar știa că 
imediat ar începe iar aceeași îndoială. 

— Ai grijă de tine, comoara mea, șopti el cu buzele lipite de creștetul 
ei. 

— Şi tu, dragul meu. 

Se sărutară din nou, cu infinită tandrete, fără pasiune. 

Apoi, John o conduse la spital. 

Noelle așteptase cu nerăbdare aventura traversării oceanului, dar 
acum îi cam trecuse entuziasmul. 

Simţiseră din plin furia unei furtuni și a vânturilor puternice de 
ianuarie la traversarea Canalului Mânecii, iar Atlanticul continua să se 
arate destul de neprietenos. 

În sala de mese era puţină lume, iar punţile erau pustii. Așa cum era 
de așteptat, doamna Templeton-Clare se număra printre cei ce 
resimţeau din plin starea de rău și disconfortul premergătoare adaptării 
la viața pe mare. Acum, cel puţin, avea de ce să se plângă și o făcea cu 
prisosință. Noelle, care, și ea făcea eforturi disperate să reziste fizic și 

psihic, începuse să se-ntrebe dacă nu cumva toti cei ce păruseră atât de 
circumspecti fată de hotărârea ei de-a se îmbarca alături de o astfel de 
persoană capricioasă și dificilă nu avuseseră dreptate. 

Apoi, pe măsură ce înaintau spre sud și se făcea din ce în ce mai cald, 
puntea vasului se animă încet încet, ca niște fluturi ieșiți timizi din 
cocon, figuri palide începură să umple puntea, terenurile de tenis, 
piscina și sala de sport. 

Noelle își reveni destul de repede, dar doamna Templeton-Clare nu 
putuse fi convinsă să iasă pe punte decât când ajunseră în Madeira. În 
ciuda atmosferei de vacanţă, Noelle venise ca angajată cu o misiune 
precisă, aşa că, deși se afla pentru prima dată pe pământ străin și viața 
portului părea de un pitoresc extrem de tentant, nu cobori în oraș, ci 
rămase alături de pacienta ei. Aceasta, totuși, insista întotdeauna ca 
infirmiera ei să profite, ori de câte ori avea ocazia, de câteva momente 
de relaxare, în afara celor petrecute pe șezlong lângă ea. Și cum la masa 
lor era un tânăr care călătorea împreună cu fratele și cumnata, acesta, 
Guy Marchmont, începu un flirt nevinovat cu Noelle și uneori o mai 
convingea să facă o partidă de tenis cu el și familia lui, sau să participe 
la un bal mascat organizat pe punte. 

Dacă la începutul călătoriei Noelle se detașase de toate problemele, 
de parcă nici nu mai erau ale ei, acum când trecuseră deja de ecuator și 
se apropiau de punctul terminus, se gândea din ce în ce mai mult la ele 
și la casă. Ştia că la Cape Town o vor aștepta scrisori și se-ntreba dacă îi 
scrisese și John — o avertizase că nu era prea conştiincios în ceea ce 
privea corespondenţa. Analizându-și sentimentele, constată cu tristeţe 
că John nu-i lipsise chiar atât de mult cum se temuse — probabil din 

solicita permanent și a faptului că nici ea nu se simţise prea bine. Ba mai 
mult, Timothy apăruse mai mult decât John în gândurile ei, oricât de 
mult o înfuria această dovadă că încă nu depășise vechile sentimente. 
Dar ... parcă așa ceva se putea realiza doar impunându-și acest lucru?! 

Doamna Templeton-Clare își revenise total și părea nerăbdătoare 
să-și vadă nepoata, Helena, pe care n-o văzuse de mult timp — practic, 
de când aceasta se dusese la Johannesburg, în vizită la o prietenă; acolo 
îl cunoscuse pe Eric van Beer, se căsătorise imediat cu el și se stabilise 
în Cape Town unde, judecând după scrisorile pe care le trimitea mereu, 
trăia foarte fericită. 

— Am lăsat-o pe Helena să aranjeze cum crede de cuviință; încă nu 
ştiu dacă vom sta la ea sau ne-a rezervat camere la un hotel. 

Într-adevăr, se gândi Noelle, chiar și cea mai îndatoritoare dintre 
nepoate avea limitele ei! Și dacă apartamentele din Cape Town erau la 
fel ca acelea din Londra, era puţin probabil să mai fie loc și pentru 
mătușă, cu toate capriciile ei și cu infirmiera. 

Veni în sfârșit şi ziua în care toţi pasagerii, înșiraţi pe punte, priveau 
cum Cape Town se ridica din mare pentru a urca panta din ce în ce mai 
abruptă, spre muntele Table. 

Helena van Beer veni să le întâmpine într-o mașină mare, 
americană. 

Ea a fost cea care a recunoscut-o pe doamna Templeton-Clare, căci 
invers ar fi fost mai greu după cei douăzeci de ani în care nu se văzuseră. 
Helena era acum o femeie scundă, cu părul șaten și o expresie de 
mulțumire și fericire pe chip; venise însoţită de fiul ei, Paul, un 
adolescent subţire ca o aţă, care o întrecea cu mult în înălțime, foarte 
volubil și plăcut. 

Așa cum se așteptase Noelle, li se închiriase un apartament la hotel 
și, spre bucuria ei, cât timp doamna Templeton-Clare era ocupată cu 
rudele, avu răgazul să-și ridice corespondența, adusă chiar când 
debarcau. 

Erau două scrisori de acasă și una din Lagos, scrisă de Timothy. O 
deschise mai întâi pe cea de la mama ei și rămase surprinsă de veștile 
pe care aceasta i le dădea. 

"Timothy o aduce acasă pe Leoni. Cred că nu vrea să ne sperie în 
ceea ce priveşte sănătatea ei, dar nu pot să nu-mi fac griji, deși sunt 
încântată că va fi din nou acasă. Totuși, trebuie să fie ceva destul de grav 
de i-a determinat să ia o astfel de hotărâre." 

Aproape că restul scrisorii nici nu mai conta: iarna grea care se 
instalase cu ger, zăpadă și ceaţă, vești despre cunoștințe, faptul că John 
Corringway trecuse pe la ei, în drum spre doctorul Eddy. 

Apoi, luă cu teamă scrisoarea de la Timothy și o deschise aproape 
împotriva voinţei. Era o scrisoare scurtă, în care se trecea direct la 
subiect, fără altă introducere: 

"Nu este niciun motiv de îngrijorare, dar Leoni nu-și revine. Nu se 
poate adapta la viaţa de aici, deși când ne-am mutat în noua noastră 
casă, cu aer condiţionat, credeam că se va simţi bine. Mă tem că starea 
ei de agitaţie se combină cu clima, și așa greu de suportat, făcând 
recuperarea ei atât de dificilă. În aceste condiţii, simt că n-ar mai trebui 
s-o ţin aici. Și micutului Bill i-ar fi mai bine în Anglia, deși, având în 
vedere cât de rău a pornit-o, acum starea lui e pe deplin multumitoare." 

Noelle citea printre rânduri o profundă dezamăgire, deși nu exista 
niciun cuvânt care să exprime explicit acest lucru. Mai scria, în 
încheiere, că așteptau să plece la sfârșitul lunii, cu condiţia să vină cel ce 

avea să-l înlocuiască la clinică. Asta însemna că Timothy renunța la post; 
bietul de el! Se pare că aici se termina visul lui. Puse scrisoarea în plic, 
gânditoare și o luă pe cea de la John. 

Nici aceasta nu era lungă, dar reuși să-i aducă zâmbetul pe buze, cu 
relatări ale unor episoade amuzante din spital. Abia spre sfârșit, tonul 
lui John devenea serios: 

"Singura consolare este că fiecare săptămână care trece înseamnă 
una mai puţin. Te iubesc mai mult ca oricând, Noelle, comoara mea. Cu 
fiecare zi ce trece am tot mai mare nevoie de tine-— este o senzaţie fizică, 
imposibil de ignorat, ca foamea. Vei avea totdeauna toată dragostea 
inimii mele, iubita mea." 

Noelle simţi cum ochii i se umplură de lacrimi. Fugise de dragostea 
lui, sperând că depărtarea să-i aprindă în suflet scânteia pe care o 
aștepta pentru a-i putea răspunde cu aceleași sentimente. Deocamdată, 
în timpul călătoriei se gândise la el mai puţin ca de obicei. În concluzie, 
scrisorile pe care abia le așteptase, mai mult o întristaseră. Încă le mai 
avea în mână, în timp ce gândurile pendulau între John și Timothy, 
când, după ce bătu ușor la ușă, intră Helena Van Beer. 

— Ah, ești ocupată cu corespondenţa. Sper că ai primit vești bune de 
acasă. M-am gândit să te anunţ că noi plecăm. 

— Mulţumesc. Merg acum la doamna Templeton-Clare și încep să 
despachetez. 

— Tocmai au fost aduse valizele, așa că presupun că vei fi ocupată. 
Dar mâine, sper să vii cu mătușa Fedora la prânz la noi. Vreau să mă 
laud cu orașul nostru și să vă arăt câteva locuri care merită să fie vizitate. 
Sunt multe de văzut în această ţară minunată. 

Era imposibil să nu răspunzi zâmbetului permanent de pe chipul 

Helenei. 

— Sunteţi foarte amabilă, dar ... Sigur, mi-ar face mare plăcere să 
vin, dar nu trebuie să vă simţiţi obligată să mă invitaţi și pe mine. 

— Prostii! Cum să nu vreau să vii! În plus, se pare că mătușa Fedora 
te iubește foarte mult și n-ar accepta pentru nimic în lume să se separe 
de tine; dar, chiar dacă n-ar vrea ea, eu tot te-aș invita; nici nu știi ce 
plăcut e să întâlneşti pe cineva din tara de origine și, în plus, din aceeași 
regiune din care provin eu — m-am născut și am fost crescută nu 
departe de Carlingsea. Lucrezi la spitalul de acolo, nu-i așa? 

— Lucram. Am renunțat la serviciu pentru a veni cu doamna 
Templeton-Clare în această călătorie. Locuiesc în West Marlsden. 

— Ştiu bine locul acela; de acolo sunt și eu. Ti-am spus că va fi 
interesant! E posibil să avem cunoștințe comune, deși este diferență de 
o generaţie între noi. Trebuie neapărat să stăm de vorbă! 

Tocmai apăru și Paul, care o luă de braţ pe mama lui. 

— Nu uita că tata vine cu musafiri. 

— Bine, plecăm acum. Vă las să vă instalaţi și mâine vin să vă iau la 
ora prânzului. 

Micuța doamnă Van Beer se îndepărtă la braţul fiului ei, care părea 
un uriaș pe lângă ea, lăsând în urmă o atmosferă încă vibrând de caldă 
prietenie. 

Când Noelle intră în camera doamnei Templeton-Clare, aceasta își 
citea corespondenţa. 

— Vă deranjez dacă încep să despachetez? 

— Nu, nu, trebuie făcut și acest lucru. Poţi începe și caută-mi ceva 
subţire şi răcoros cu care să mă îmbrac la cină în seara aceasta. Nu 
mi-am închipuit că va fi atât de cald. 

— Vă simtiti destul de bine ca să coborâţi la cină? 

Noelle era cam circumspectă; se gândea să-i aducă în cameră cina, 
după care s-o pregătească de culcare, dar adevărul era că n-o mai văzuse 
niciodată arătând atât de plină de energie. Buna dispoziţie a Helenei 
părea să fi fost contagioasă. 

— Dacă mă simt destul de bine?! Sigur că da! Pot să stau în pat acasă. 
Aici, am venit să văd şi să fac o mulţime de lucruri. Să nu-ţi închipui că 
mă poti ține sub control. 

Noelle zâmbi, încântată. 

— În cazul acesta, nu-mi merit salariul. Nu de asistentă medicală aveti 
nevoie acum, ci de partener de distracție! 

— Te descurci și în această calitate. În orice caz, ești pe deplin 
îndreptăţită să te distrezi, draga mea. Călătoria cu vaporul n-a fost deloc 
Ușoară; să nu crezi că nu știu. Iar eu, pot fi uneori o bătrână atât de 
dificilă ... dar tu nu te-ai plâns nici măcar o singură dată. Vorbea, 
urmărind-o cu o privire plină de căldură, apoi vocea ei căpătă un ton 
mai alert. Spune-mi, cum suportă tânărul de la spital absenţa ta? 
Presupun că ai deja vești de la el. 

— Vă referiti la domnul Corringway? 

— Ştii foarte bine la cine mă refer. E îndrăgostit de tine, nu-i așa? 
Înseamnă că e un bărbat deștept. Te vei căsători cu el? 

De-acum obișnuită cu stilul ei direct, Noelle râse nestânjenită. 
Confirmă că primise o scrisoare de la el, dar lăsă fără răspuns ultima 
întrebare. 

Aceeași stare de spirit ca de vacanţă se menținea și în ziua 
următoare, când, la ora fixată, Helena apăru cu mașina ei enormă și 
șoferul de culoare, pentru a le lua la plimbare. 

Lui Noelle, străzile și atmosfera orașului i se părură fascinante: un 
amestec inedit de tradiţie și modernism, o combinaţie eterogenă de 
tenuri de la alb la ciocolatiu, pe fundalul unor clădiri moderne în cel 
mai pur stil european. Ceea ce o impresionă de asemenea în mod 
plăcut, era seninătatea de pe chipurile tuturor — aceeași bucurie de pe 
fața Helenei, multiplicată parcă la nesfârșit. Să fi fost efectul climei, sau 
al unei existente, fără îndoială mai tihnite, dar, în orice caz, răspândea 
o senzaţie binefăcătoare și optimism. 

Ajunseră în cele din urmă în faţa blocului în care locuia Helena. 
Ferestrele apartamentului ei dădeau chiar spre ocean, acesta fiind, de 
altfel, singurul indiciu că nu se aflau în centrul Londrei. 

Erau doar ele trei, soțul și fiul Helenei fiind la lucru. Soţul Helenei, 
Eric, avea propria lui companie, fiind de asemenea partener în alte 
câteva afaceri de succes.Masa fusese servită de o menajeră de culoare, 
iar Noelle se dovedise o prezență foarte discretă cât timp doamna 
Templeton-Clare și Helena discutaseră probleme de familie. 

— Ah, era să uit, cu toată bârfa asta de familie... se adresă deodată 
Helena către Noelle. Am întâlnit o persoană foarte interesantă, cineva 
de-acasă, chiar din regiunea noastră... A venit cu unul din invitaţii 
soţului meu. Este cea mai seducătoare ființă pe care am cunoscut-o — 0 
privire perversă, ceva sălbaticși ager, ca de pursânge, plin de imaginaţie 
și umor. E din West Marlsden, dar, se pare că nu și-a vizitat de mult timp 
locurile natale. Îmi pare îngrozitor de rău că mi-a scăpat complet 
numele tău — n-am deloc memoria numelor, poate că te cunoștea, pe 
tine sau familia ta. 

— Dar pe el cum îl cheamă? 

— Yorke ... Uite, iar pățesc același lucru: nu-i mai știu prenumele. 

Sunt groaznică. 

— Yorke? Și cam ce vârstă are? 

Helena ridică din umeri. 

— Eu ştiu ... spre patruzeci, sau poate nu chiar atât, dar părea să fi 
trăit la maximum fiecare clipă a existenţei lui aventuroase. Stai puţin ... 
parcă Roland ... sau Raymond ... 

— Cumva, Roderick? 

— Așa e, Roderick. ÎI cunoști? întrebă Helena văzând zâmbetul de pe 
fața lui Noelle. 

— De fapt, îmi e rudă. Sora mea e căsătorită cu fratele lui mai mic. 
Dar ce face în Africa de Sud? Ultima oară când am auzit de el era în 
America de Sud; avea o fermă de cai, parcă ... 

— Nu pare tipul stabil. De altfel, nici nu-l văd făcând ceva greu; aș 
spune că, mai degrabă, obține ceea ce vrea prin farmecul său irezistibil. 

Da, caracterizarea i se potrivea. 

— Bine, dar în acest caz, America Latină i s-ar fi potrivit de minune. 
Nu-nţeleg ce face aici. Sper să mă văd și eu cu el. 

Helena se arătă cam sceptică; venise împreună cu un individ care 
era proprietarul unei vii mari de undeva dintr-o regiune din centrul 
țării. Continuară, totuși, să discute despre el, până când doamna 
Templeton-Clare începu să tușească uşor, dând semne de plictiseală. 


Capitolul 6 


Zilele treceau repede. Deoarece Helena o lua uneori la ea pe mătușa 
ei, Noelle avea ocazia să exploreze singură orașul. Când era ceva 
interesant de vizitat, era inclusă şi ea în program. Helena le arăta 
frumuseţea sălbatică a peisajului, în special golfurile stâncoase, cu o 
mândrie de parcă ar fi fost vorba de propriile ei realizări, iar doamna 
Templeton-Clare era hotărâtă să nu rateze nimic din ceea ce putea fi 
vizitat, inclusiv Muntele Table, obiectiv turistic obligatoriu pentru orice 
vizitator al Cape Town-ului. Se încăpăţânase să nu ia în seamă 
avertizările nepoatei sale și ale lui Noelle, astfel că, în cele din urmă, 
acestea au trebuit să cedeze. Dar, poate ca măsură de precauţie, Helena 
îl luase în acea zi și pe Paul. 

Dar simpla vedere a cabinei suspendate de cablu, coborând 
perpendicular pe peretele de stâncă, se dovedi cel mai bun argument; 
doamna Templeton-Clare scoase un țipăt ascuţit și renunță la excursie, 
preferând să se întoarcă la mașina care, cel puţin, cu cele patru roți pe 
pământ, părea mai stabilă. 

Urcară doar Noelle şi Paul. 

Platoul din vârful muntelui contrazicea tot ceea ce Noelle văzuse și 
ştia până atunci. Senzaţia era clară de a se afla deasupra lumii, iar 
priveliștea era hipnotică. Ciudat, în clipele acelea se gândi la John; cu el 
ar fi vrut să fie acolo și să împărtășească acea bucurie a spiritului și, 
pentru prima dată, îi simtea îngrozitor lipsa. Ultimele rânduri din 
scrisoarea lui îi reveneau obsesiv în minte și era aproape sigură că, dacă 
ar fi fost lângă ea în acele momente, ar fi acceptat propunerea lui. 
Nu-nţelegea ce se întâmpla cu ea: nu era normal să-ți dorești atât de 
mult să răspunzi pozitiv și totuși să nu poti. 

O șopârlă ieșind dintre pietre îi întrerupse gândurile, făcând-o să 
revină la realitate. Și, pentru a se comporta ca un turist tipic, cumpără 
chiar de acolo și scrise pe loc câteva cărți poștale, după care urcară 
amândoi în telecabină și coborâră, călătoria de întoarcere părându-i-se 
lui Noelle și mai palpitantă decât cea de urcare. 

Oricât de mult îi plăceau vizitele din programele de rutină la 
diferitele obiective turistice, în care mergea alături de Helena și de 
mătușa acesteia, totuși prefera acele zile când rămânea singură și putea 
explora orașul în voie, intrând în muzee, oprindu-se să bea ceai la 
diferite terase, sau pur și simplu plimbându-se pe străzi și privind 
oamenii. De multe ori se gândea la Rory Yorke — era oarecum 
dezamăgită să se afle atât de aproape și totuși să nu poată lua legătura 
cu el. Helena se interesase, dar nici soțul ei nu știa altceva decât că, 
după toate probabilitățile, părăsise orașul împreună cu individul cu care 
venise. 

Erau deja în a treia săptămână — și ultima — a șederii lor acolo și 
Noelle își îndrepta din ce în ce mai mult gândurile spre casă. Fusese o 

experiență minunată, dar acum abia aștepta să ajungă acasă, copleșită 
de un fel de dor de imaginile, sunetele, de tot ce evoca mediul ei 
familiar, cu toate problemele ce așteptau rezolvarea. 

Abia aștepta să se îmbarce. 

Desigur, dacă ar fi avut cea mai mică bănuială în legătură cu ceea ce 
avea să urmeze, ar mai fi așteptat, lăsând pachebotul Orsontes să 
navigheze spre casă fără ea. 

Călătoria de întoarcere începu mult mai bine decât cea de plecare: 
cerul era senin și o briză caldă mângâia marea, vremea promițând să fie 
din ce în ce mai frumoasă pe măsură ce înaintau spre sud. 

Condiţia fizică a doamnei Templeton-Clare se menținea bună, 
acesta fiind poate cel mai important lucru. Aceasta se împrietenise cu 
un cuplu mai în vârstă, mari amatori de bridge, ca și ea, așa că Noelle 
avea majoritatea serilor angajate în partide de jocuri de cărți. 

În timpul zilei purta uniformă, dar seara, doamna Templeton-Clare 
insista să se îmbrace pentru cină cu rochii frumoase, elegante. În cea 
de-a treia seară a călătoriei, îmbrăcată cu rochia pe care o purtase la 
căsătoria lui Leoni, Noelle tocmai revenise pe punte după ce o pregătise 
de culcare pe doamna Templeton-Clare, când văzu un accident: o 
tânără care, tot râzând și discutând cu un grup de prieteni, călcă greșit 
și căzu pe pasarela ce lega cele două punți. Numai că a fost o căzătură 
atât de rea, încât fata rămase întinsă nemișcată, spre groaza prietenilor 
ei. Noelle merse imediat și, după un scurt consult, constată că, în afară 
de glezna luxată, nu exista niciun motiv de îngrijorare; rugă, așadar, pe 
doi din prietenii din grupul acesteia, să o ducă la cabinetul medical. 

Tocmai vroia să se retragă, pentru că se strânseseră deja destui 
curioși în jurul ei, când simţi cum cineva o prinde de braţ. 

— Întotdeauna la datorie, nu-i așa? 

Tonul ușor ironic îi displăcu și încercă să-și elibereze brațul, 
nedistingând în semiîntuneric decât silueta unui bărbat înalt. 

— Bună, Noelle! 

Abia atunci îl privi mai atent și expresia ei de indignare se topi 
într-un zâmbet fericit. 

— Rory! 

— Chiar eu! Te-am văzut la prânz; erai cu o doamnă în vârstă 
corpolentă, cu o figură câtuși de putin prietenoasă. Erai în uniformă, 
așa că n-am venit la tine — m-am gândit că poate n-ai voie să discuţi cu 
diverși indivizi în timpul serviciului. Eram sigur că, mai devreme sau mai 
târziu, tot trebuia să ne întâlnim. 

— Pare ceva predestinat. Am fost la un pas de a ne întâlni în Cape 
Town. 

Apoi, îi povesti pe scurt despre încercările doamnei Van Beer de a-l 
găsi. 

— Chiar că e predestinat. Uite că soarta poate să fie și bună uneori. 
Unde vrei să mergem să facem schimb de noutăţi — în Barul American, 
sau în cel de pe punte? 

— N-am fost până acum nici în unul, nici în celălalt, dar prefer să 
rămânem pe punte; e o noapte atât de caldă! 

— Sub lumina lunii la tropice ... da, îmi convine, atâta timp cât sunt 
cu persoana potrivită. 

Se opriră să discute la balustrada de la prora. 

— Ce ciudat că ne întoarcem amândoi acasă pe același vas. Cei din 
familie ştiu că vii? Adică domnul doctor Eddy și Timothy. Presupun că 
tatăl tău crede că ești încă în America de Sud, dacă nu cumva le-ai scris. 

Eu le-am scris. Am fost foarte surprinsă când doamna Van Beer mi-a 
spus că ești în Cape Town. 

— Ce te face să crezi că mă întorc acasă? Da, mă întorc în Anglia, dar 
nu trec pe-acasă; m-am certat îngrozitor cu tata, acum vreo doi ani. 

— Vrei să spui că ai mai fost de-atunci în Anglia, fără să iei legătura 
cu el? 

— Nu face figura asta atât de şocată. De fapt, nu venisem decât de 
câteva luni și a trebuit să stau în Londra majoritatea timpului. 

— Bineînţeles că sunt şocată. Mi se pare îngrozitor din partea ta. 

— Draga mea, doar știi că sunt rău! — Până și aceste cuvinte, rostite 
de el, aveau un farmec deosebit. Eu întotdeauna fac lucruri 
îngrozitoare. Mai bine să abandonăm acest subiect și să discutăm 
despre ceva cu adevărat interesant: despre tine. Privirea lui întunecată 
zăbovi ca o mângâiere asupra ei. Se pare că tu și cu Timothy n-aţi rămas 
împreună ... sau, cumva, ai fost mai grăbită și te-ai căsătorit? 

Îi luă mâna stângă și verifică dacă pe inelarul ei era vreo verighetă, 
iar Noelle își retrase ușor degetele, deșiel nu părea dispus să-i dea 
drumul. 

— Nu, n-am rămas împreună. Timothy s-a căsătorit cu Leoni ... de 
aproape un an .. Ţi— o amintești pe Leoni, sora mea mai mică? 

Rory își depărtă buzele, ca și cum ar fi vrut să spună ceva, dar nu 
vorbi imediat. Râse scurt, își scoase o țigară, îi oferi și ei una pe care 
Noelle o refuză și, în străfulgerarea de lumină a brichetei aprinse, se 
văzu clar o expresie de cinism. 

— Da, mi-o amintesc pe Leoni. O copilă încântătoare; de neuitat. 
Pesemne că a devenit o tânără superbă. Așadar, micuța Leoni s-a 
căsătorit cu Timothy ... Merge bine? 

— Aşa sper; cred că da. Se simţea putin deranjată de tonul lui 
sardonic. Au plecat în Nigeria imediat după căsătorie, așa că nu pot 
decât să repet ce spun ei. Cred, totuși, că sunt fericiţi. Numai că 
„„„Leoni a născut și încă nu și-a revenit. Timothy a trebuit s-o aducă 
înapoi în ţară. 

Dacă Noelle n-ar fi privit atât de concentrată oceanul, ar fi văzut cum 
degetele lui osoase strânseră bara cu atâta putere, încât încheieturile i 
se albiră. 

— Trebuie să fie în drum spre casă, dacă nu cumva au și ajuns. 

— Așadar, Timothy este tată... Devine din ce în ce mai interesant 
„.. Într-o familie se pot întâmpla tot felul de lucruri... Vrei să ne 
plimbăm puţin? O prinse ușor de braț și porniră încet. Ia te uită! 
Timothy, tătic! 

— Ce ti se pare atât de ciudat?! În definitiv, se întâmplă destul de des 
bărbaţilor însuraţi, nu-i așa? 

— Categoric; ai perfectă dreptate. Deși unii nu s-ar grăbi chiar așa să 
devină părinţi într-un climat atât de neprielnic. Dar, continuă. Mai 
spune-mi și alte detalii interesante. Cum s-a înfiripat această poveste de 
dragoste? Ştii, eram sigur că povestea de dragoste era între tine și 
Timothy ... Sper că nu sunt crud ... 

— Nu, deloc, se grăbi ea să-l asigure, păstrând un ton neutru, 
nepăsător, care să nu lase de bănuit nimic din durerea provocată de 
cutitul răsucit în rana ei încă nevindecată. 

Îi povesti cum Timothy era de mult timp îndrăgostit de Leoni, dar 
ea era interesată de cariera de actriță. Apoi, fără să menţioneze nimic 
din starea de șoc și disperare în care Leoni se întorsese, îi spuse cum se 
hotărî brusc să renunţe la carieră și să plece în Nigeria cu Timothy. 

— Așa, pur și simplu deodată?! 

În zâmbetul lui era o aroganță care părea săi știrbească din 
frumuseţe. 

— Poate că ameninţarea ca Timothy să plece atât de departe o trezi 
la realitate. 

— Da, da ... Se poate ... Dragostea pare să aibă uneori efectul unei 
bombe cu nitrogen. Înduioșător! 

Tonul lui ironic o irita din ce în ce mai mult. Categoric, dincolo de 
incontestabilul lui farmec magnetic, exista o doză de răutate. 

Ajunseseră la ringul de dans și se opriră să privească. De asemenea, 
la bordul vasului era şi o echipă de actori care veneau de la filmări în 
Africa. Printre ei, Noelle o recunoscu printre perechile care dansau și pe 
faimoasa Stavia Grey și, când aceasta trecu prin dreptul lor, Rory ridică 
mâna într-un gest familiar de salut. Stavia îi răspunse cu o fluturare a 
mâinii, în timp ce ochii ei verzi, reci o fixară pentru câteva clipe cu 
interes pe Noelle. 

— Dansăm? 

Noelle acceptă cu plăcere invitația lui și imediat se sincronizară, iar 
ea se lăsă în vraja ritmului. 

— Era Stavia Grey, nu-i așa? întrebă ea la un moment dat. O cunoști? 

— Călătoresc împreună cu echipa ei. Cum altfel aș fi putut să îmi iau 
bilet la clasa întâi! Doar nu sunt milionar! Dimpotrivă, fac parte dintre 
cei care sunt permanent lefteri! 

După care râse ca și cum ar fi fost cea mai bună glumă. 

— Dumnezeule! Să nu-mi spui că acum ești actor! 

— De ce nu? Am încercat până acum aproape orice altceva. 

Și, cum nu părea dispus să intre în amănunte, Noelle trebui să se 

arate mulţumită cu acea informaţie. În schimb, se lăsă în voia dansului, 
şi abia când orchestra intonă imnul naţional, își dădu seama cât de 
târziu era și că trebuia s-o ducă pe doamna Templeton-Clare la culcare. 

— Vin cu tine să dau explicaţii și să îmblânzesc balaurul, dacă e 
nevoie. 

Nu era nevoie, dar Rory veni. 

Doamna Templeton-Clare era obosită și morocănoasă. Ar fi putut 
foarte bine să meargă singură în cabină, dar se obișnuise să vină Noelle 
s-o conducă. Rory își ceru scuze, făcu uz de toată arta sa de seducţie, atât 
de apreciată de femeile de toate vârstele și dimensiunile și, după ce-i 
așeză pe umeri șalul, îi oferi brațul pentru a o conduce la cabină. 

— Ce bărbat încântător! 

Acesta a fost singurul comentariu făcut de doamna Templeton-Clare 
rămasă numai cu Noelle în cabină, fără niciun fel de reproș, așa cum 
aceasta din urmă se temuse. 


KKK 


După acea primă întâlnire, Noelle se văzu cu Rory în fiecare zi. 

Deși avea o mulțime de cunoștințe pe vas, majoritatea feminine, o 
căuta întotdeauna pe Noelle, venind de fiecare dată în zona de pe punte 
unde ea și doamna Templeton-Clare aveau alocate șezlongurile. Aceasta 
din urmă îl adora și-l încuraja, savurându-i îndrăzneala modului de 
adresare și flatată de complimentele cu care o copleșea, care-i veneau 
atât de firesc pe buze, ca rezultat al unui îndelung exerciţiu în relaţiile 

cu femeile. 

— Eşti îngrozitor! îl certa Noelle. Cum poţi fi atât de lingușitor cu 
biata doamnă T.C. ! 

— Draga mea, puţină lingușeală este ca un ulei bun care menţine 
mecanismele în funcţiune și face oamenii fericiţi; de asemenea, îi face 
să te adore, ceea ce se poate dovedi foarte util. În orice caz, nu strică 
nimănui. 

Deși destul de dezgustată, Noelle nu putu să nu zâmbească — era 
plăcut și amuzant. Era, în același timp, suficient de lucidă pentru a-și da 
seama cât de ușor se ajungea să-ți pierzi capul pentru el. Ea însăși se 
simţea flatată pentru faptul că un bărbat ca el, care avea toate femeile la 
picioare, căuta compania ei — această slăbiciune de care dădea dovadă 
era, în definitiv, absolut omenească. Aceasta n-o împiedica, însă, să-l 
vadă dincolo de aparenţe,așa cum era și mai ales în contrast cu Timothy. 
Ciudat cât de inegal erau distribuite calitățile în cadrul unei familii! Dacă 
Timothy era onest, integru și dedicat profesiei, fratele lui — lipsit de 
orice scrupule și superficial — miza atât de mult pe farmecul său, încât 
își permitea, cu aceeași siguranță de sine frizând uneori insolența, să 
facă paradă chiar de eșecurile sale, ca și cum ar fi spus "Ei, și?! Tot mă 
consideraţi la fel de atrăgător!" 

Noelle, însă, nu excludea total posibilitatea existenţei unor 
sentimente profunde. De exemplu, era întotdeauna dornic de a vorbi 
despre Timothy și Leoni, curios să afle toate detaliile despre ei. De 
asemenea, era interesat și de alte cunoștințe comune despre care ea îi 
putea da vești, dar mai ales despre familia ei. Află, astfel, că Judy 
Temple, verișoara lor, stătea la ei. N-o cunoscuse până atunci și-și dădu 
seama cine era abia când Noelle menţionă numele tatălui acesteia. 

— Charles Temple?! Individul care avea un lanţ de hoteluri pe coasta 
de sud? A murit? Trebuie să fi lăsat în urmă o avere. Verișoara asta a 
voastră este o moștenitoare serioasă! 

— Așa-i spune și Leoni — "Moștenitoarea", râse Noelle. Când va intra 
în posesia banilor, la douăzeci și unu de ani, va avea o situaţie 
extraordinară. 

— Și câţi ani are acum? 

— Tocmai a împlinit nouăsprezece. Bietul tata consideră că este 
responsabilitatea lui — știi, este tutorele ei. Deja este ca un uliu la pândă, 
încercând să ţină la depărtare toţi neaveniţii. 

— Banii aduc necazuri — în aceeași măsură când îi ai și când nu. Să 
nu mai pierdem timpul discutând despre acest subiect într-o noapte 
atât de frumoasă. Când stelele strălucesc pe mare la tropice și ești alături 
de o fată frumoasă, gândurile îţi zboară în cu totul altă parte. 

Vocea lui avea inflexiuni sinuoase și braţul îi cuprinsese umerii. 

— Rory, e mult prea cald! 

Îi dădu ușor braţul la o parte, dar Rory nu făcu decât să și-l mute în 
jurul taliei ei. 

— Tot e prea cald! 

Noelle îi simţea deja magnetismu! și, alarmată, era conștientă că nu 
trebuia să cedeze nici măcar o clipă. 

Rory râse gutural, aplecându-și capul spre ea. 

— Prostii! Ştii bine că vrei să fii sărutată într-o astfel de noapte. În 
plus, nicio fată n-are dreptul să fie atât de înnebunitor de tentantă și să 
nu vrea să fie sărutată. Eşti atât de dulce, încât aș putea să te iubesc până 
aş muri. 

Chiar și numai vocea lui era o mângâiere care-i răscolea simţurile. 

Noelle îi simţi buzele pe păr și ştia că, dacă nu va fi în stare să rupă vraja, 
în clipa următoare le va simţi chiar pe gura ei într-un sărut dincolo de 
care imprevizibilul era mult prea riscant. 

— Rory dragă, n-are rost să-ți testezi farmecul fatal asupra mea; sunt 
mult prea imună. 

O privi mirat câteva clipe. Categoric, nu era obișnuit ca vreo fată să 
se fi desprins din îmbrățișarea lui. Apoi, un zâmbet ironic îi apăru pe 
buze, transformându-se, într-un râs provocator. 

— Scumpo, nu încerca să te păcălești! Eşti cea mai sensibilă și 
iubitoare ființă. În asta constă, de altfel, mare parte din farmecul tău, 
deși ... aş putea să enumăr multe alte puncte forte, continuă el, 
plimbându-și privirea cinică de-a lungul trupului ei. 

—Nu te obosi, Rory; nu mai sunt la vârsta basmelor. În plus, se 
apropie ora de culcare a doamnei T.C.; trebuie să plec. 

Porni încet de-a lungul punţii, iar Rory o însoți. 

— Așadar, chiar ai vorbit serios? Chiar nu-ţi place să fii sărutată? 

— Nu, Rory, te rog, Sărutatul e exclus. 

— Ia te uită ...Ciudată fată. Cât se poate de nefiresc. 

Rory nu se arătă nici ofensat de respingerea ei, nici afectat în vreun 
fel. Merseră s-o ia pe doamna Templeton-Clare de la sala de jocuri de 
cărți, el fiind la fel de fermecător și spiritual ca întotdeauna faţă de 
aceasta. 

Numai că, în noaptea aceea, Noelle aproape că nu dormi deloc. 
Nu-nţelegea cum un om ca Rory reușise să aprindă în ea, fie chiar 
pentru câteva clipe, scânteia pe care o aștepta în zadar în relaţia cu 
John. Sigur, un sărut pe puntea unui vas nu era nicio nenorocire. Ceea 
ce o speria era că, de fapt, nu îndrăznise să-l lase pe Rory s-o sărute. 

Cum de un bărbat pe care îl considera ca fiind fără valoare o tulburase 
așa cum nu i se întâmplase niciodată în prezența lui John? Până atunci 
crezuse că, din cauza lui Timothy, nu mai putea simţi nimic pentru un 
alt bărbat; iată că teoria se dovedise falsă, din moment ce era capabilă 
să simtă atracţie. De ce însă nu și pentru John, care o iubea atât de mult 
și care ar fi meritat un răspuns de aceeași intensitate din partea ei? 

Mai era o singură oprire — în Madeira, așa că Noelle și doamna 
Templeton-Clare se grăbiră să scrie ultimele scrisori înainte de a ajunge 
acasă. 

Noelle mai primise o scrisoare de la mama ei înainte de a pleca din 
Cape Town, în care-i spunea că Timothy și Leoni ajungeau în 
aproximativ o săptămână, aşadar avea să le scrie pe adresa doctorului 
Eddy. Primul impuls a fost să înceapă cu vestea despre Rory, apoi se 
răzgândi; încercase să-l convingă să treacă pe la tatăl său, dar, cum nu 
obținuse nicio promisiune din partea lui, consideră că era mai bine să 
nu amintească de el deocamdată. 

Lui John îi scrisese amănunţit de la Cape Town, așa că acum nu-i 
mai comunică decât data sosirii, repetându-i că abia aștepta să-l vadă. O 
îngrozea, totuși, gândul că aștepta un răspuns din partea ei, iar ea nu 
era încă în stare să i-l dea. 

În Madeira, primi îngăduința doamnei Templeton-Clare. să-și 
petreacă ziua în oraș, aceasta urmând să rămână la bord și să joace cărti. 

Noelle merse cu Rory și cu câţiva prieteni de-ai lui și se lăsă în voia 
plăcerii unei zile perfecte de vacanţă. Atitudinea lui nu se schimbase 
deloc din seara aceea și, nestingherit de refuzul ei, își continua jocul de 
pretins îndrăgostit. 

— Următoarea oprire — Southampton, Anglia și ... acasă, spuse el 

când, lăsând în urmă pământul Madeirei, porniră în etapa finală a 
călătoriei. 

— Dacă încă mai ai dubii, te asigur că vei fi întâmpinat cu cea mai 
mare bucurie. 

— Eşti sigură? Garantezi că toţi vor fi bucuroși să mă revadă? 

— Absolut, răspunse Noelle, neinţelegând zâmbetul lui enigmatic. 
De ce nu? Timothy a suferit întotdeauna din cauza rupturii dintre tine 
şi domnul doctor Eddy. 

— Mă mai gândesc. 

Aceasta a fost singura promisiune pe care Noelle reuși s-o obţină de 
la el, însoţită de același zâmbet sardonic. 


Capitolul 7 


Noelle îl recunoscuse după părul blond încă înainte ca vasul să 
acosteze în dană la Southampton, și simţise un fior de plăcere și de 
teamă deopotrivă. 

Nu știuse dacă o va aștepta cineva, dar sperase, căci din cauza 
bagajelor, n-ar mai fi fost loc în mașina cu care nepoatele doamnei 
Templeton-Clare veniseră s-o ia. Se despărțise de aceasta cu multă 
căldură și cu promisiunea de a merge s-o viziteze acasă la ea. Apoi, când 
credea că e în sfârșit liberă să meargă să-l îmbrăţișeze pe John, se ciocni 
pur și simplu de Rory în aglomeraţia de pe chei, așadar făcu 
prezentările. După o clipă de aversiune instinctivă reciprocă și un 
schimb rapid de fraze convenţionale, Rory plecă, nu înainte de a o 
săruta de rămas-bun — probabil, cu și mai mare plăcere, din moment ce 
scena se petrecea sub privirile lui John. 

Trecuseră acum de Southampton și Noelle, instalată comod în 
mașină, se simţea cu adevărat fericită. 

— E minunat să te întorci acasă! Și e și mai minunat să fii așteptată! 

Ti-am spus că mi se pare un gest superb din partea ta că ai venit să mă 
întâmpini? 

— Cam de vreo douăzeci de ori. 

— Nu exagera. Asta a fost abia a patra oară. 

Se simţea plină de exuberanță la gândul apropiatei revederi, mai 
ales cu Leoni și Timothy. Aproape că primele întrebări pe care le pusese 
se refereau la ei. Da, ajunseseră de o săptămână și stăteau la doctorul 
Eddy. 

— Leoni pare destul de fragilă, dar, de fapt, nu prea am termeni de 
comparaţie: am văzut-o o singură dată, la căsătorie. Fără îndoială că-și 
va reveni acum, când e acasă. 

Pe Noelle, insă, o îngrijora mai mult relaţia lor, dar de acest lucru nu 
putea să-și dea seama decât când va vedea ea personal, simţea pur și 
simplu că va ști imediat dacă merge sau nu căsnicia lor. 

— Îţi dai seama că încă nu mi-ai spus nimic despre tine? 

John își mută privirea pentru câteva clipe de la șoseaua din faţă spre 
ea, iar lui Noelle i se păru oarecum stingherit: zâmbetul îi era puţin 
forțat, iar privirea avea o expresie serioasă. 

— Ti-am povestit totul despre Africa de Sud în scrisorile mele, sau 
nici nu le-ai deschis?! se strădui ea să menţină un ton glumet. 

— Cred că le-aș putea reproduce cuvânt cu cuvânt. Despre tine vreau 
să ştiu acum, nu despre locurile unde ai fost și despre ce ai făcut. 

Noelle scoase o ţigară și zăbovi mai mult decât era cazul ca s-o 
aprindă. Înţelegea bine ce anume vroia el să ştie. Era posibil ca și 
apariţia lui Rory să fi tras un semnal de alarmă. 

— Te referi la oamenii pe care i-am întâlnit? 

— Da, draga mea. 

— Nimeni care să conteze. Cunoștea foarte bine chinurile geloziei, 
așa că se grăbi să-l liniștească în această privință. De multe ori îmi 
petreceam timpul liber împreună cu Rory Yorke, dar orice fată cu 
mintea întreagă ar fi foarte circumspectă în privința lui; e mult prea 
fermecător pentru a fi periculos, pentru că, este mult prea evident că 
este periculos... 

Gura lui John, cu buzele ţinute strâns până atunci, se relaxă. 

— Nimeni altcineva? 

— Nimeni altcineva. Gata cu chestionarul? 

— Da. 

Totuși, parcă nu era el însuși, iar între ei persista o oarecare 
stânjeneală. Probabil vroia s-o întrebe ce simte pentru el și cum afectase 
depărtarea relaţia lor, dar nu reușea să se mobilizeze să rostească acele 
cuvinte. Noelle spera să n-o întrebe încă nimic. Era un haos în mintea 
și în sufletul ei și, până nu-i vedea pe Leoni și pe Timothy, simţea că nu 
era pregătită să-și analizeze sentimentele. Ştia doar că-i făcea o plăcere 
enormă să se afle din nou alături de el, iar aerul lui de prospețime și 
ținuta lui impecabilă o impresionară din nou, la fel ca întotdeauna, sau 
poate chiar mai mult, acum când putea face o comparaţie între figura 
lui inteligentă și ageră și feţele buhăite ale atâtor bărbaţi care umpleau 
barurile la bordul vasului. Nici ea nu înţelegea cum de mai ezită în 
privinţa lui. 

Se așternu o tăcere tensionată între ei. Abia după câtva timp Noelle 
o întrerupse, începând să discute despre spital. Află de la John ultimele 
noutăți: căsătoria în iunie a prietenei ei, Eve Dixon cu doctorul Richard 
Yves, veste care o încântă, și zvonul despre pensionarea lui Sir 
Benjamin din cauza unei grave afecţiuni. 

— Intenţionezi să-ţi reiei postul? o întrebă el direct. Presupun că 
asistenta-șefă va fi încântată, acum când, cu valul căsătoriilor ce pare să 
fi cuprins o mulțime de asistente, personalul ei se împuţinează. 

Abia atunci își dădu seama Noelle că nu se gândise la ce urma să 
facă. Sigur, nu vedea nicio problemă în găsirea unui post atunci când va 
dori s-o facă, dar deocamdată nu era nicio grabă. Așadar, îi spuse 
acestea și că nici ea nu ştia mai mult deocamdată. 

— Cred că venirea lui Leoni mi-a șters orice altceva din minte, adăugă 
ea chiar în momentul în care John se-ntorsese spre ea, pregătit să spună 
ceva. 

Nu se mai uită spre el, așa că nu-i văzu faţa crispându-se brusc. 

Ajunseră în scurt timp la West Marlsden și, după ce o predă mamei 
ei, care o îmbrățișă imediat, John plecă, presat de timp, ca de obicei. 

Chiar dacă îl așteptau probleme urgente la spital, nu se grăbi pe 
drumul de întoarcere; conducea cu mișcări mecanice, fiind mult prea 
absorbit de gânduri. Tocmai reușise să-și adune tot curajul și era pe 
punctul s-o întrebe dacă se hotărâse să accepte cererea lui în căsătorie, 
când cuvintele ei îl loviseră ca o palmă. "Venirea lui Leoni mi-a șters 
orice altceva din minte" — în acel orice altceva general era inclus, 
bineînţeles, și el. De fapt, venirea lui Leoni, sau a lui Timothy o tulbura? 
În ciuda simpatiei sale pentru Yorke, vestea întoarcerii acestuia îl 
deprimase.Mizase pe faptul că absenţa lui și timpul vor șterge din 
sufletul ei o dragoste zadarnică, dar acum, când Timothy era din nou 
atât de aproape de ea... Încercă, furios, să se concentreze asupra 
cazuluispre care se-ndrepta. Nu era admis să lase ca sentimentele 
pentru o femeie să-i domine viaţa. Și totuși, exact acest lucru se 
întâmpla; tot timpul cât Noelle fusese plecată, nu făcuse altceva decât 

să se gândească la momentul revederii. De fapt, parcă încetase de-a trăi 
cu adevărat — existase, nimic mai mult. Absenta ei îi demonstrase clar că 
ea era esenţa vieţii lui. Se temea atât de mult de răspunsul ei, de care 
părea să-i depindă însăși viața, încât nici nu îndrăznise să-i pună 
întrebarea. 

— Poate că ar fi mai bine să mergi s-o vezi, propuse mama ei, după 
ce discutară îndelung în timpul ceaiului. Nu cred că ea va putea să vină; 
este îngrozitor de ocupată cu copilul și doamna Wickens nu e de foarte 
mare ajutor, a fost răsfăţată atâta timp, neavând grijă decât de doctorul 
Eddy și se pare că nu este dispusă să facă nimic suplimentar. 

Noelle telefonă să-și anunţe venirea și Leoni o aștepta. Cum o văzu 
apropiindu-se, veni s-o întâmpine cu micul Bill în braţe. 

— L-am ţinut treaz ca să-și vadă mătușa. Nu-ţi dă senzaţia că ești 
îngrozitor de bătrână? 

— Bună, frumosule! Ia să te vedem ... Hei, Lee, este sută la sută 
Yorke; nu are nimic din tine. 

— Are ochii de culoare deschisă, pe când toți cei din clanul Yorke au 
ochi negri. 

— E încă mic; culoarea ochilor se poate schimba. Are părul negru și 
mutrița asta nostimă are ceva ce-l face să semene perfect cu ... Timothy. 
Fusese pe punctul de-a spune Rory, dar se oprise la timp. Ba nu, dragul 
meu, ești absolut unic. 

În timp ce discutau, Noelle o studie cu atentie pe Leoni. Într-adevăr, 
părea fragilă și încă nerestabilită. Acum, când entuziasmul primelor 
momente ale revederii se mai potolise, părea complet lipsită de 
culoare; se lăsă să cadă istovită pe un fotoliu, în timp ce Noelle încă 
tinea copilul în braţe. Și totuși, nu părea dezinteresată, ba chiar vorbea 

întruna despre progresele făcute de micuțul eiși, când își dădu seama 
că trecuse ora de baie a acestuia, intră în panică. 

— Lasă-mă pe mine, draga mea. Îmi face plăcere. 

— Nu trebuie să insiști. Nu pentru că nu mi-ar plăcea, dar totul mă 
obosește îngrozitor. 

Se vedea că nu exagerează.Probabil că responsabilitatea era prea 
mare pentru ea. Tata Eddy, cum îi spuneau doctorului Eddy, se arăta 
încântat, dar Leonisimţea că prezenţa lor îi îngreuna existența. Cât 
despre menajera acestuia, doamna Wickens, nici măcar nu încerca să 
mascheze faptul că micuțul îi bulversa existenţa destul de tihnită. 

Situaţia aceasta era, într-adevăr, un motiv de îngrijorare pentru 
Noelle; practic, sora ei singură trebuia să aibă grijă de copil, ceea ce, în 
starea ei de sănătate, nu era deloc indicat. 

— Ce face Timothy? 

— E foarte bine și foarte ocupat. Tatăl lui a fost încântat să-l aibă din 
nou lângă el, pentru că i-a preluat toate responsabilităţile în ceea ce 
priveşte pacienții. Bietul Tim! Ce păcat că a trebuit să renunțe la postul 
de acolo din cauza mea... 

Noelle o privi mirată; era ceva cu totul neobișnuit pentru Leoni să-i 
pese de altcineva. Până atunci, fusese indiferentă la necazurile oricui, 
chiar dacă erau cauzate de ea, pe când acum, regretul ei părea sincer. 

— Draga mea, cum merg lucrurile. .. între voi doi? 

Un zâmbet lumină fata lui Leoni. 

— Ti-am spus că va merge bine. 

—Vai, Lee, cât de mult mă bucur! Spune-mi, e adevărat? Sunteţi 
fericiți împreună? 

— În ceea ce-l priveşte pe Tim, e extrem de fericit. E genul de 

persoană care, pe măsură ce trece timpul, devine tot mai atașat. N-ar fi 
de mirare ca, în cele din urmă, să fac o pasiune pentru el. 

Noelle era atât de recunoscătoare pentru această veste, încât ochii i 
se umplură de lacrimi, simţea că scapă de povara unei temeri 
îngrozitoare care o măcinase atâta timp. 

— Mă bucur enorm, Lee, spuse ea când își recăpătă calmul. 

Tocmai atunci intră doctorul Eddy. 

— Ei, Noelle, ce spui despre individul ăsta mic? întrebă el, după 
efuziunea frazelor de bunvenit. Are aerul familiei, nu-i așa? Leoni nu 
recunoaște, dar e un Yorke sută la sută. E leit Rory când era ca el. 

Faţa lui Leoni se întunecă brusc. 

— Întotdeauna ni se pare că un bebeluș seamănă ba cu unul, ba cu 
altul, spuse ea, ciufulindu-i în glumă părul alb, și-așa zburlit. 

— Tocmai a sosit Timothy, i-am spus că ești aici. Acum se spală și se 
dezinfectează, pentru că Leoni nu-l lasă lângă comoara ei neprețuită 
până nu este decontaminat. 

— Cred și eu, cu epidemia asta de pojar din oraș. 

Noelle simţi o ușoară stare de încordare care anticipa întâlnirea cu 
Timothy. 

— Unde sunteţi? Unde e Noelle? se auzi vocea lui, încă înainte să 
apară. 

Noelle îi ieși în întâmpinare, iar el o sărută cu căldură, apoi intrară 
împreună, el încă ținându-și braţul în jurul umerilor ei. Odată intraţi, 
Noelle îi urmări comportamentul faţă de Leoni. Nu era nicio îndoială că 
își adora soţia la fel ca la început și, indiferent de orice alte dezamăgiri, 
era încă îndrăgostit de ea. 

Coborâră toţi în salon, iar Timothy aduse pahare și o sticlă cu vin de 


AMENINȚAREA TRECUTULUI 107 


Xeres pentru a sărbători revederea. După un timp, doctorul Eddy ieși 
în grădină, iar ei rămaseră să discute mai departe. La un moment dat, 
văzând fotografia lui Rory pe cămin, Noelle se gândi că, dacă tatăl lui nu 
ar ţine încă la el, nu i-ar păstra fotografia acolo, la loc de cinste. 

Intenţionase să-i atragă atenţia lui John să nu-i spună lui Timothy 
despre întâlnirea cu Rory, dar uitase. Acum, însă, se gândi că n-avea 
niciun rost să păstreze secretul faţă de acesta, lăsând la latitudinea lui 
dacă își va anunţa tatăl sau nu. 

— Timothy, n-ai să ghicești niciodată cu cine am călătorit pe vas la 
întoarcerea acasă. 

— Atunci, cel mai bun lucru ar fi să-mi spui tu. 

— Leneșule! Nici măcar nu încerci?! 

Numiră, în glumă, și el și Leoni, câteva din cele mai improbabil de a 
fi întâlnite personalități din toată lumea. 

— Nu aveţi nicio șansă; mă văd nevoită să vă spun eu: nu era nimeni 
altul decât fratele tău, Rory. 

— Rory? 

Timothy se întoarse cu o mișcare rapidă, iar Leoni, tresărind violent, 
scoase un strigăt înăbușit, aproape înecându-se, vărsând paharul pe ea. 

— Ce e, Lee? Ce s-a întâmplat? 

Deși Leoni era cu capul aplecat, ocupată să-și șteargă pata de pe 
rochie, Noelle îi observă paloarea nefirească. 

— Nu e nimic, bâigui ea, un spasm ... mi se mai întâmplă ... Ah, 
lasă-mă, Tim, spuse ea agasată, când acesta se apropie, îngrijorat. 

Așadar, Timothy continuă să-i ceară lui Noelle amănunte, fără însă 
a-și lua privirea de la soţia lui. 

— Este în Anglia acum? Are de gând să vină aici? Aș vrea tare mult, 


108 JOYCE WADE 


pentru tata. 

— Nu sunt sigură, dar cred că da. M-am străduit să-l conving că va fi 
bine primit. 

Leoni se ridică imediat și, bâlbâind ceva despre rochia pe care și-a 
stricat-o, merse cu pași șovăitori la ea în cameră. 

— Biata de ea, comentă Timothy ridicând neputincios din umeri 
după ce Leoni plecă, este cu nervii la pământ. Cel mai bun lucru este 
s-o lăsăm în pace; o să-i treacă. S-a necăjit din cauza rochiei — era una 
nouă, pe care o îmbrăcase special pentru tine. 

Noelle nu păru deloc mulțumită de explicaţia atât de puţin 
plauzibilă pe care o găsise Timothy și, imediat cum găsi ocazia, merse și 
bătu la uşa camerei ei. 

— Cine e? 

— Sunt eu, Noelle. Lasă-mă să intru, draga mea. 

Într-un târziu, Leoni descuie ușa. Era încă îmbrăcată cu rochia pătată 
şi la fel de palidă. Închise din nou ușa după ce Noelle intră și, ca și când 
ar fi obosit să se mai prefacă, își acoperi fața cu palmele și, tremurând, 
începu să plângă. 

— Lee, draga mea, ce este? 

Trebui ca Noelle să insiste destul de mult, pentru ca Leoni să 
izbucnească, furioasă. 

— Ah, Noelle, ce mi-ai făcut?! Rory a fost! Rory a fost bărbatul din 
Londra înainte să mă căsătoresc cu Timothy. 

Era cel mai mare șoc pe care-l trăise Noelle. Pentru câteva clipe simţi 
Că inima încetase să-i mai bată. 

— Nu ti-a spus? întrerupse Leoni liniștea. 

— Nu! Cum era să-mi spună! 

Abia atunci înţelese Noelle multe din nuantele din expresia feţei sau 
din inflexiunile vocii lui Rory, care, pe moment, i se păruseră ciudate. 

— Nu pot să cred! I-ai spus ... Timothy știe? 

— Sigur că nu! 

— Bine, dar trebuia să-ţi închipui că, mai devreme sau mai târziu, vei 
fi confruntată cu o astfel de situaţie. 

— Nu, nu mi-am închipuit așa ceva. Credeam că plecase definitiv. De 
fapt, așa a spus. Se jurase că nu va mai călca niciodată în West Marlsden. 
Ultima oară a fost în ţară câteva luni și nu le-a spus nimic celor de-acasă, 
aşa Că aveam toate motivele să-l cred. 

Noelle era îngrozită; cum putuse sora ei să se încreadă orbește 
într-o astfel de incertitudine? 

— Cum v-aţi întâlnit? 

— Întâmplător, într-o ceainărie ... în Regent Street. Ne-am 
recunoscut ... 

Oricum, nu mai avea nicio importanță; ceea ce conta erau 
consecinţele. 

— Lee, trebuie să-i spui lui Timothy. 

— Mai bine mor! Tim crede că ... sunt la fel de bună și sinceră ca el. 
Mai bine mor decât să afle că nu este așa. N-ar înțelege niciodată. 

Noelle rămase ca paralizată. Da, i-ar fi fost greu lui Timothy să 
înțeleagă trecerea rapidă a lui Leoni din brațele propriului lui frate, la 
căsnicia cu el, fără un cuvânt şi fără iubire. Și totuși, era mai bine să i se 
spună, decât să fie lăsat să afle. Ironia sortii făcea ca tocmai ea, care ţinea 
atât de mult la ei, să fie cea răspunzătoare de posibila întorsătură a 
situaţiei. Tocmai ea să fie cea care să pună în primejdie căsnicia lor care 
părea atât de fericită. Dacă n-ar fi insistat ea, Rory nu s-ar fi gândit 

niciodată să se întoarcă acasă! Ceea ce o impresiona și mai mult era 
faptul că Leoni ţinea acum la Timothy suficient cât să-i fie groază să 
nu-i piardă stima și dragostea. 

— Lee, nu cred totuși să vină, spuse ea într-un impuls de a o încuraja. 
În definitiv, n-are nimic de câștigat, aşa că, de ce-ar face-o? În plus, nici 
el n-ar fi într-o postură prea bună ... doar ţi-a spus că e căsătorit, nu-i 
așa? 

— Asta poate să fie, sau nu, adevărat. 

— Cred, totuși, că e foarte probabil să fie așa. Nu înțeleg ce poate 
obține prin această venire. 

— Distracţie! izbucni Leoni cu amărăciune. Va veni doar așa, ca să 
facă pur și simplu rău; l-ar amuza grozav situaţia. 

— Poate că e răutăcios, dar nu cred că are o astfel de răutate sadică. 
Nu cred că ar face mai mult decât să ... savureze, cu malițiozitate, 
Situaţia. 

— Cum aș putea suporta?! Ah, Doamne, să-l văd privindu-mă cinic 
cum mă zvârcolesc, să-l vădrâzând pe seama lui Timothy! 

De data aceasta, Noelle devenise la fel de palidă ca şi sora ei. 

— Lee ... spune-mi, te rog, adevărul. Există ceva ... ceva cu adevărat 
important ce i-ar putea spune lui Timothy? 

Faţa lui Leoni se crispă, apoi se întunecă; Noelle crezu că nici n-avea 
de gând să-i răspundă, când, brusc, cu un gest de iritare, Leoni izbucni: 

— Sigur că da! Cum să nu! Eram îndrăgostită nebunește de el! 
Credeam că ne vom căsători! 

— Of, Lee! 

Bănuise tot timpul, dar acum, confirmarea venea cu un efect 
năucitor. Rămase cu mâinile încleștate în poală, cu mintea răvășită de 

gânduri negre și de întrebări pe care nu le putea rosti. Leoni rupse acea 
tăcere prelungită. 

— Noelle, la ce te gândești? O privi drept în ochi, fără să clipească, în 
timp ce două pete trandafirii îi colorară obrajii palizi. Dacă te gândești 
cumva că Bill ... te înșeli. Te întrebai dacă eram însărcinată când m-am 
măritat cu Timothy, nu-i așa? 

— Lee ... 

Noelle făcu un gest vag cu mâna, dar nu negă. 

— Nu uita că Timothye medic. 

Da, sigur că acesta și-ar fi dat seama dacă nașterea fiului său n-ar fi 
fost prematură, dar ar fi putut conveni cu Leoni să păstreze secretul faţă 
de părinţii lor. Era însă exclus, din moment ce nu i se spusese de relația 
avută înainte de căsătoria cu el. În plus, se vedea clar că mariajul lor nu 
era împovărat de niciun secret. 

— Nu, nu credeam asta ... 

—Nici n-aș putea să te învinuiesc de a mă fi bănuit de o totală lipsă 
de scrupule, mai ales că toate circumstanţele par să ducă la această 
concluzie. 

Într-adevăr, în câteva clipe, o mulțime de indicii o ademeniseră cu 
bănuieli dintre cele mai urâte, deși se luptase din răsputeri să respingă 
ideea că Leoni s-ar fi putut cobori la o asemenea josnicie, oricât de 
disperată ar fi fost. Acum, simţea o ușurare atât de mare, încât 
ameninţarea apariţiei lui Rory părea cu totul nesemnificativă. 

— La naiba cu toate aparențele! N-ar fi trebuit să am nicio îndoială. 

— Eşti cea mai minunată dintre surori! Vei fi alături de mine, nu-i 
așa?... Adică ... dacă apare Rory ... 

Noelle îi promise din toată inima. De altfel, era hotărâtă să facă tot 

posibilul să nu lase să se distrugă o căsătorie din cauza unui capriciu. 

— Gata, acum odihnește-te puțin. Oricum, Bill n-are nevoie de nimic 
până la ora zece. 

Când o sărută pe Leoni de rămas-bun, simţi că niciodată relaţia 
dintre ele două nu fusese atât de apropiată; probabil le unise 
perspectiva pericolului care pândea. 

Înainte de a pleca, Noelle îl căută pe Timothy. Acesta era ocupat cu 
consultaţiile. 

— Nu te retin decât un minut, își ceru ea scuze, strecurându-se în 
cabinet între doi pacienţi. Leoni are nevoie de cineva care să stea mai 
mult cu ea. Ce-ar fi să mă mut aici pentru o săptămână sau două? V-ar 
deranja? 

Timothy se întoarse de la biroul la care era așezat, iar faţa i se lumină 
brusc. 

— Dacă ne-ar deranja? Vai, Noelle, ar fi minunat din partea ta. 


Capitolul 8 


Privindu-l cum, așezat la masă în faţa ei, John învârtea cu lingurita în 
cafea, cu un aer preocupat, Noelle se-ntreba ce se-ntâmplase cu vechea 
lor prietenie, cu atmosfera atât de plăcută șidegajată de altădată. 

Luau masa împreună la Esplanade, în Carlingsea. Abia așteptase 
această întâlnire, prima de la întoarcerea ei, cu o săptămână în urmă, 
dar acum se dovedise a fi un adevărat chin. O atmosferă încordată luase 
locul căldurii de altădată dintre ei. 

Poate că John era îndreptăţit să fie morocănos și nemulțumit, 
pentru că ea anulase o întâlnire anterioară. Se mutase în casa doctorului 
Eddy chiar a doua zi după vizita acolo si era îngrozitor de ocupată: 
trebuia să aibă grijă de Bill, ca s-o scutească pe Leoni, dar și de aceasta, 
care era încă atât de fragilă și-apoi, nu trebuia să-i dea doamnei Wickens 
niciun motiv de-a se plânge. 

Simţise de la bun început dezaprobarea lui John în atitudinea lui 
distantă. Fusese tot timpul conștientă că era pe punctul de a-i spune 
ceva, dar că-i venea greu să înceapă; așadar, golul fusese umplut cu o 

discuţie impersonală, în timp ce acel ceva important rămăsese în 
continuare nespus până la plecare. 

Era o noapte caldă, cu lună plină, iar John propuse să facă împreună 
câțiva pași pe țărm și să privească marea. 

— Desigur, dacă ai timp, adăugă el imediat, sarcastic. 

Sigur că n-avea, dar cum putea să-i spună?! Și-așa, simţea că venise 
momentul să audă ceea ce rămăsese nespus pe tot parcursul serii. 

— Noelle, sigur că știi la ce mă gândesc — am încercat să-ți spun toată 
seara ... 

Noelle încuviință din cap; n-avea rost să se prefacă. 

— Ei bine? Care e verdictul? 

Îi simtea privirea cercetătoare asupra chipului ei și aproape intră în 
panică. Dacă măcar i-ar fi vorbit cu vocea blândă, plină de căldură de 
altădată... 

— Oh, John, se pare că am avut prea multe probleme de când am 
venit ca să mă mai gândesc și la mine. 

— Înţeleg. 

Îi simţea jignirea și dezamăgirea. În cele din urmă îi atinse ușor 
brațul, nemaiputând să suporte tăcerea de gheaţă care se instalase din 
nou între ei, în timp ce continuau să se plimbe. 

— Mai ai puţină răbdare, John. 

— Ai spus același lucru și înainte să pleci. 

— Da, dar au apărut niște situaţii pe care nici nu le bănuiam. 

Era tot ce putea să-i spună și era cel mai aproape de adevăr. Cum 
putea să-i explice: "Ştii, sora mea este pe punctul de a face o cădere 
nervoasă pentru că trecutul ei, întruchipat de fratele lui Timothy, îi 
amenință serios prezentul." 

— Poate că ar fi mai bine să ne întoarcem. 

Acesta a fost singurul lui răspuns, după care mai vorbi abia când se 
apropiau de West Marlsden. 

— Noelle ... 

— Da. 

— Crezi că a fost o mișcare înteleaptă faptul că te-ai mutat acolo? 
Efectul este deja vizibil; eşti încordată, nervoasă. Există totuși limite 
pentru puterea de a îndura a unui om — și nu mă refer la mine acum... 
Cred că te supui unui chin îngrozitor stând acolo, cu ei, zi de zi. E pur 
și simplu prea mult. 

— Nu, te înșeli, nu despre asta e vorba. 

Era firesc ca John să-și închipuie că acel contact zilnic cu Timothy 
avea să-i redeschidă o rană veche și că, văzându-i împreună, ar fi 
insuportabil de dureros pentru ea. Pentru prima dată, ea însăși își dădea 
seama că nu era deloc așa. Era foarte mulțumită să-l vadă pe Timothy 
atât de devotat faţă de Leoni și singura ei grijă era amenințarea care le 
pândea fericirea. 

— Dacă ai şti cât de mult te înșeli, John! 

Vedea însă pe chipul lui că nu o credea. 

— Şi cât ai de gând să mai stai? 

— Atâta timp cât Leoni va avea nevoie de ajutorul meu. Ştii cum 
se-ntâmplă: reziști atâta timp cât n-ai încotro, dar în momentul în care 
îţi permiti să te relaxezi puţin, parcă toată acea perioadă de efort 
prelungit își spune cuvântul. 

În pragul ușii, John mai făcu o ultimă încercare; îi luă amândouă 
mâinile într-ale sale, încercând s-o convingă. 

— Renunţă, Noelle! Pot să angajeze o doică, atâta timp cât va fi 

nevoie. E foarte nedrept pentru tine. 

Abia după ce intră, își dădu seama că John plecase fără să mai 
încerce să stabilească o nouă întâlnire. Nu avu timp să zăbovească 
asupra acestui gând care-i umplea inima de mâhnire, căci, din salon, 
zgomotul de voci și râsete îi atrase atenţia. 

Judi venise să stea cu Leoni cât ea fusese plecată, dar acum era 
destul de târziu ca să mai fie acolo și, de obicei, Timothy se pregătea să 
se culce la ora asta, pentru a putea face față în cazul în care era chemat 
de urgenţă noaptea. Nu-nţelegea ce se-ntâmpla de încă mai discutau și 
râdeau. 

Deodată, se deschise ușa salonului și apăru Judy, cu o privire 
incandescentă, urmată de o siluetă mai înaltă și mai zveltă decât a lui 
Timothy. 

Noelle aproape că nici nu răspunse salutului lui Judy, ci rămase 
privind lung la Rory, ca un iepure surprins de lumina farurilor. 

Prima senzaţie a fost de lovitură de sabie al cărei tăiș cade la câţiva 
milimetri de ea. Cel puţin, nu se mai zbătea în incertitudine și știa ce are 
de făcut! 

— Unde sunt ceilalți? îl întrebă ea după ce Judy plecă. 

— Cred că se pregătesc de culcare. Te aşteptam pe tine să te salut și 
pe draga de Wickie să-mi spună când e gata patul. Mă tem că i-am prins 
pe toţi pe picior greșit. 

Într-adevăr, doamna Wickens nu întârzie să apară în capul scărilor, 
cu figura ei de obicei acră, luminată de un zâmbet. 

— E totul pregătit, domnule Rory! Nu-i așa, domnişoară Carlyon, că 
domnul Rory ne-a făcut o surpriză cu adevărat plăcută apărând așa, ca 
din senin? 

De data aceasta, nici urmă de nemulțumire pentru munca 
suplimentară care o aștepta! Doar era pentru adorabilul și fermecătorul 
domn Rory! 

Ca printr-un acord tacit, Noelle și Rory intrară în salon, iar ea închise 
ușa cu un gest hotărât. 

— Ai văzut-o pe Leoni? 

Rămăseseră amândoi în mijlocul încăperii și, după privire, era clar 
că-și dăduse seama că ea aflase. 

— Încă nu; Judy a spus că o doare capul și că o rugase chiar și pe ea 
să plece din cameră și s-o lase singură. Păcat, biata Leoni! 

— Nu te așteptai să aduci cu tine dureri de cap și chiar mai rău? 

— Ce e, draga mea?! Parcă nu m-ai mai plăcea deloc! După ce ne-am 
simtit atât de bine împreună! 

Noelle simţi aceeași repulsie și pentru vehemența sentimentelor ei 
și pentru zâmbetul lui pe care altădată îl găsise fermecător. 

— Cum poţi veni aici? Chiar și pentru tine este un act nesăbuit. 

— Mi se pare culmea inconsecvenței, draga mea Noelle, după ce 
te-ai chinuit atât să mă convingi să vin! 

Noelle încercă din răsputeri să se stăpânească; n-ar fi ajutat la nimic 
să se lase pradă unei izbucniri de furie. 

— Să nu mai pierdem timpul. Ştii foarte bine că mai degrabă te-aș fi 
aruncat în mare, decât să te las să vii aici, dacă aș fi ştiut atunci ceea ce 
ştiu acum. 

— Scumpa mea, mă șochezi. Și, ce rost are furia asta? Presupun că 
Leoni, copil naiv cum e, n-a învăţat înţelepciunea de a "săruta și a nu 
spune nimic"! 

Noelle făcea eforturi disperate de a-și menţine autocontrolul. Cum 

putuse să i se pară fermecător? Dincolo de acea zeflemea continuă nu 
era decât răutate și bucurie sadică faţă de chinul altcuiva. 

— Ce crezi că obţii venind aici? 

Rory îi întâmpină întrebarea cu cel mai fermecător zâmbet din lume. 

— Să obţin?! Vai de mine, asta sună a melodramă demodată. Deși, 
dacă te gândești mai bine, situaţia are câteva din elementele principale 
ale unei melodrame, nu- i așa? O privi languros cu ochii întredeschiși, 
în timp ce-și scoase, tacticos, o ţigară. Este oribil din partea ta să mă 
judeci atât de greșit. În plus, nu înţeleg ce ar putea fi de obținut.Te 
asigur că prefer ca Tim să nu ştie nimic și, de altfel, după cum m-a 
primit, presupun că nici nu știe. 

Noelle îl privi cu atenţie; dincolo de zâmbetul acela ironic, afișat ca 
o mască, nu răzbătea nimic. Cu toate acestea, era înclinată să-l creadă. 
Din fericire, n-avea nimic de câștigat trădând-o pe Leoni. 

— Așadar, draga mea, vezi că nu e nevoie să te temi de mine, 
continuă el de parcă i-ar fi urmărit gândurile. 

— Nu mai îmi spune "dragă". 

— lartă-mă, îngeraș. 

— Rory ... 

Îşi însoți privirea disperată de o schimbare de tactică. 

— Nu încerca să te vezi cu Leoni. Pleacă mâine dimineată și las-o în 
pace! E departe de a fi restabilită și n-ar fi în stare să suporte așa ceva. 
Nu știu cum poti fi atât de crud și de insensibil. De fapt, de ce ai venit? 

— Să-mi văd bătrânul tată, desigur, așa cum tu însăţi m-ai convins 
s-o fac. Este o pauză la filmări, și până începe lucrul sunt Lefter. 

— Aşadar, intenţionezi să rămâi aici până ... 

Tăcu brusc când ușa se deschise și apăru Timothy, în pijama și halat. 

— Așadar, aici erati! Își muta privirea, ului, de la unul la celălalt. Sper 
că nu v-am întrerupt de la ceva important. .. Spune și tu, Nolly, nu-i așa 
că e grozav că ticălosul ăsta bătrân a apărut?! Presupun că ţie trebuie 
să-ți mulțumim. 

Noelle merse direct în camera surorii ei. Leoniera trează, aşa cum 
bănuise. 

— Noelle, în sfârșit! Te-am așteptat. Ştii că a venit? L-ai văzut? 

Ochii îi ardeau, iar părul arămiu ciufulit arăta cât se zvârcolise pe 
pernă. 

— Da, l-am văzut și nu cred că există motive prea mari de îngrijorare. 
A rămas fără niciun ban și a venit să stea aici pe gratis până începe din 
nou lucrul — asta e tot. Nici el n-ar vrea ca Timothy să afle, nu întelegi? 

— Ah, Noelle, pur și simplu nu pot. Cum aș putea să dau ochii cu el, 
prefăcându-mă că nu s-a întâmplat nimic?! Nu pot să suport. Noelle, ce 
mă fac? 

Îi stătea pe buze să-i spună să-i mărturisească totul lui Timothy și să 
şteargă astfel zâmbetul acela de șarpe gata să-și înghită prada de pe 
chipul lui Rory, dar simţi că Leoni era încă mult prea afectată de întreaga 
situaţie ca să ia o astfel de măsură radicală. 

— Uite, scumpa mea. Timothy trebuie să vină din minut în minut. 
Cel mai bun lucru ar fi să te prefaci că dormi, pentru că, altfel, va începe 
să vorbească despre Rory. Ai să vezi, totul va fi bine. Pe Rory nu-l 
interesează decât distracţia și cea mai bună atitudine din partea ta este 
indiferența. Am să-ţi dau o pastilă ca să poţi adormi mai repede. 
Discutăm mâine dimineaţă. 

leşind din dormitor, Noelle se grăbi în camera copilului de unde 
scâncetele se amplificau din ce în ce mai mult, devenind în scurt timp 

un urlet continuu. Trecuse de ora la care tânărul Yorke ar fi trebuit să 
fie schimbat și hrănit, ceea ce-i explica indignarea exprimată atât de 
strident. Noelle tocmai îl schimbase pe Bill și se pregătea să-i ofere 
biberonul, când în pragul ușii apăru Timothy, urmat de Rory. 

— Nu e oră de vizitat micuțul, șopti ea pe deasupra capului copilului; 
trebuie să-l culc imediat cum termină. 

Nici ea nu știa de ce, dar simţise că nu vrea să-i arate lui Rory copilul 
lui Timothy. 

Aparent, Rory se încadră în viața familiei fără a produce vreo 
tulburare. Singurele care resimţeau din plin prezenţa lui ca pe un stres 
erau cele două tinere, pentru care totul se schimbase peste noapte, 
părând să trăiască într-o continuă teamă. Leoni era dispusă să se 
eschiveze la nesfârșit, rămânând în pat, în camera ei. 

— Cel mai bine este să scapi odată de nesiguranța asta! o sfătui 
Noelle. Ce rost are să te chinui amânând ceva cu care tot trebuie să te 
confrunți până la urmă. În plus, de ce să-i dai această satisfacţie? 

Noelle avu grijă să fie pe-aproape când temuta întâlnire avu loc, la 
prânz. Când doamna Wickens anunţă că masa e gata, doctorul Eddy ieși 
din cabinet cu Rory, întâlnindu-se astfel cu ele două. Leoni se opri pe 
ultima treaptă, sprijinindu-se de balustradă. Fardul de obraji îi accentua 
și mai mult paloarea, deși fusese folosit tocmai în speranța de a o 
camufla. 

— Bună, Rory! 

Degetele ei strânseră convulsiv balustrada. 

— Ia te uită, Leoni! se prefăcu el surprins. Te simţi mai bine? Nu arăţi 
complet restabilită, dar e foarte amabil din partea ta că ai coborât să mă 
saluti. Sunt onorat. Dacă am întârziat cu felicitările, continuă el pe un 

ton ce se modula ca o mângâiere, în timp ce se îndreptau spre 
sufragerie,să știi că numai tu ești de vină: n-am primit nicio invitaţie la 
nuntă, nicio bucăţică din tort... 

— Nu mai vorbi prostii, băiete, interveni tatăl lui; cum putea să te 
invite, când nimeni nu știa în ce colț de lume te aflai! 

Leoni trecu astfel peste primul șoc. Stătea cât mai mult în camera ei 
și evita să fie singură cu Rory. Noelle mai încercă o dată s-o convingă 
să-i spună lui Timothy, dar Leoni se opunea atât de îngrozită, încât 
renunţă. 

— Va pleca în curând, se încuraja singură Leoni. West Marlsden nu 
este un loc care să-l reţină prea mult. 

Da, ceea ce spunea era raţional, dar acum că se împăcase cu tatăl lui, 
Rory putea apărea oricând de-acum înainte, ori de câte ori nu avea bani, 
ceea ce însemna pentru Leoni perspectiva de a trăi mereu cu teama 
acestei fantome a trecutului ei, chiar dacă era vorba doar despre o 
fantomă inofensivă care se amuza cu sadism. 

Acum, Rory începuse să iasă destul de des — probabil că Timothy îi 
dăduse bani. Niciodată nu spunea unde merge seara. 

Și Noelle îl evita cât putea mai mult. Într-una din zile, însă, se întâlni 
cu el întâmplător la cumpărături și, în ciuda eforturilor de a se debarasa 
de el, o însoţi înapoi acasă. 

— Când crezi că vei reîncepe să lucrezi la film? profită ea de ocazie 
ca să-l întrebe, evitându-i, totuși, privirea. 

— Ce întrebări penibile pun unele persoane! Ca să fiu sincer, viața 
din acest orășel amortit mi se pare, brusc, neașteptat de palpitantă. 

Luată prin surprindere de răspunsul lui, ridică privirea spre el; Rory 
avea aerul unei pisici care tocmai descoperise o oală cu smântână. 

— Și ... cam sub ce formă se prezintă acest brusc interes? Mi se pare 
putin probabil ca West Marlsden să poată oferi ceva pe placul tău. 

— Asta dovedește încă o dată, draga mea, cât de puţin înţelegi firea 
mea simplă, gustul meu pentru ceea ce este pur, nesofisticat. Satisfactia 
poate apărea acolo de unde te aștepți mai puţin. 

— N-am fost niciodată bună la ghicitori. De fapt, nu mă interesează 
mulțumirea ta, ci mai degrabă cât timp mai ai de gând s-o persecuti pe 
Leoni. 

— Scumpa mea, nu te lăsa pradă unor astfel de închipuiri! Abia dacă 
ne vedem! 

— Ştii foarte bine ce înseamnă pentru ea prezenta ta în casă. Roty, 
de ce nu pleci? Nu pot să cred că îti face atâta plăcere s-o chinui. Las-o 
în pace, Rory! Pentru numele lui Dumnezeu, pleacă! 

Ajunseseră deja acasă și el o urmă spre ușa din spate, care dădea 
spre grădină. 

— Aș vrea tare mult să-ţi fac pe plac, Noelle, pentru că, indiferent de 
ceea ce crezi despre mine, țin mult la tine. Din păcate, acest lucru 
contravine intereselor mele .... 

Noelle nu mai auzi restul frazei, căci Bill, în cărucior, la soare, 
începuse să plângă. Merse la el și-l mută la umbră, încercând să-l 
liniștească. 

— E un adevărat Yorke, nu-i așa? spuse Rory, care o urmase. 

— Da. 

— Tata spune că sunt leit eu când eram de vârsta lui. 

Noelle ridică privirea spre el. Pentru prima dată, Rory nu mai 
zâmbea, iar ea se simţi cuprinsă de un fior de spaimă. 

Complet absorbită de ceea ce se petrecea în casa doctorului Eddy, 

concentrată asupra problemelor celorlalți, Noelle le uitase complet pe 
ale ei. 

Leoniera pe punctul de a ceda nervos, iar Timothy, îngrijorat, nu 
putea înţelege ce se întâmpla. Gesturile lui pline de afecţiune prin care 
își manifesta recunoştinţa, săruturile și îmbrăţișările lui frățești i-ar fi 
făcut altădată rău lui Noelle, dar acum, aproape că nu mai aveau nicio 
importanţă pentru ea. 

Când mama lor venea în vizită la Leoni, se plângea de cât de rar mai 
trecea Noelle pe-acasă. Tot de la ea află că Rory îi vizitase de câteva ori 
la Old Timbers și se părea că, nu numai cucerise inima lui Enid Carlyon, 
în ciuda poveştilor pe care le auzise despre el,dar se înțelegea grozav și 
cu soţul ei; tatăl lor, într-adevăr, îl găsea o persoană foarte agreabilă. 

Cât despre John, nu mai dăduse niciun semn din seara în care 
cinaseră împreună, adică din seara venirii lui Rory, ceea ce o durea 
îngrozitor. Se gândea mult la el, deși era atât de prinsă cu problemele 
lui Leoni, dar, desigur, nu-i putea aduce nicio vină dacă, din mândrie, 
renunțase la ea. Îi promisese un răspuns la întoarcerea din Africa de Sud 
și, în locul acestuia, continuase cu aceleași ezitări. Nu reușise să-i explice 
ce anume o tulburase atât, și probabil că atitudinea ei nu însemnase 
pentru el decât un singur lucru: că dragostea lui era nedorită. De multe 
ori se gândea să-i telefoneze, dar nici acum nu era în stare să ia o 
hotărâre pentru restul vieţii. Amenințarea ce plana asupra căsniciei lui 
Leoni cu Timothy îi întuneca pur și simplu mintea și o împiedica să se 
gândească la propria ei fericire. Așadar, continuă să nu facă nimic în 
această privință. 

Apoi, într-o dimineață, primi un telefon de la mama ei. 

— Noelle, vreau să te văd, e ceva important, spuse imediat aceasta, 

cu o voce agitată. Poţi veni aici chiar acum, în această dimineaţă? Nu, nu 
pot vorbi la telefon și e mult mai bine dacă vii tu. 

Noelle îi promise că vine. Mama ei apela întotdeauna la ea în 
momente de criză, dar despre ce putea fi vorba acum? Foarte probabil 
ca Rory să fi făcut unele aluzii... sau, să fi spus ceva din greșeală? 

Nu-i spuse nimic lui Leoni despre telefonul primit, dar la ora 
plimbării cu Bill o luă spre Old Timbers. Lăsă căruciorul în grădină și 
merse cu mama ei în salon. 

— Ce s-a întâmplat, draga mea? 

— Cât mai are de gând Rory să rămână aici? 

Noelle avu nevoie de mare stăpânire de sine pentru a putea 
răspunde pe un ton normal la această întrebare neașteptat de directă. 

— N-am nici cea mai vagă idee. De ce? 

— Parcă spunea că joacă într-un film, sau cam așa ceva. Crezi că mai 
stă mult? 

— Ți-am spus că nu ştiu. Dar de ce ești atât de îngrijorată? 

— Așadar, nu știi ... 

— Ah, mamă, spune odată, te rog. Ce să știu? 

— Despre Judy și el, desigur. 

Noelle o privi pentru câteva clipe cu o privire goală, şocată. 

— Nu se poate... 

— Ba da! E îndrăgostită nebunește de el. Ştii că întotdeauna s-a simțit 
atrasă de bărbaţii mai în vârstă. Vrea să se mărite cu el. 

— Bine, dar nu se poate! 

Noelle o spusese pe un ton atât de categoric pentru că tocmai își 
amintise că Rory îi declarase lui Leoni că e căsătorit, numai că nu putea 
să divulge acest lucru mamei ei. 

— Sigur cănu poate fără consimțământul tatălui tău, dar ... nu cred 
Că o mai putem stăpâni. Simt că e în stare de orice dacă nu e lăsată să 
facă așa cum vrea. 

Noelle își aminti figura lui Rorty, ca a unei pisici care tocmai 
descoperise borcanul cu smântână. Abia acum înțelegea ce însemna 
pentru el viața neașteptat de interesantă pe care o găsise în West 
Marsden. 

— Dar cum s-a ajuns aici? Cred că abia s-au întâlnit de câteva ori de 
la venirea lui. 

— Ti-am spus că a venit aici de câteva ori, dar, desigur, s-au întâlnit 
în Oraș... Nu-i ţinem socoteală lui Judy, firește; pleca și venea când 
vroia. Cred că s-au întâlnit în mod regulat în tot acest timp. 

Așa se explicau ieșirile lui repetate în oraș, dar făcuse în așa fel încât 
să se ajungă la stadiul acesta fără ca nimeni să fi bănuit ceva. 
Deocamdată, Noelle se simțea mai mult furioasă decât înspăimântată. 
Sigur, avea să vină și spaima, pentru că existau motive din plin. Dacă 
Rory nu renunța, trebuia oprit cu orice preţ. 

— Căsătoria cu el n-ar fi deloc potrivită, continuă Enid pe gânduri, în 
vocea ei simțindu-se o urmă de regret. Este un individ fermecător și 
ne-a plăcut foarte mult de el, și mie și tatălui tău, dar când e vorba de 
căsătoria cu Judy ... este cu totul altceva. E mult prea bătrân pentru ea 
şi-apoi ... e îngrozitor poate, din partea mea să-l suspectez că ar fi 
interesat de avere, dar .... sunt atâţia bani la mijloc ... și Judy nu e o 
frumuseţe ... adică, o o fată foarte drăguță și dulce, dar nu genul de 
femeie care să-l innebunească pe un bărbat ca Rory Yorke. 

Noelle se ridică și se îndreptă spre fereastră, făcând eforturi 
disperate să nu strige "Dă la o parte stratul acela gros de farmec și o să 

găseşti un ticălos fără scrupule! Sigur că nu vrea decât averea!" În loc de 
toate acestea, întrebă pe un ton calm: 

— Şi ce vrei să fac eu în toată povestea asta? 

— Mă gândeam să discuti tu cu ea. Poate pe tine ar fi mai dispusă să 
te asculte. 

Am încercat tot ce-am putut, dar știi cum e ... la vârsta noastră, 
suntem consideraţi niște epave care n-au simţit niciodată ceea ce simt 
ei, tinerii. 

Cum era Noelle să-i spună că, sub vraja în care Rory era în stare să 
țină orice femeie, cu mai multă sau mai puțină experienţă, aceasta n-ar 
fi ascultat nici vocea unui oracol. 

— Nu fi îngrijorată, draga mea. Nu se va căsători cu el, atâta timp cât 
depinde de consimțământul tatei, iar Rory nu e în niciun caz bărbatul 
care să aștepte doi ani. Unde e ea acum? 

— Probabil cu el. 

Noelle se-ntoarse cu micuțul Bill acasă, încă nevenindu-i să creadă 
cât de pervers procedase Rory. 

Tactica lui se dovedise perfectă: nu lăsase nimic să transpară până 
n-a fost sigur că o cucerise pe Judy. Apoi, biata fată, complet zăpăcită, 
dăduse totul la iveală, hotărâtă să se mărite cu el. Indignarea încă lua 
locul spaimei. 

Totul se putea rezolva ușor dacă Rory avea o soţie pe undeva, dar 
era foarte probabil ca aceasta să fi fost o minciună pentru a scăpa de 
Leoni. 

Hotărt ca, în continuare, să nu-i spună nimic acesteia, pentru că, în 
starea în care se afla, cursul alarmant pe care îl luau lucrurile nu i-ar fi 
fost de niciun folos. 


AMENINȚAREA TRECUTULUI 127 


La masă, nici nu suportă să-l mai privească pe Rory, lucru ce nu 
trecu neobservat de Timothy care chiar îi reproșă, în glumă, că e 
răutăcioasă cu fratele lui. 

— V-aţi certat, tu și Rory? Credeam că sunteţi cei mai buni prieteni. 

— Rory are și el unele momente în care e enervant ... 


Capitolul 9 


Cum o întâlnire întâmplătoare cu Judy era puţin probabilă, Noelle 
îi telefonă s-o întrebe când mai vine s-o vadă pe Leoni. Vizitele ei 
încetaseră, din moment ce timpul îi era în întregime ocupat ... Judy 
promise să vină chiar în după-amiaza aceea. 

— Mă aşteptam, spuse Judy pe un ton arțăgos, când Noelle o 
conduse de cum intră, în sufragerie. A fost un pretext s-o văd pe Leoni, 
nu-i așa? Probabil că mătușa Enid ti-a spus. 

— Hai să ne așezăm puţin, rosti Noelle pe un ton calm. 

Nu aveau unde altundeva să se așeze decât la masă, pe scaunele cu 
spătar înalt. Stând chiar faţă în fată, Noelle privi figura aceea proaspătă, 
îmbujorată, mai atrăgătoare decât de obicei,cu ochii cenușii atât de 
frumoși adumbriţi de gene incredibil de lungi și simţi o durere și mai 
mare. 

— Te anunţ că orice îmi vei spune este în zadar, anunță Judy imediat 
cu o privire ostilă. Mătușa Enid mă bate întruna la cap, iar unchiul Bill 
spumegă de furie, dar nu mă pot abate din drumul meu. 

— Sunt sigură că nu pot, Judy. Presupun că ești sigură că pe Rory 
nu-l interesează banii tăi. 

Îi era rușine de brutalitatea ei, dar era ca și cum un chirurg trebuia 
să facă o incizie. 

— Eşti îngrozitoare! La fel de îngrozitoare ca ei. Știu că Rory mă 
iubeşte. Știu. Aţi întina totul dacă aţi putea. Abia aştept să devin majoră, 
ca nimeni să nu se mai amestece în viaţa mea. 

— Judy, încearcă să fii rațională. 

Uitase că dragostea este o stare iraţională, o nebunie a inimii 
complet separată de sănătatea mentală. 

— Rory este un bărbat care a ştiut să trăiască din plin fiecare clipă a 
vieții. Este suficient de bătrân pentru a-ţi fi tată. Te-ai gândit vreodată la 
şirul de femei care-au trecut prin braţele acestui bărbat pentru care a 
face dragoste este un gest tot atât de firesc ca a respira? 

— Încetează! strigă Judy lovind cu pumnul în masă. 

— Degeaba te superi, ăsta e Rory! Știu bine ce spun. Cum îţi închipui 
Că s-ar gândi la căsătorie dacă n-ar fi vorba de bani?! 

— Nu credeam ca până și tu să gândești atât de murdar! Bănuiesc că 
şi tu ești îndrăgostită de el. V-aţi distrat bine pe vas, nu-i așa? 

— Am ajuns să-l cunosc foarte bine pe vas și te asigur că lucrurile pe 
care le știu nu sunt prea frumoase. Judy, draga mea, ascultă-mă și nu ne 
mai uri. Nu te purta de parcă ţi-am fi dușmani. E vorba de fericirea ta. 

Încercă să-i atingă mâna, dar Judy și-o retrase repede. Îşi dădea 
seama că n-avea niciun succes. Păcat că nu putea să-i povestească 
despre experienţa lui Leoni. 

— Fericirea mea este Rory și dacă vreunuia dintre voi i-ar păsa de 
mine, nu v-aţi purta atât de îngrozitor cu mine. Ascultă-mă! Se ridicase 

în picioare, palidă, cu ochii enormi. Chiar dacă aș crede că Rory ar vrea 
banii mei, tot l-aş dori. Mă voi căsători cu el, indiferent de ceea ce 
spuneţi voi. 

— Ştii că nu poți fără consimțământul unchiului Bill. 

— Mă voi duce la tribunal, sau oriunde trebuie în cazul în care 
părinţii sau tutorele refuză să-și dea consimțământul. 

— Asta nu înseamnă neapărat că vei obține permisiunea. Magistraţii 
sunt persoane inteligente și, fiind vorba de atâţia bani ... 

— Atunci, am să trăiesc cu el fără să fim căsătoriţi. Cred că asta îl va 
face pe unchiul Bill să gândească, în sfârșit, corect. 

— Of, Judy, naivă mică. 

Se ridică și Noelle și rămaseră să se privească timp de câteva 
secunde. Înainte ca vreuna din ele să poată spune ceva, ușa se deschise 
și apăru însuși Rory. Ridică sprâncenele mirat, privind de la una la 
cealaltă. 

— Mi s-a părut că aud voci; s-a întâmplat ceva? 

Judy izbucni într-un râs forțat. 

— Totul e în regulă, dragul meu. Doar o nouă lovitură din partea 
artileriei familiei. 

Se duse la el și își încolăci mâinile în jurul brațului lui, în timp ce 
Rory o privea pe Noelle cu o figură serioasă. 

— Hai! Hai să mergem! Ne-am spus tot ce-am avut de spus. Te rog, 
să plecăm de-aici mai repede! 

Rory ezită o clipă, privind-o pe Noelle, apoi, cum Judy îl trăgea de 
mână, cedă și ieși împreună cu ea. 

După toate probabilitățile, Noelle urcase scara, deși habar n-avea 
cum ajunsese în camera ei. Îi vâjâia capul, nu putea gândi clar. Ratase 


AMENINȚAREA TRECUTULUI 131 


ocazia. Ar fi trebuit să-l întrebe pe Rory de faţă cu Judy dacă era căsătorit. 

Se așteptase din partea ei la o oarecare ostilitate și încăpățânare, dar 
biata fată era complet hipnotizată. Nu rămânea decât o singură soluţie: 
ca Rory să fie dat în vileag. Deocamdată, însă, nu putea decât să aștepte. 
Vocea lui Leoni o trezi din visare. 

— Noelle, unde ești? N-a venit Judy? 

Leoni se pregătise pentru ceai. Rory nu era niciodată acasă la ora 
asta, sau chiar dacă era, nu venea la ceai. 

— A venit și a și plecat. 

— Ciudat, din moment ce era invitată la ceai. 

— Fi, ştii cum e ea! Cred că uitase de o altă invitaţie când a promis 
că vine la noi. 

— Și a venit ca să spună că nu poate rămâne ... 

Deodată, Bill consideră că e momentul să le amintească de existența 
lui printr-un țipăt imperativ. 

— E afară, în grădină. Hai să coborâm. Cred că azi e destul de cald 
pentru a putea lua ceaiul în pavilionul de vară din grădină. 

La un moment dat, veniși Timothy, bău repede un ceai, apoi se duse 
iar la pacienții lui, aşa că rămaseră doar ele două. Leoni, rezemată de 
perne, cu ochii închiși, păstra încă în expresia feţei, dincolo de 
atitudinea aparent calmă, urmele aceleiași neliniști.Cât despre ea, 
mintea îi era plină de un vârtej de gânduri. Abia aștepta să discute cu 
Rory, dar, în același timp, îi era groază de întâlnirea dintre ei. Avea să fie 
fără îndoială un adversar periculos, incomod de abordat, probabil 
pregătit să scoată un as din mânecă. 

Nu după mult timp, Leoni intră în casă, dar se întoarse aproape 
imediat, urmată de un bărbat. 

Noelle simţi un val de plăcere la vederea lui John. Se ridică să-l 
întâmpine, iar el veni surâzător, ca și cum totul ar fi fost perfect în relația 
lor. 

— Am mers la un pacient în apropiere, începu el să explice și am 
crezut că-l găsesc pe Timothy; mă rugase să-l anunţ data unei reuniuni. 

— Mă bucur că te văd, John. 

Discutară despre tot felul de nimicuri un timp, dar Noelle simţea 
privirea lui atentă asupra ei. 

— Eşti încordată, Noelle, nu-i așa? spuse el brusc. Nu Leoni este mai 
bine, ci tu ai ajuns la fel ca ea. 

— Ce de complimente pentru surorile Carlyon! râse Noelle. 

Expresia lui deveni gravă. 

— Sunt îngrijorat pentru tine. Mă-ntreb, Timothy nu vede ce-ţi face?! 
Cât mai ai de gând să continui așa? 

— Te rog, John, lasă-mă, nu-ţi face griji. Era epuizată psihic, n-avea 
niciun chef să discute acest subiect, dar încercă să-l liniștească, simțind 
disperarea din vocea lui. N-am nimic și e nevoie de mine aici. Nici nu-ţi 
închipui cât de mare nevoie. 

— N-ar putea face o bonă ceea ce faci tu acum? 

— Nu. Leoni are nevoie de mine. 

— Şi eu, draga mea, dar văd cum te îndepărtezi tot mai mult prin 
poziţia pe care ai adoptat-o. Noelle, încearcă să fii rațională și să-ţi acorzi 
o şansă. Pleacă din casa asta unde nu poţi decât să fii nefericită. 

— Te înșeli, John. Nu este vorba despre ceea ce crezi. Nu e vorba de 
nicio tensiune în ceea ce-l privește pe Timothy. Doar nu-ţi închipui că 
stau să plâng după luna de pe cer. 

John o cuprinse în brațe și-o trase la piept, până ce capul ei se 

sprijini de umărul lui. 

— Atunci, ce te necăjește, scumpa mea? Nu poţi spune că totul e bine 
cuiva care te iubește așa cum te iubesc eu, sperând să nu observe. Cel 
mai mic amănunt legat de tine are pentru mine o importanță colosală. 
Ceea ce simt pentru tine îmi dă puterea de a citi fiecare semn de pe faţa 
ta. 

Pe punctul de a ceda nervos, aproape tremurând, Noelle se smulse 
din îmbrătişarea lui caldă ce-i dădea iluzia că e la adăpost de toate 
problemele care o apăsau, profitând de plânsul lui Bill, care îi oferi 
pretextul unei posibile explicații. 

— Iartă-mă, am avut o noapte agitată din cauza lui Bill; i s-a făcut un 
vaccin și bietul de el a plâns mai tot timpul după aceea- nici acum nu 
se simte bine. 

— Noelle. 

— Da. 

— Tot nu vrei să-mi spui ce te frământă? 

Tăcu; știa că era inutil să încerce să-l mintă. 

— Nu pot, John. Nu este ceva personal, de aceea n-am libertatea de 
a vorbi, nici măcar cu tine. 

— Ceva legat de Timothy și Leoni? 

Noelle nu răspunse. 

— Şi noi ... cu noi cum rămane? 

— John, mai dă-mi puţin timp. Ştiu că ești sătul să tot auzi același 
lucru, dar doar acum; sper că nu va mai dura mult. 

— Nu pot face nimic? 

Se îndreptau de-acum spre casă. Privind-o, inima lui se umplu de un 
val de căldură: frumoasă, delicată, grațioasă în fiecare mișcare, iar 

copilul pe care îl ținea în brate întregea tabloul, dându-i ultima tușă a 
perfecțiunii. 

— Nu, John, dragul meu. Decât ... să mai ai încă puţină răbdare. 

Noelle se simţea mai bine după ce-l văzuse pe John. Știa, cel puţin, 
că o înţelege. Trebuia, însă, să se concentreze asupra întrevederii cu 
Rory. Era ceva dificil de care trebuia să scape cât mai repede. 

Se părea că Rory se aștepta la așa ceva și încerca s-o evite, din 
moment ce nu apăruse nici la cină. 

Se înșelase. Mai târziu, Rory însuși veni s-o caute, așteptând-o la ușa 
camerei copilului. 

— Nu e nimeni jos, spuse el fără nicio altă introducere și cred că 
avem ceva de discutat — o mică problemă în vederea unei coexistențe 
pașnice. 

Faptul că el începuse ofensiva i se părea de rău augur. 

Rory era deja în salon; stătea pe canapea și fuma. Se ridică pe 
jumătate la venirea ei, făcându-i semn să ia loc. Nu zâmbea, nici măcar 
sarcastic. Figura îi era lipsită de orice expresie și, fără mimica obișnuită 
plină de umor sau cinism, părea complet străină. Până și vocea, lipsită 
de obișnuitele inflexiuni seducătoare, părea complet inexpresivă. 

Noelle ar fi preferat să rămână în picioare, dar se așeză, pentru că, 
brusc, nu mai era sigură că n-avea să se prăbușească. Se gândi, ironic, 
că el ar fi trebuit să fie înspăimântat, nu ea. Ori, el nu părea deloc 
speriat, ci încrezător și calm. 

— Păcat că nu ești de acord cu căsătoria mea cu Judy. Ai mâhnit-o 
mult astăzi. A fost un gest indiscret din partea ta să intervii în viaţa 
altcuiva. 

— Cum poţi să te căsătorești cu Judy? N-ai deja o soţie? 

— Văd că Leoni ţi-a spus multe ... Bineînţeles că nu e adevărat; a fost 
o pură invenţie pentru a scăpa de ea, pentru că vroia neapărat să vină 
cu mine. 

Noelle încerca să se stăpânească, dar începea să înțeleagă cum era 
posibil ca un om să ucidă. 

— Te aștepți să te cred? 

Rory ridică din umeri indiferent și o privi cu dispreț. 

— Şi cum te gândești să dovedești contrariul? 

Noelle strânse din pumni. Câștigase el prima rundă. Probabil că 
spunea adevărul, din moment ce era conștient că urma să depună 
mărturie. 

— Rory, indiferent dacă ești sau nu liber să te căsătorești, cum îţi 
imaginezi că vei fi lăsat să faci așa ceva? 

— Cred că ai văzut reacţia lui Judy. 

— Pentru că este complet orbită. Nu va crede că ești îndrăgostit doar 
de banii ei decât când va fi prea târziu. Ah, Rory, chiar nu vrei să ţii cont 
că faci o ticăloșie distrugând fericirea unei copile ca Judy? La vârsta ei, o 
astfel de deziluzie poate avea urmări tragice — poate lăsa o cicatrice 
permanentă. Cum ai putut merge până aici? Cum ai putut? 

— Mă emoţionezi ... Judy va fi extrem de fericită dacă se va căsători 
cu mine. Singurul lucru care poate lăsa o cicatrice permanentă este 
interveneţia unor oameni cu bune intenţii, dar îngrozitor de naivi. Voi 
fi un soț foarte bun. Am trăit din plin până acum și m-am bucurat de 
toate plăcerile vieţii, așa că sunt pregătit să duc o viaţă liniștită, de 
familie. 

— Adică să trăiești liniştit din banii ei. 

— Da. 

— Ei bine, n-o să meargă, Rory. Judy nu poate fi sacrificată, nici măcar 
de dragul lui Leoni. Până și Judy va avea unele ezitări când va auzi 
povestea lui Leoni. 

— Păcat că nu poţi să i-o spui. 

O privea drept în ochi, amenințător și rece. 

— Va trebui să i se spună, dacă nu există alt mijloc de a te opri. 

Rory se instală mai comod pe canapea și-și aprinse încă o țigară. 

— Nu, nu, ar provoca prea multă vâlvă, draga mea. Ce-ar spune 
oamenii din West Marlsden?Zâmbetul lui sarcastic se transformă într-un 
râs sec. Surprinzător, dar Leoni și Timothy par fericiţi împreună. E păcat 
să fie trei oameni cu cicatrice permanente, în loc de unul. ÎL cunosc 
destul de bine pe fratele meu pentru a ști că n-ar ierta niciodată așa 
ceva. Bătrânul Tim are standarde morale foarte înalte. 

— Eu cred că ar ierta-o. Oricum, trebuie să riște. 

— Habar n-aveam că îţi place să riști. 

Privirea lui rece, amenințătoare, o îngheţa. Nu mai era vorba de un 
simplu cinism, ci de ceva înspăimântător. Înainte de a continua, Rory se 
ridică și rămase în picioare în faţa ei, fixând-o cu niște ochi în care 
Noelle nu putea citi nimic. 

— Cred că ai remarcat asemănarea dintre Bill și mine. 

— E firesc; ești unchiul lui. 

— Oare?! 

Privirile li se încrucișară ca niște spade într-o bătălie mută. 

— Din moment ce ești fratele lui Timothy! 

— Exact: tocmai de aceea, poate că Timothy este unchiul lui. Ha, ha! 
Ce situatie nostimă. 

— Ce tot vorbeşti? 

Noelle se ridică și ea, complet palidă. 

— Vorbesc despre paternitate, desigur. Am învăţat și eu să număr, la 
şcoală. 

— Nu mă-ndoiesc de asta; nu la numărătoare ai greșit, ci la deducție. 
Pesemne că uiţi că Timothy este medic și n-ar fi fost posibil să fie înșelat, 
cum putea să nu știe dacă nașterea a fost prematură sau nu? 

— Categoric, dar Timothy, pentru a salva aparențele, n-a vrut să 
spună nimic prietenilor și familiei. Simplu, nu-i așa? 

Amenințarea lui era cât se poate de clară, iar consecințele, într-un 
oraș mic ca al lor, amator de bârfe, ar fi fără îndoială dezastruoase. 

— Nu vei îndrăzni să împrăștii un astfel de zvon, pentru că și tu ai 
avea de suportat consecințe. Timothy știe sigur că Bill este fiul lui. Dacă 
îndrăznești să pretinzi altfel, va trebui să fugi mâncând pământul din 
calea furiei lui. 

— Da, dar gândește-te cât de mult tulbur apele până să ajung să fug. 

Noelle refuza pur și simplu să se gândească mai mult la o asemenea 
perspectivă care risca să capete proporţiile unei catastrofe. Se gândea la 
părinţii ei, la doctorul Eddy, la efectul asupra lui Timothy.Chiar dacă 
Rory știa că susţine o minciună, implicaţia, simplul gând că acel copil ar 
fi putut fi al lui, ar avea consecinţe de nereparat. Într-adevăr, într-un 
astfel de caz, Timothy n-ar mai ierta-o pentru nimic în lume. 

— Ce-ai avea tu de câștigat din toată povestea asta? 

Rory ridică din umeri și zâmbi. Nici nu mai era nevoie să vorbească; 
se vedea pe figura lui cât de bine i-ar face să-i lase pe toti zvârcolindu-se 
de durere doar pentru că au încercat să-i dejoace planurile. Noelle se 
simţi complet neputincioasă, vlăguită. Trebuia sacrificată fie Judy, fie 
Leoni. Încercă să se calmeze puţin, apoi mai făcu o ultimă tentativă. 

— Rory, e greu de crezut că ești chiar atât de rău. Nu poţi să te porti 
atât de ticălos fată de niște oameni care ti-au făcut întotdeauna numai 
bine. Nu pot să cred că ești în stare să minţi ca să-ți defăimezi familia și 
s-o faci subiect de scandal în orașul în care este atât de respectată. Tatăl 
tău ... O persoană în etate cu atâta mândrie și demnitate ...Este mult 
prea îngrozitor. 

Rory își îndreptă umerii, se uită la ceas și stinse tigara. 

— E deja târziu și cred că am spus tot ce era de spus. Reţine, Noelle, 
scumpo: nu încerca să mă forțezi și nimeni nu va avea de suferit. 

Era amenințarea lui Rory doar o formă de șantaj? Chiar ar pune-o în 
aplicare? Întrebarea aceasta o frământă toată noaptea pe Noelle. Era 
clar, însă, că Timothy trebuia să ştie. Îi era groază să-i vorbească lui 
Leoni despre cursul amenințător pe care-l luau lucrurile, pentru că ea 
reușea să reziste doar la gândul că șederea lui Rory nu se mai putea 
prelungi prea mult, orășelul lor fiind mult prea plictisitor pentru cineva 
ca el. N-avea de unde să știe că West Marlsden devenise extrem de 
interesant de când exista mirajul averii lui Judy. 

Adoua zi, Noelle era pregătită pentru o adevărată scenă de isterie 
din partea lui Leoni la aflarea veștii, dar în niciun caz nu se aștepta la 
calmul glacial cu care aceasta o primi. 

O convinsese pe Leoni să iasă în parc cu copilul — pentru prima dată 
de la venirea lui Rory. Era o vreme superbă și totul, de la alunii în floare 
la veveriţele care săreau de pe o creangă pe alta, la păsările preocupate 
de înfiriparea unor idile de primăvară, făceau să reverbereze în sunete 
și culori bucuria ce părea să plutească în aer — o bucurie pe care 
subiectul discuţiei lor avea s-o strice. 

— Sigur că e vorba de banii lui Judy, spuse Leoni pe un ton rece, cu 

trăsăturile parcă îngheţate pe chipul lipsit de orice expresie. Dar tata 
poate s-o împiedice să facă pasul ăsta. Abia peste doi ani va fi majoră. 

— E hotărâtă să-i forțeze mâna. Cred că singurul mod de a o opri de 
a-și distruge viața este de a o face să vadă adevărul. Lee, nu poți să stai 
fără să faci nimic și s-o lași să fie mielul de sacrificiu. 

— Adică, una din noi două trebuie sacrificată. Ei bine, n-am să fiu eu 
aceea! Nu mă poate nimeni condamna pentru asta. Nu te interesează ce 
consecinţe ar avea pentru mine? Ti-am spus, mai bine mor decât să afle 
Timothy. Și-apoi, mai mult ca sigur că Rory minte când spune că e liber 
să se însoare; poate că ar trebui urmărit. 

— Nu, nu poate să mintă, din moment ce numai o căsătorie legală, 
valabilă în faţa legii i-ar aduce averea. 

Noelle avea o strângere de inimă. Desigur, era îngrozitor ca Lee să 
fie atât de egoistă, dar, în definitiv, lupta să-și apere dragostea și 
respectul lui Timothy față de ea, ceea ce însemna că ţinea sincer la el și 
la viaţa lor de familie. Nu știa cum să procedeze; nu-i spusese despre 
amenințarea cea mai periculoasă a lui Rory, deși asta ar face-o și mai 
mult să nu vrea să-i mărturisească lui Timothy. Și, totuși trebuia să știe 
la ce se expune. 

— Dar de ce e nevoie să știe Timothy? începu deodată Leoni. Dacă 
aş putea să am încredere în Judy că nu va trăda secretul ... Dar, nu ... 
nu e de încredere. Nu s-ar despărți în liniște de Rory și, în urma 
scandalului iminent, ar ajunge și la urechile lui Timothy. 

— Nu, n-ar fi bine, dar cel mai rău ar fi ca Timothy să afle din altă 
parte. 

Îi spuse de ameninţarea lui Rory. 

Leoni făcu ochii mari de uimire, în timp ce obrajii i se îmbujorau și 

privirea îi deveni sticloasă. 

— Nu poate să spună așa ceva. Timothy știe că nu e adevărat. Și când 
te gândești că spuneai cândva că Rory nu este rău! Trebuie să fie nebun 
dacă-și închipuie că Timothy nu și-ar da seama că e o minciună. 

— ÎI interesează mai putin ce crede Timothy; pe el îl interesează 
scandalul în care niciunul din noi n-ar fi dispus să fie târât. 

Leoni se albi din nou la faţă. 

— Nu, nu poate fi adevărat! Vrei să spui că ar fi în stare să împrăștie 
acest zvon? Asta a ameninţat să facă?! Nu, Noelle, n-ar face-o. Nu se 
poate s-o facă. Până și pentru un om ca el ar fi prea josnic. 

— Într-adevăr, pare improbabil ... Poate a spus-o ca să ne 
înspăimânte ... 

Dar vocea ei nu reușea deloc să pară convingătoare. 

Soarele continua să strălucească la fel de puternic și întreaga natură 
părea să afișeze o bucurie neverosimilă. 

— Să mergem acasă, spuse deodată Leoni. Nu mă simt bine. 

Într-adevăr, părea că e pe punctul de a leşina. Odată ajunse acasă, 
după ce Noelle o conduse în camera ei, Leoni o rugă s-o lase singură și, 
când ușa se închise, se auzi zgomotul cheii în broască. 

La cină, Timothy se arătă îngrijorat de starea lui Leoni. Evident, 
fusese cu greutate admis în camera ei. 

— S-a întâmplat ceva azi? Se pare că i-a revenit acea stare de depresie 
pe care crezusem că am depășit-o. 

— Am convins-o să facem o plimbare în parc. Poate că nu e încă 
pregătită să facă un astfel de efort. 

— Prostii! Îi face bine să iasă. E timpul să ducă o viaţă normală. Am 
impresia că iar a cedat nervos. Asta e partea proastă la aceste cazuri: e 

greu de știut ce este cel mai bine de făcut. 

Noelle însăși avea nervii întinși la maximum. O înnebunea prezența 
lui Rory care își savura liniștit cina, cu satisfacția plină de răutate că de 
la venirea lui starea lui Leoni se înrăutăţise. Pesemne că omul acela avea 
o piatră în loc de inimă, din moment ce putea să se bucure atât de mult 
producând suferinţă în jurul lui. Era clar că-și dădea seama că ea îi 
spusese totul lui Leoni. 

Din fericire, venirea doctorului Eddy creă o diversiune, făcându-i să 
schimbe subiectul. 

— Rory, băiete, începu acesta, ţinând în mână un ziar londonez, cum 
de nu ești la Londra la premiera filmului în care ai jucat? E astă-seară, 
așa scrie în ziar. Credeam că toţi actorii abia așteptați să fiti acolo. 

— Nu cred că vreunul din fani îmi va simti lipsa ... M-ar fi costat 
transportul și oricum n-aveam unde să rămân peste noapte. 

Nu rata nicio ocazie să amintească tatălui său cât de strâmtorat era. 

Deși Rory nu considerase că merită să meargă la premiera filmului, 
sute de oameni erau de cu totul altă părere. 

Stavia Grey era acolo, în toată strălucirea, iar bărbatul care o însoțea 
era o figură tot atât de proeminentă în lumea filmului. Sala era plină de 
capete cu coafuri sofisticate, de rochii elegante ce lăsau să se vadă 
umerii goi și braţele pline de bijuterii scumpe, strălucire echilibrată de 
sobrietatea ţinutelor de seară ale bărbaţilor. Pe lângă aceștia, erau 
desigur și oameni de rând care făcuseră coadă la ușa cinematografului, 
o mulțime entuziastă ţinută sub control de poliţie. 

Familia Pascoe, Muriel şi Len, aveau locuri ieftine, deși, chiar așa 
fiind, îi costaseră îngrozitor de mult, după cum se plângea Len. Făceau 
parte, însă, din cadoul oferit lui Muriel de ziua ei, alături de cina 

dinaintea filmului, de la Corner House. 

Închiseseră prăvălioara lor din Brixton și veniseră la cinema, 
lăsându-l liniștiți pe micul Greg în grija surorii lui Len, Doreen, care 
oricum trebuia să rămână acasă cu fetița ei de patru ani, Jane. 

Acum, cumnatele se înțelegeau bine, deși la început Muriel nu o 
prea agrease pe Doreen, pentru că-i dădea un complex de inferioritate. 
Doreen nu numai că era o blondă naturală frumoasă, dar avea și alură 
de doamnă — faptul că lucra într-un salon de cosmetică dintr-un cartier 
de lux o cizelase. 

Imediat după stingerea luminilor, Muriel se lăsă transpusă în plină 
aventură, trăind acţiunea filmului, fascinată de frumuseţea Staviei Grey. 
Și totuși, la un moment dat, ceva o aduse la realitate, facând-o să iasă 
din vraja filmului. 

— Len, îl vezi? șopti ea trăgându-l de mânecă pe soțul ei. Individul cu 
picioare subțiri ... Îţi aminteşte de cineva? 

— Nu. 

Pe măsură ce acţiunea continua, veni rândul lui Len să-i facă semn 
lui Muriel. 

— Ai dreptate, Mu. Acum știu la cine te referi, dar arăta mult mai 
bine. 

— E el, spuse ea cu convingere, strângându-l cu putere de braţ. 

— Ai cam luat-o razna. 

— Îi spun sigur că e el. ÎI recunosc după mișcarea capului. 

Trebui să tacă, pentru că spectatorii din jurul ei începuseră să dea 
semne de indignare, dar continuă să puncteze fiecare apariţie a 
personajului care îi trezise interesul cu ghionturi în coastele soțului ei, 
până la sfârșitul filmului. 

— Să fim atenţi la generic, îndrăzni ea să vorbească iar, când filmul 
practic se terminase. Nigel Sparks se numea în film, nu-i așa? Uite ... 

Făcu o faţă lungă, în timp ce Len râdea satisfăcut. 

— Nigel Sparks — Rex Mason, citi el tare. 

— Asta nu-nseamnă nimic. Adesea, actorii își iau alte nume. Îţi spun 
sigur că el este. 

— Of, Doamne, ești ingrozitoare când îţi intră ceva în cap. 

Len era mult mai preocupat de alt gând: dacă aveau să mai găsească 
deschis magazinul care vindea pește cu cartofi. Cina dinainte nu fusese 
deloc consistentă — mult fast și puţină mâncare. 


Capitolul 10 


Leoni fusese îngrozitor de afectată de vestea primită. Dimineaţa 
următoare nu aduse nicio îmbunătăţire a situaţiei, așa cum Noelle 
sperase în zadar. Înainte să plece la pacienţi, Timothy, complet 
bulversat de revenirea inexplicabilă a acelei stări, îi dădu un 
medicament și Leoni rămase în pat, cu fața albă ca o coală de hârtie, 
părul arămiu accentuându-i și mai mult paloarea. 

Deși disperată, Noelle nu putea lua nicio hotărâre și nici întreprinde 
nimic din proprie iniţiativă; erau în joc căsnicia și viața lui Leoni și 
decizia trebuia să-i aparţină acesteia. 

— Dacă am putea totuși dovedi că e însurat, insistă Leoni mai târziu 
în decursul aceleiași zile, când se afla într-o stare ceva mai bună. 

— Asta nu l-ar împiedica pe Rory să vorbească, indiferent câte 
neveste i-am descoperi. Ar salva-o pe Judy, dar situaţia ta ar rămâne 
aceeaşi, se văzu ea nevoită să-i amintească, deși simţea o durere în suflet 
văzând chinul întipărit pe fața surorii ei. 

— Nu îndrăznesc să risc! Nu, nu voi risca! 

— Mai degrabă, cred că nu-ţi poţi permite riscul să-l pierzi 
nespunându-i. Gândește-te că ar fi mult mai rău dacă ar afla din altă 
sursă. Lee, trebuie să fii curajoasă și să ai încredere în dragostea lui 
Timothy pentru tine. Părerea mea este că ti-ar ierta orice în afară de 
faptul că i-ai ascuns adevărul. Va fi un moment greu pentru el, dar mai 
bine să vină de la tine. 

Rezultatul a fost un nou val de lacrimi din partea lui Leoni. 

Trecură câteva zile fără ca nicio hotărâre să fie luată.Când doamna 
Carlyon veni în vizită, rămase surprinsă de starea îngrozitoare în care se 
afla Leoni. Firește, vorbi în prezenţa acesteia despre relația dintre Judy 
și Rory și vru să ştie ce-i spusese Noelle când discutase cu ea. 

— De când s-a întors acasă, atunci, este supărată pe noi toţi; pare să 
ne urască pur și simplu și sufăr îngrozitor pentru bietul tatăl vostru din 
cauza asta. E fiica surorii lui și ţine atât de mult la ea ... Suferim 
amândoi pentru ea și ne este teamă. E capabilă de orice ... 

— Nu te lăsa doborâtă de această suferință, mamă. Trebuie să se 
întâmple ceva — sunt sigură, spuse Noelle. 

Nu era deloc sigură, dar întâmplarea făcu să aibă dreptate. Ceva 
chiar se întâmplă în ziua următoare, venind cu totul neașteptat. 

Stând la fereastra camerei ei și având în mod nesperat o oră liberă 
în timp ce Leoni și copilul se odihneau după-amiaza, Noelle nu se 
hotărâse încă dacă să se odihnească și ea sau să iasă puţin să se plimbe, 
când văzu mașina lui Timothy. Ridicând privirea, acesta îi făcu semn cu 
mâna, dar imediat lui Noelle îi atrase atenţia încă o persoană: era 
categoric un străin, întrucât, cu o hârtie în mână, se uita atent la 
numerele caselor, căutând, probabil, o adresă. După ce se uită la ușa 
casei lor, bărbatul sună. Timothy mai era încă în vestibul și deschise 

imediat. 

Noelle tocmai se hotărâse să iasă puţin, când, coborând din camera 
ei, surprinse o mișcare: poarta dinspre grădină, care se deschidea de 
obicei cu zgomot, se deschise acum cu mare grijă, iar Rory se strecură 
afară, în stradă, apoi urcă în mașina lui Timothy și dispăru. 

Timothy, cu o figură gravă, încă mai discuta cu necunoscutul. 

— Noelle, Rory e cumva pe aici? o întrebă el imediat ce o văzu. 

— Tocmai l-am văzut ieşind. A luat mașina ta. Credeam că ţi-a spus. 

— Încearcă să fugă, asta e! M-a văzut venind și a dispărut. Cred și eu 
că n-are chef să audă ce-am să-i spun, izbucni străinul, inroșindu-se de 
furie. 

— Domnule Pascoe, cred că ar fi mai bine să discutăm calm. Să 
intrăm aici. 

Ușa cabinetului se închise în urma lor, iar Noelle, cu inima 
bătându-i din ce în ce mai tare, se răzgândi în privința plimbării ei. 

I se păru o veșnicie până când Timothy deschise ușa și-l conduse pe 
Len Pascoe afară. După plecarea acestuia din urmă, apăru și ea din 
sufragerie, unde așteptase, și-l întrebă pe Timothy cine era individul. 
Deși se așteptase din partea cumnatului ei să fie deranjat de curiozitatea 
ei total nepotrivită, acesta o luă de braţ și o conduse în cabinet. 

— N-am de ce să mă ascund de tine; oricum se va afla. Presupun că 
nu știai că Rory e căsătorit; nu , sigur că n-aveai de unde să știi, trase el 
concluzia fără să aștepte răspunsul ei. Doar nu era să spună acest lucru 
Cuiva ... Și ... Brusc se opri, apoi o privi în ochi. Doamne! Judy 
Temple! Ştiai că umblă cu Judy, nu-i așa?! 

— Da, mama și tata erau foarte supăraţi din cauza asta. 

Acum, însă, O interesa mai mult povestea necunoscutului care 

tocmai plecase. 

— Ei bine, pot sta liniștiți .. . Tipul care tocmai a ieșit e cumnatul lui. 
Se pare că nu mai știau nimic despre el, dacă mai trăiește sau nu, de 
peste trei ani. E vorba și de un copil. A reușit să se sustragă de la orice 
contribuţie bănească ... A riscat mult acceptând să joace într-un 
film — așa au dat de urma lui. Soţia individului l-a recunoscut când a 
văzut filmul și n-a mai avut liniște până când nu s-a interesat la acea 
companie cinematografică. 

Așezată pe scaunul pacienţilor, Noelle simţea o ușoară ameţeală. Se 
părea că Rory nu avea limite în ticăloşia lui. Avea toată compasiunea 
pentru Timothy, întristat și umilit de atitudinea fratelui său. Cel puţin, 
Judy era salvată, dar ce se va întâmpla cu Leoni? 

— Ce crezi că intenţionează Rory să facă? Se va întoarce aici? 

— Putin probabil. Presupun că încearcă să se îndepărteze cât mai 
mult de acest domn Len Pascoe, care e hotărât să-l scoată din 
ascunzătoare și să-l ducă la familia lui. La naiba! A plecat cu mașina mea. 
Asta încurcă mult lucrurile. 

— Să apelezi la poliţie?! 

Imediat ce rosti cuvintele, Noelle își dădu seama că ideea ei nu era 
deloc bună; oricât de intrigat ar fi fost de purtarea fratelui lui, Timothy 
n-ar fi făcut niciodată așa ceva. 

— Va fi greu pentru tata, spuse Timothy ca și cum ar fi gândit cu voce 
tare. Bietul tata, se amăgea cu iluzia că Rory s-a schimbat. Nici nu i-aș 
spune, dacă aș putea. Dacă n-ar fi plecat cu mașina mea ... 

— Încearcă să-i spui că e la reparat, sau ceva de genul ăsta. 

Timothy ridică din umeri și dădu din cap. Noelle se ridică; acum 
putea să-i spună lui Leoni. În definitiv, erao veste bună, pentru că Rory 

n-avea să se mai întoarcă acolo niciodată. Era pe punctul de a ieși când 
sună telefonul. 

— Doctorul Timothy Yorke la telefon. 

Noelle îi văzu faţa transformată de o grimasă de durere, în timp de 
strângea receptorul cu amândouă mâinile până ce încheieturile 
degetelor se albiră . 

— Vin. Voi fi acolo cât pot de repede. 

Puse receptorul în furcă, apoi se întoarse spre ea, cu o faţă 
pământie. 

— A avut un accident de mașină. E la spitalul Queen Margaret. Se 
pare că a suferit o fractură gravă. 

Lui Noelle i se părea foarte ciudat să revină la spitalul unde lucrase, 
acum însă din partea familiei pacientului. 

John venise imediat s-o vadă în sala unde îl aștepta pe Timothy, care 
intrase în salon. 

Timothy chemase imediat un taxi și Noelle venise cu el. 

— Presupun că aș putea folosi niște clișee de încurajare, ca de 
exemplu "Bine că este încă în viaţă”, ceea ce, în oarecare măsură, este 
adevărat. Cred, însă, că preferi să ţi se spună sincer că are șanse foarte 
mici. 

Noelle simţi nevoia să se sprijine de spătarul scaunului de pe care 
se ridicase la venirea lui John. Se așeză din nou, pentru că simţea că nu 
se mai poate tine pe picioare. Își dădea seama ce ciudată trebuia să i se 
pară lui John reacţia ei, pe care fără îndoială nu putea decât s-o 
interpreteze greșit. Dacă i-ar putea spune în ce tensiune se afla! Era 
îngrozitor să dorești moartea cuiva și încerca din răsputeri să n-o facă, 
dar era greu să reziste tentaţiei. Ascultă mai departe ce-i spunea John, 

încercând să-și recapete stăpânirea de sine. 

— Se crede că este vorba de o hemoragie internă. I se va face 
operaţie, dar în starea de şoc în care se află, aceasta este o alegere care 
oferă doar consecinţe mai puţin grave. De asemenea, este vorba de o 
comotie. .. 

— Se pare că e foarte grav. 

— Chiar este foarte grav. Se pare că a condus ca un nebun. Şoferul 
camionetei cu care s-a izbit spune că i-a fost imposibil să-l evite; luase 
curba la Turvey Mill cu viteză foarte mare, pe contrasens și i-a apărut 
direct în fată. 

Noelle se înfioră. Văzuse, de altfel, cum arăta mașina lui Timothy 
după accident: îndoită și răsucită ca o cutie de conserve. Cât de tare 
trebuie să-l fi îngrozit prezenţa lui Len Pascoe! 

— Fii fără grijă, e în mâini bune și vom face tot ce ne stă în putință 
pentru el. 

— Sunt sigură. 

Nu-l putea privi pe John în ochi. Dacă ar ști ce luptă dădea împotriva 
gândurilor pe care vroia să și le alunge din minte, până și el ar fi șocat 
— doar amândoi fuseseră învăţaţi să lupte împotriva morții, să considere 
viața sfântă și să se agaţe de cel mai subțire fir al ei. 

Răsuflă ușurată când apăru Timothy. 

În drum spre casă, simţi din nou cum i se face rău văzând grămada 
de fiare în care accidentul transformase mașina lui Timothy. Aproape că 
era o minune că Rory mai scăpase cu viață. 

— E vreun motiv ca Leonisă nu știe? întreabă ea, înainte de a ajunge 
acasă. 

— Cred că deja știe. Când am plecat, i-am spus lui Wickie. Oricum, 

va trebui să afle. 

Doctorul Eddy tocmai venise și aflase de la doamna Wickens, așa că 
Timothy intră imediat cu el în birou, iar Noelle merse la Leoni. 

— Wickie spune că a fost un accident ... Rory ... E ... grav rănit? 

Era clar că, pentru o clipă, Leoni intenționase să întrebe altceva. 

— Foarte grav. 

Nici Leoni n-o putea privi în ochi, tot așa cum nici ea nu-l putuse 
privi pe John. 

— Cum de i-a dat Timothy mașina? N-o împrumută niciodată 
nimănui, nici măcar mie, ca să poată pleca în caz de urgente. 

— Rory nu i-a cerut voie. 

După care Noelle îi povesti totul. 

— Aşadar, era adevărat! Întotdeauna am crezut că e adevărat! 
Și-atunci, cum își închipuia că se poate căsători cu Judy? 

Noelle ridică din umeri; nimeni nu putea ști ce planuri diabolice 
avea Rory în minte. Nu era cazul acum să amintească de faptul că 
existența unei soţii încă n-o punea pe Leoni la adăpost de ducerea la 
îndeplinire a amenințării lui. 

— Bietul Tim! spuse Leoni, cu ochii în lacrimi. Unde e? Trebuie să fie 
îngrozitor de mâhnit! În ciuda a orice, își iubea fratele! 

Timothy tocmai urca scările, iar Leoni ieși în întâmpinarea lui, cu 
braţele deschise. 

— Timothy, iubitule! Vino şi povestește-mi! 

În următoarele zile, atmosfera deveni apăsătoare, sub spaima 
nerostită ce plana asupra casei. Toţi tresăreau de câte ori suna telefonul, 
iar doctorul Eddy părea brusc mult îmbătrânit. 

Într-una din zile, după cină, se întâmplă să răspundă Noelle la 

telefon. Era Judy, care probabil în mod intenţionat se prefăcu a nu-i 
recunoaște vocea. 

— Doamna Wickens? Este domnul Rory acasă, vă rog? 

— Nu, Judy. Şi sunt eu, Noelle.Se întoarse repede, auzind pașii lui 
Timothy, acoperi receptorul și, spunându-i în șoaptă cine e, îl întrebă 
ce să spună. 

— Judy, draga mea, Timothy la telefon, începu acesta luând 
receptorul. Mă tem că am vești proaste pentru tine. 

După care îi spuse de accident. Noelle auzea vocea lui Judy, 
speriată, aproape țipând, fără să distingă cuvintele. 

— Vine aici, îi explică Timothy după ce termină de vorbit. E foarte 
speriată, biata de ea. Se pare că avea întâlnire undeva în oraș cu Rory. 
Când vine, ar fi mai bine să-i spui totul ... despre Len Pascoe și sora lui. 

— Nu crezi c-ar fi mai bine să amânăm putin ... 

— În caz că nu scapă cu viaţă ... Atunci n-ar mai fi nevoie să afle ... 
termină el cu voce tare ceea ce ea doar gândise. Poate că ai dreptate. 

— Timothy ... Ai vrea ... ai vrea să discuţi tu cu ea? Ştii, sau poate 
că nu știi, că nu mă agreează; am avut o mică discuţie zilele trecute. .. 

— În legătură cu Rory? 

Noelle încuviință din cap. 

— Sunt sigură că preferă să discute cu tine. 

John Corringway îl operă pe Rory în ziua următoare. Se recursese la 
această soluţie disperată ca fiind singura șansă. I se ceruse părerea lui 
Timothy și doctorul Eddy își dăduse consimțământul. 

"Nu doresc să moară, nici chiar pentru Leoni" repeta întruna în 
gând Noelle. "Indiferent cât de ticălos a fost și câtă nefericire a adus 
altora, nu merită așa o soartă. Trebuie să mă gândesc la tatăl și la fratele 

lui." 


John le spusese că șansele lui Rory sunt de cincizeci la sută. Când 
Noelle mai vorbi cu el la telefon, îi spusese că venise la spital o femeie 
care pretindea că este soţia lui Rory și, de asemenea, verișoara ei, Judy, 
venea în mod regulat. Probabil că bietul John era complet uluit și 
nu-nţelegea nimic. 

Noelle îi spuse lui Timothy ce aflase. 

— Poate că se întâlnesc una cu cealaltă, încheie Noelle. Ar trebui ca 
Judy să afle, acum. 

Privirile li se întâlniră și Timothy încuviinţă cu un semn al capului. 
Acum, când avea o speranţă cât de mică, era mai optimist. 

— Este departe de a fi în starea în care să ne putem face iluzii, dar 
măcar are O șansă. 

De data aceasta, Noelle simţi că e de datoria ei să se achite de această 
misiune ingrată, așa că merse la Old Timbers. Din fericire, mama ei era 
plecată și Judy stătea în hamac în grădină. 

La început, Judy refuză să creadă. Aproape că se rostogoli din 
hamac, ridicându-se, indignată. 

— Ţi-ai ales un moment potrivit pentru a inventa o astfel de poveste 
ticăloasă! Exact când Rory nu se poate apăra! 

Noelle îi povesti despre venirea lui Len Pacoe și despre cauza 
accidentului. 

— A fost o ... o femeie ieri la spital, începu ea cu voce tremurândă, 
schimbată la faţă. Era frumoasă ... Am avut impresia că vrea să-mi 
spună ceva când am întrebat de Rory. 

— Era sotia lui. 

Un alb cadaveric se întinse pe fața lui Judy, iar durerea care i se citea 

în ochi era sfâşietoare. 

— Ştiai ... atunci ...? 

— Nu eram sigură. Ştiam însă că nu e omul potrivit pentru tine. 

Pentru o clipă, Judy se arătă din nou ostilă. Cu ochii plini de lacrimi, 
se ridică și porni spre casă, încercând să păstreze aparenţa unei atitudini 
pline de demnitate. 

Noelle merse alături de ea, cuprinzându-i umerii cu braţul. Abia 
când ajunseră înăuntru, Judy izbucni în hohote de plâns, cu capul 
sprijinit de umărul ei. 

— Liniștește-te, draga mea, totul e spre bine. Gândește-te că ai aflat 
la timp. 

— Este la fel de îngrozitor, nici măcar o amintire decentă ... Nu voi 
mai avea încredere niciodată în viaţa mea în nimeni — niciodată. 

— Ba da, draga mea, vei vedea. 

Istoria se repeta. Cu aceleași cuvinte o încurajase și pe Leoni, cu un 
an înainte. 

Judy se retrase ca un animal rănit, iar eaașteptă până se întoarse 
acasă mama ei și-i povesti totul. Pentru Judy, lucrurile se aranjaseră. 

După câteva zile, Rory începu să-și recapete starea de conștientă. 
Timothy, care mergea la el în fiecare zi, aducea vești bune: vorbise, chiar 
glumise cu o asistentă; era confuz, dar în curând avea să fie în afara 
oricărui pericol. 

În după-amiaza următoare, Noelle merse la spital să-l viziteze. De 
fapt, abia aștepta să-l vadă pe John. Trecuse mult timp de când 
sentimentele ei trecuseră pe plan secund, sufocate de îngrijorarea faţă 
de problemele altora. Simţea nevoia să-l vadă imediat și portarul o 
anunţă că e în biroul lui. 

— Cunoști drumul, soră, sau să rog pe cineva să te conducă? glumi 
acesta. 

— Cred că mă descurc, Robson. "Voi ști întotdeauna drumul spre 
John”, adăugă ea în gând. 

Bătu la ușă și tresări când, intrând, îi văzu acolo pe Len Prescoe 
împreună cu o blondă frumoasă de aproximativ treizeci de ani. 

— Intră, Noelle. Ți-i prezint pe soţia și cumnatul lui Rory. Doamnă 
Yorke, dumneaei e domnișoara Carlyon, cumnata soţului 
dumneavoastră. 

Dădură mâna și cei doi se arătară încântați de cunoștință. 

— Deşi ne-am mai întâlnit, dacă nu mă înșel, spuse Len Prescoe. 

— Ai apărut la momentul potrivit, spuse John. Se pare că Rory nu-și 
amintește de soția lui. 

— Adică așa a pretins, preciză aceasta. 

— Sigur că a recunoscut-o, interveni Len. A fost o manevră de-a lui, 
dar nu va scăpa. 

— Eu cred că nu s-a prefăcut. Creierul a fost afectat și, în astfel de 
cazuri, amnezia este o consecință comună. 

— Nu-i folosește la nimic. Doreen îl vrea înapoi și-l va avea. Se va 
întoarce şi-şi va prelua responsabilitățile. 

— E vorba despre Jane, fetița noastră, explică Doreen, îmbujorată. 
Vreau să aibă și ea un tată ... Îşi amintește sau nu, suntem căsătoriţi. 

— Poate că, până la urmă, n-ar fi un lucru chiar atât de rău dacă 
nu-și mai amintește anumite lucruri. Aţi putea s-o luaţi de la capăt, 
nu-i așa? 

Doreen ridică din umeri. 

— Doamnă Yorke, dumneavoastră faceți parte dintr-o perioadă a 

vieţii lui mai îndepărtată. Ar fi interesant de văzut cum reacționează la 
cineva care îi e foarte cunoscut și care aparține unui trecut foarte 
apropiat. Propun s-o lăsăm pe domnișoara Carlyon să intre și să vedem 
ce se întâmplă. 

— Dar cu Timothy cum s-a comportat? Nici pe el nu l-a recunoscut? 

— Timothy n-a mai reușit să ajungă aici de câteva zile, a avut o 
mulțime de urgente și cazuri dificile. Ultima oară când a venit, Rory abia 
își revenea. Era într-o stare în care comportamentul lui nu era 
concludent. 

Când intră, însoţită de John, Rory, rezemat de perne, fuma. Înfășurat 
în bandaje, tras la faţă și cu ochii încercănați, avea o figură cadaverică. Îi 
zâmbi lui John. 

— Bună, profesore. Mi-ai mai adus o soţie? 

O măsură din priviri pe Noelle, plin de admiraţie, fără însă niciun 
licăr care ar fi trădat un semn de recunoaștere. 

— Bună, Rory! Lasă prostiile, ştii bine cine sunt. 

O privi lung, făcând eforturi vizibile să-și amintească. 

— Doamnă, rosti el zâmbind ironic, deși nu vă cunosc, trebuie să 
recunosc că regret acest lucru. 

Cu toată suferința, obrăznicia îi rămăsese nealterată. 

Noelle se așeză pe un scaun și se aplecă asupra lui. 

— Rory, chiar nu mă recunoști?! Sunt Noelle. Nu-ţi amintești cum 
ne-am întors împreună din Cape Town? 

— Da? Se vedea clar pe figura lui că nu înţelegea nimic. Și ce-i cu 
blonda aceea frumoasă despre care spun că este soţia mea? Nu sună 
deloc respectabil. 

Rând pe rând, numele lui Leoni, al tatălui lui, al lui Timothy și chiar 


156 JOYCE WADE 


al lui Judy, nu-l făcură decât să ridice mirat din sprâncene, vădit pus în 
încurcătură. 

— Groaznic! comentă Rory în cele din urmă. Să trebuiască să afli 
totul despre tine de la alții ... 

Dincolo de tonul lui glumet, se simţea o tensiune din ce în ce mai 
mare. Senzaţia trebuia să fie, într-adevăr, cumplită, să nu mai ai nicio 
legătură mentală cu propriul trecut. 

Noelle plecă din salon complet zguduită, până își aminti, totuși, 
cum intenţiona el să se folosească de ceea ce știa. 

— Crezi că nu se preface, nu-i așa? îl întrebă ea pe John. 

— N-am nici cea mai mică îndoială. Nu putea mima amnezia atâta 
timp fără să se trădeze măcar printr-o clipire. La ce i-ar folosi? Soţia lui 
are actele. Noelle, cred că scena te-a impresionat. Așteaptă-mă zece 
minute până termin, apoi te duc într-un loc liniștit. 

John porni grăbit, simțind că nu mai e nevoie să aștepte 
încuviințarea ei, iar Noelle se aşeză să se reculeagă. Se petrecuse un 
miracol care rezolvase problema de care se temuse cel mai mult, un 
miracol pentru care rosti în gând o rugăciune de mulţumire. 

Se duse apoi la o cabină telefonică și o sună pe Leoni, ca s-o anunţe 
vestea ce avea să-i aducă, în sfârșit, liniștea. 

— Noelle, încă nu pot să cred. Simt că trăiesc din nou. Știi, este și o 
latură comică în toată povestea asta: închipuiește-ţi-l pe Rory pricopsit 
cu o nevastă de care habar n-are, cu mintea golită de tot ce-i dădea 
puterea să-și distrugă propria familie. Până la urmă, există o lege a 
justiției divine — este exact ce-a meritat.Ah, unde ești? Vino repede 
acasă, abia te aştept! 

— Nu întârzii mult. Merg cu John undeva. 

Noelle închise telefonul, pe gânduri. Poate că exista și o latură 
comică, dar deocamdată se afla încă sub impactul gravităţiifaptelor 
petrecute. Ea nu avea capacitatea lui Leoni de a uita pericolele atât de 
repede și de a trece cu atâta ușurință de la lacrimi la râs. 

John îi promisese s-o ducă într-un loc liniștit și casa lui, Sea Melody, 
părea cel mai liniștit loc posibil, când ajunseră acolo. 

— Te simţi mai bine, acum? o întrebă el, după ce băură un ceai. 

— Minunat. Își întinse bratele, de parc-ar fi vrut să îmbrătișeze 
liniștea care o înconjura. E un loc dumnezeiesc, John. 

— Ar putea fi, într-adevăr, paradisul. Noelle, deodată, pari altfel ... 
relaxată ... Este ca și cum ai fi scăpat de ceva ce nu-ţi dădea pace. Și 
totuși am avut impresia, după ce l-ai văzut pe Rory, că erai foarte agitată 
din cauza lui. Te-a mâhnit faptul că și-a pierdut memoria, nu-i așa? 

— "Mâhnit" nu e cuvântul potrivit. De fapt, nici eu nu știu să definesc 
ceea ce simt. 

— În orice caz, ai simţit ceva foarte puternic. .. Așadar, nu era ceva 
legat de faptul că locuiai în aceeași casă cu Timothy și Leoni ... 

— Ti-am spus cănu, dar n-ai vrut să crezi. Chiar aș sfătui pe orice 
tânără care suferă de dragoste neîmpărtășită să locuiască în aceeași casă 
cu bărbatul respectiv și să-l vadă zi de zi fericit alături de soția lui. 

Ochii lui John se umplură de lumină. 

— Vrei să spui că ... ai depășit faza asta?! Eşti vindecată?! 

— Ţin la el la fel ca întotdeauna, dar nu mai sunt îndrăgostită de el! 
Nu de el... 

— Nu de Timothy ... 

Bietul John se simţea încă atât de nesigur, rămăsese ceva neexplicat, 
iar lui îi era teamă să spere. 

— Atunci, poate de altcineva ... își urmă el firul raţionamentului, 
gândindu-se că, la un moment dat, Rory Yorke fusese pentru el un 
motiv de gelozie. 

— Nu mai este nicio îndoială! 

De data aceasta, mesajul privirii ei strălucind de fericire era foarte 
clar, iar John, cu inima bătând nebunește, îi luă mâinile într-ale lui. 

— Noelle, oare am înţeles bine, sau mă fac iar de râs, pentru a nu știu 
câta oară! 

— Nu, dragul meu. Eu sunt cea care m-am făcut de râs până acum, 
pentru că nu mi-am dat seama! 

— Noelle! 

Rosti numele ei ca și cum ar fi fost un cuvânt magic, iar următoarele 
minute avură pentru ei o semnificaţie cu totul aparte. Doar un prihor 
ce se oprise în iarba din grădină avu neobrăzarea să privească acea 
scenă intimă. 

— Draga mea, întrebă John imediat ce se simți în stare să vorbească 
din nou, poate că ar trebui să fiu mulţumit cu atât, dar ce să fac dacă am 
o minte iscoditoare în care totul trebuie să-și găsească o explicaţie? 
Trebuie să te întreb cum de s-a întâmplat ... cum de ti-ai dat seama, în 
cele din urmă? 

— Au fost alte probleme care pur și simplu mi-au tulburat mintea, 
nici nu n-am mai putut gândi la mine. 

— Ceva legat de Rory Yorke? 

— John, iubitule, nu pot să-ţi spun, pentru că povestea nu e a mea. 
Alții erau implicaţi — și printre ei, bineînţeles și Rory. 

— Iar tu, oarecum, ai fost antrenată în vârtejul lor ... Înseamnă că ai 
simțit o fantastică ușurare, ca de o povară, când ai aflat că Rory și-a 

pierdut memoria. 

— Crezi că-i va reveni vreodată? 

— Foarte puţin probabil, în cazul unei astfel de leziuni a creierului. 

Tăcerea care se lăsă între ei ţesea clipe de vrajă, purtându-i într-o 
lume numai a lor. 

Doar într-un târziu, ticăitul ceasului îl readuse pe John la realitatea 
ce stătea sub semnul trecerii timpului. 

— Degeaba încerc să chiulesc, trebuie să mă întorc la spital. Dar ... 
nu mai am răbdare! Când se va descurca Leoni fără tine? 

— Presupun că foarte repede. 

Se înţeleseră din priviri: cauza problemelor lui Leoni dispăruse. 

— Nici asistenta-șefă nu va pune mâna pe tine, deși întreba cu mare 
interes, ba chiar cu o privire de pasăre de pradă, de tine. Dar chirurgii 
pot fi tot la fel de posesivi ca asistentele-șefe ... Așadar, spune-mi, 
când...? 

Noelle cuprinse cu privirea casa pe care de-acum o putea numi 
acasă. Părea incredibil că în aproximativ o oră, noi vise deveneau posibil 
de realizat. 

— Imediat ce totul va fi gata ... inclusiv rochia de mireasă ... 

— Ah, vrei stilul ăsta de nuntă .... 

— Din moment ce va fi o singură dată în viaţă! 

— Trebuie să-ți dau dreptate. Ai câștigat. 


Sfârşit 


